ສາລະບານ

ໜ້າ

ໜ້າປົກໃນ..................................................................................................................i

ໃບຮັບຮອງບົດໂຄງການຈົບຊັ້ນ……………………………………………………………...ii

ບົດຄັດຫຍໍ້ພາສາລາວ………………………………………………………………………iii

ບົດຄັດຫຍໍ້ພາສາອັງກິດ…………………………………………………………………….iv

ຄໍາຂອບໃຈ………………………………………………………………………………....v

ສາລະບານ…………………………………………………………………………………vi

[ບົດ​ທີ 1 ບົດ​ສະ​ເໜີ 1](#_Toc520281015)

[1.1 ຄວາມເປັນມາ ແລະ ຄວາມສໍາຄັນຂອງບັນຫາ……………………………….……1](#_Toc520281017)

[1.2 ຈຸດປະສົງ​ຂ​ອງການສຶກສາ………………………………………………………. 7](#_Toc520281018)

[1.3 ສົມມຸດ​ຕິ​ຖານ​ຂອງ​ການຄົ້ນຄວ້າ…………………………………………………. 7](#_Toc520281019)

[1.4 ຂອບເຂດໃນການຄົ້ນຄ້ວາ……………………………………………………… 7](#_Toc520281020)

[1.5 ຜົນປະໂຫຍດ​ທີ່​ຄາດ​ວ່າຈະ​ໄດ້​ຮັບ……………………………………………… 8](#_Toc520281021)

[1.6 ນິຍາມ​ຄຳ​ສັບ​ເພື່ອ​ການຄົ້ນຄວ້າ………………………………………………… 8](#_Toc520281022)

[ບົດ​ທີ 2 ທົບ​ທວນ​ເອກະສານ ​ແລະ ບົດ​ຄົ້ນຄວ້າ​ທີ່​ກ່ຽວຂ້ອງ 9](#_Toc520281023)

[2.1 ທົບ​ທວນ​ເອກະສານ​ທີ່​ກ່ຽວຂ້ອງ…………………………………………………. 9](#_Toc520281025)

[2.1.1 ນະໂຍບາຍຂອງພັກກ່ຽວກັບ​ການຄຸ້ມຄອງທຸລະກິດບັນເທີງ 9](#_Toc520281026)

[2.1.2 ນະໂຍບາຍຂອງລັດກ່ຽວກັບ​ການຄຸ້ມຄອງທຸລະກິດບັນເທີງ 9](#_Toc520281027)

[2.2 ນິຕິກໍາທີ່ກ່ຽວຂ້ອງໃນການຄຸ້ມຄອງທຸລະກິດບັນເທີງ……………………………… 11](#_Toc520281028)

[2.3 ການຄຸ້ມຄອງ ແລະ ການຈັດຕັ້ງປະຕິບັດ………………………………………. 16](#_Toc520281029)

[2.3.1 ຄວາມໝາຍ ແລະ ຄວາມສໍາຄັນກ່ຽວກັບການຄຸ້ມຄອງ 16](#_Toc520281030)

[2.3.2 ຫຼັກການ​ກ່ຽວກັບ​ການຄຸ້ມຄອງທຸລະກິດບັນເທີງ 17](#_Toc520281031)

[2.3.3 ປະເພດການບໍລິການບັນເທີງ 17](#_Toc520281032)

[2.3.4 ມາດຕະຖານບັນເທີງ 18](#_Toc520281033)

[2.3.5 ມາດຕະຖານສະເພາະຂອງບັນເທີງ 22](#_Toc520281036)

[2.3.6 ເງື່ອນໄຂການດໍາເນີນທຸລະກິດບັນເທີງ 26](#_Toc520281037)

[2.3.7 ສິດ ແລະ ພັນທະ ຂອງຫົວໜ່ວຍທຸລະກິດບໍລິການບັນເທີງ 27](#_Toc520281038)

[2.3.8 ສິດ ແລະ ພັນທະຂອງຜູ້ໃຊ້ບໍລິການບັນເທິງ 28](#_Toc520281039)

[2.4 ລະບຽບການມາດຕະການໃນການຄຸ້ມຄອງບັນເທີງ……………………………….. 29](#_Toc520281040)

[2.5 ສິດ ແລະ ໜ້າທີ່ຂອງຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ………………………………………………………………………… 29](#_Toc520281041)

[2.5.1 ໂຄງປະກອບໃນການຈັດຕັ້ງຂອງຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ 30](#_Toc520281042)

[2.5.2 ສະພາບໃນການຈັດຕັ້ງປະຕິບັດການຄຸ້ມຄອງທຸລະກິດຢູ່ເມືງຈັນທະບູລີ 32](#_Toc520281043)

[2.5.3 ຂໍ້ສະດວກ ແລະ ຂໍ້ຫຍຸ້ງຍາກໃນການຄຸ້ມຄອງທຸລະກິດບັນເທິງ 32](#_Toc520281044)

[2.5.4 ບັນຫາທີ່ເກີດຂຶ້ນໃນການຄຸ້ມຄອງຢູ່ເມືອງຈັນທະບູລີ 33](#_Toc520281045)

[2.5.5 ການແກ້ໄຂບັນຫາ ແລະ ທິດທາງການເຄື່ອນໄຫວການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ 34](#_Toc520281046)

[ບົດທີ 3 ວິທີ ແລະ ເຄື່ອງມືໃນການຄົ້ນຄວ້າ 36](#_Toc520281047)

[3.1 ວິທີການຄົ້ນຄວ້າ……………………………………………………………….. 36](#_Toc520281049)

[3.2 ຂອບເຂດການຄົ້ນຄວ້າ…………………………………………………………. 36](#_Toc520281050)

[3.3 ປະຊາກອນ ແລະ ກຸ່ມຕົວຢ່າງ………………………………………………….. 36](#_Toc520281051)

[3.3.1 ປະຊາກອນ 36](#_Toc520281052)

[3.3.2 ກຸ່ມຕົວຢ່າງ 37](#_Toc520281053)

[3.4 ວິທີ ແລະ ເຄື່ອງມືເກັບກຳຂໍ້ມູນ…………………………………………………. 37](#_Toc520281054)

[3.5 ວິທີວິເຄາະຂໍ້ມູນ ແລະ ແປຜົນ ………………………………………………. 37](#_Toc520281055)

[ບົດ​ທີ 4 ຜົນ​ຂອງ​ການ​ວິ​ເຄາະ​ຂໍ້​ມູນ ​ແລະ ​ອະທິບາຍ​ຜົນ 38](#_Toc520281056)

[4.1 ຜົນຂອງການວິເຄາະຂໍ້ມູນຂອງການສຶກສາ……………………………………… 38](#_Toc520281058)

[4.1.1 ຜົນການສຶກສາສຳລັບການຕອບແບບສອບຖາມ 38](#_Toc520281059)

[4.1.2 ຜົນການສຶກສາສຳລັບການສຳພາດ 42](#_Toc520281060)

[4.2 ວິເຄາະຂໍ້ມູນ ແລະ ອະທິບາຍຜົນ………………………………………………. 46](#_Toc520281061)

[ບົດ​ທີ 5 ສະຫຼຸບ ​ແລະ ຂໍ້​ສະ​ເໜີ​ແນະ 52](#_Toc520281062)

[5.1 ສະຫຼຸບ…………………………………………………………………………. 52](#_Toc520281064)

[5.2 ຂໍ້ສະເໜີ……………………………………………………………………….. 54](#_Toc520281065)

ເອກະສານອ້າງອີງ

ເອກະສານຊ້ອນທ້າຍ

ປະຫວັດຜູ້ຂຽນ

# ບົດ​ທີ 1

# ບົດ​ສະ​ເໜີ

## ຄວາມເປັນມາ ແລະ ຄວາມສໍາຄັນຂອງບັນຫາ

ເມືອງຈັນທະບູລີແມ່ນ ເປັນເມືອງໃຈກາງຂອງນະຄອນຫຼວງວຽງຈັນ, ເປັນເມືອງເກົ່າແກ່່ ແລະ ອຸດົມສົມບູນໄປດ້ວຍປູຊະນີຍະສະຖານ ປະກອບມີຫຼາຍຊົນຊັ້ນ, ຫຼາຍເຊື້ອຊາດ ແລະ ສາດສະໜາທີ່ມີຈິດຕະສາດ-ສັງຄົມແຕກຕ່າງກັນ, ມີທ່າແຮງທາງດ້ານການຄ້າ, ການບໍລິການ ແລະ ເປັນຈຸດໃຈກາງທາງດ້ານການເມືອງ, ດ້ານວັດທະນະທໍາ-ສັງຄົມ, ດ້ານວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ເປັນສູນກາງທີ່ຕັ້ງຂອງບັນດາສໍານັກງານຂອງພັກ-ລັດ, ສະຖານທູດຕ່າງປະເທດ, ອົງການຈັດຕັ້ງສາກົນ, ສະຖາບັນການສຶກສາ, ໂຮງໝໍ, ວັດວາອາຣາມ, ສູນການຄ້າ-ບໍລິການ, ທະນາຄານ, ໂຮງແຮມ,ເຮືອນພັກ, ຮ້ານອາຫານ, ຮ້ານກິນດື່ມ-ບັນເທິງ ລວມໄປເຖິງບ່ອນທ່ອງທ່ຽວທາງດ້ານວັດທະນະທໍາ, ປະຫັວດສາດ ແລະ ທິວທັດທໍາມະຊາດນໍ້າຂອງຍາມແລງທີ່ສວຍງາມ, ນອກຈາກນັ້ນ ເມືອງຈັນທະບູລີກໍ່ຍັງເປັນບ່ອນສ້າງວຽກເຮັດງານທໍາ, ສ້າງອາຊີບໃຫ້ແກ່ປະຊາຊົນ.

ໃນໄລຍະປີ 2016 ຜ່ານການຕິດຕາມກວດກາການລົງເຄື່ອນໄຫວວຽກງານຕົວຈິງຂອງເມືອງຈັນທະບູລີ ໂດຍອີງຕາມການລາຍງານຂອງຄະນະສະເພາະກິດໜ່ວຍທີ II ເຫັນໄດ້ວ່າການເຄື່ອນໄຫວໃນຂົງເຂດຖະແຫລງຂ່າວແມ່ນປົກກະຕິຫົວໜ່ວຍທຸລະກິດສ່ວນຫຼາຍແມ່ນສາມາດປະຕິບັດຕາມລະບຽບທີ່ພັກ-ລັດວາງອອກໄດ້ດີ ເຊິ່ງມັນສະແດງອອກໃນການຂໍຕໍ່ອະນຸຍາດປະຈໍາປີ, ໃນນັ້ນ ເມືອງຈັນທະບູລີກໍ່ຍັງໄດ້ເປັນເມືອງໜຶ່ງທີ່ຖືກທົດລອງເປັນເມືອງ 3 ສ້າງ ແລະ ນອນຢູ່ໃຈກາງຂອງທຸລະກິດເຊິ່ງປະກອບສ່ວນຜົນປະໂຫຍດໃຫ້ແກ່ພັກ-ລັດ ແລະ ປະກອບມີ 30 ບ້ານ, ເປັນເມືອງທີ່ຕິດບັນກັບວຽກງານວັດທະນະທໍາ ແລະ ທ່ອງທ່ຽວ, ບັນດາຫົວໜ່ວຍທຸລະກິດຕ່າງໆພາຍໃນເມືອງກໍ່ປະຕິບັດຕາມລະບຽບການທີ່ພັກ-ລັດວາງອອກໄດ້ດີ, ແຕ່ໃນທາງດ້ານກົງກັນຂ້າມຍັງມີຮ້ານບັນເທິງຈໍານວນໜຶ່ງທີ່ບໍ່ປະຕິບັດຕາມລະບຽບການ ແລະ ທາງເມືອງຈັນທະບູລີກໍ່ໄດ້ເຊີນຜູ້ປະກອບການຂຶ້ນມາເຮັດບົດຕັກເຕືອນເຊັ່ນ:ຮ້ານບັນເທິງວອດຄັຣບ ເນື່ອງຈາກວ່າຮ້ານບັນເທິງດັ່ງກ່າວ ໃນໄລຍະຜ່ານມາແມ່ນຝ່າຝືນລະບຽບການ ໂດຍສະເພາະການປິດບໍລິການກາຍໂມງເວລາທີ່ໄດ້ກໍານົດໃຫ້, ສະນັ້ນ ໃນວັນທີ 18/01/2016 ຈຶ່ງໄດ້ເຮັດບົດບັນທຶກກັບທາງຮ້ານ ແລະ ໄດ້ລະບຸໃນບົດບັນທຶກຢ່າງຈະແຈ້ງ, ໃນການດໍາເນີນການເຮັດວຽກທາງດ້ານຂໍ້ມູນຕ້ອງໃຫ້ຊັດເຈນ, ສາມາດໄຈ້ແຍກໄດ້, ຂໍ້ມູນຕ້ອງຈອດກັນ, ຮັດກຸມສາມາດເປັນປະໂຫຍດໄດ້

ແລະ ກໍ່ຕ້ອງໄດ້ລຽງລໍາດັບຄວາມສໍາຄັນຂອງບັນຫາທີ່ຈະແກ້,ການລົງເຮັດວຽກໃນແຕ່ລະຄັ້ງຕ້ອງມີຕໍາຫຼວດທ່ອງທ່ຽວເຂົ້າມາຊ່ວຍ.

ໃນໄລຍະປີ 2017 ການຄຸ້ມຄອງຂອງພາກສ່ວນທຸລະກິດບັນເທີງເມືອງຈັນທະບູລີ ກໍ່ຍັງຄົງມີບັນຫາເກົ່າທີ່ຍັງຄຸມເຄືອກັນມາ ແລະ ພົບອຸປະສັກຫຼາຍໆຢ່າງໃນການປະຕິບັດວຽກງານເປັນຕົ້ນແມ່ນ ບັນດານິຕິກໍາຕ່າງໆແມ່ນຍັງບໍ່ໄດ້ຮັບການເຜີຍແຜ່, ໂຄສະນາຢ່າງເລິກເຊິ່ງໃຫ້ແກ່ຜູ້ປະກອບການທຸລະກິດ ຈຶ່ງເຮັດໃຫ້ຂັ້ນຕອນການຂໍອະນຸຍາດສ້າງຕັ້ງທຸລະກິດບໍ່ເປັນໄປຕາມຂັ້ນຕອນຂອງລະບຽບການທີ່ກໍານົດໄວ້, ມີບາງຫົວໜ່ວຍປຸກສ້າງ ແລະ ປະກອບອຸປະກອນວັດຖຸ, ເຕັກນິກສໍາເລັດແລ້ວຈຶ່ງມາຂໍອະນຸຍາດ ເປັນການບັງຄັບໃຫ້ການຈັດຕັ້ງຕ້ອງໄດ້ອະນຸມັດ ຊຶ່ງເງື່ອນໄຂບາງດ້ານບໍ່ໄດ້ມາດຕະຖານ ເວລາດໍາເນີນກິດຈະການຈຶ່ງກໍ່ໃຫ້ເກີດບັນຫາຕ່າງໆເຊັ່ນ: ບໍ່ຮັບປະກັນການເກັບສຽງສົ່ງຜົນກະທົບຕໍ່ສັງຄົມອ້ອມຂ້າງ, ສະຖານທີ່ຈອດລົດບໍ່ພຽງພໍເຮັດໃຫ້ມີການຈອດລົດຊະຊາຍກີດຂວາງການສັນຈອນ, ບໍ່ຮັບປະກັນທາງດ້ານສະພາບແວດລ້ອມ ແລະ ອື່ນໆ ຕໍ່ສະພາບການດັ່ງກ່າວ ທາງເຈົ້າໜ້າທີ່ຂອງຫ້ອງການ ຖວທ ເມືອງ ແມ່ນໄດ້ມີການຈັດຕັ້ງເຜີຍແຜ່ເຊື່ອມຊຶມຂໍ້ກໍານົດ, ກົດລະບຽບກໍ່ຄືນິຕິກໍາກ່ຽວກັບການຄຸ້ມຄອງການເຄື່ອນໄຫວຫົວໜ່ວຍທຸລະກິດໃຫ້ແກ່ຜູ້ປະກອບການທຸລະກິດໄດ້ຮັບຮູ້ເຂົ້າໃຈ ແລະ ມີການການປຶກສາຫາລືກັນໃນການຂຶ້ນແຜນຄຸ້ມຄອງ ແລະຊອກຫາວິທີແກ້ໄຂໃນການຈັດຕັ້ງປະຕິບັດຄື: ຕົກລົງເຫັນດີເຮັດເປັນທີມດຽວໃນການເຄື່ອນໄຫວສ່ວນ ປກສ ກຸ່ມ ແລະ ລົງບ້ານໃດບ້ານນັ້ນເຂົ້າຮ່ວມເຄື່ອນໄຫວນໍາ, ເຫັນດີເຄື່ອນໄຫວໄປຕາມແຜນໃນ 03 ເດືອນຕາມຂໍ້ມູນເກົ່າທີ່ມີ ແລະ ເອົາຂໍ້ມູນໃໝ່ເພີ່ມຕື່ມ, ສໍາລັບຮ້ານອາຫານ, ຮ້ານກິນດື່ມ, ຮ້ານບັນເທີງຂອງຊາວຕ່າງປະເທດເຫັນດີໃຫ້ເຮັດບົດບັນທຶກສັ່ງປິດ, ການສຶກສາອົບຮົມແມ່ນມອບໃຫ້ຫ້ອງການທີ່ຢູ່ໃນການຄຸ້ມຄອງຂອງຕົນເປັນຜູ້ສຶກສາອົບຮົມຕາມໜ້າວຽກຂອງຕົນເອງໂດຍອີງໃສ່ກົດໝາຍ, ລະບຽບການທີ່ມີ.

ຄວາມເປັນຈິງແລ້ວ ເມືອງຈັນທະບູລີແມ່ນໄດ້ປະສົບຜົນສໍາເລັດໃນການພັດທະນາດ້ານຕ່າງໆນັ້ນກໍ່ຍ້ອນວ່າມີນະໂຍບາຍຂອງພັກ-ລັດໄດ້ໃຫ້ການສົ່ງເສີມການພັດທະນາທາງດ້ານເສດຖະກິດ, ສົ່ງເສີມທາງດ້ານການລົງທຶນຈາກຕ່າງປະເທດ ແລະ ສົ່ງເສີມທາງດ້ານການທ່ອງທ່ຽວ. ໂດຍສະເພາະໃນເປົ້າໝາຍທີ່ກໍານົດໄວ້ໃນມະຕິກອງປະຊຸມໃຫ່ຍຄັ້ງທີ V ຂອງອົງຄະນະພັກ ເມືອງຈັນທະບູລີ ທີ່ໄດ້ຕັ້ງໜ້າພັດທະນາສືບຕໍ່ສ້າງໃຫ້ມີຄວາມສະຖຽນລະພາບທາງດ້ານການເມືອງ-ສັງຄົມ, ມີຄວາມສະຫົງບສຸກປອດໄພໜັກແໜ້ນເປັນລະບຽບຮຽບຮ້ອຍ ເປັນເມືອງແຫ່ງການຜະລິດທຸລະກິດ ແລະ ບໍລິການເຂັ້ມແຂງ, ຕາມຄໍາຂັວນຂອງເມືອງທີ່ວ່າ: “ເພີ່ມທະວີຄວາມສາມັກຄີທົ່ວປວງຊົນບັນດາເຜົ່າ, ສ້າງເມືອງຈັນທະບູລີ ໃຫ້ມີສະຖຽນລະພາບທາງດ້ານການເມືອງຢ່າງໜັກແໜ້ນ, ມີຄວາມສະຫົງບປອດໄພ, ເປັນລະບຽບຮຽບຮ້ອຍ, ສີວິໄລທາງດ້ານວັດທະນະທໍາ-ສັງຄົມ, ຮັ່ງມີເຂັ້ມແຂງທາງດ້ານເສດຖະກິດ”. (ແຜນພັດທະນາເສດຖະກິດ-ສັງຄົມ , ແຕ່ປີ 2015-2020 ແລະ ຮອດປີ 2025 ຂອງເມືອງຈັນທະບູລີ) ໃນນັ້ນເມືອງຈັນທະບູລີແມ່ນ ປະກອບມີໂຮງແຮມ 80 ແຫ່ງ, ມີເຮືອນພັກ 61 ແຫ່ງ, ມີຮ້ານອາຫານ, ກິນດື່ມ, ບັນເທີງ 266 ແຫ່ງ, ມີສະຖານທີ່ທ່ອງທ່ຽວທາງດ້ານທໍາມະຊາດແຄມຂອງຍາມແລງ, ມີສະຖານວັດຖຸບູຮານເກົ່າແກ່ຫຼາຍແຫ່ງຕັ້ງຢູ່ເປັນບ່ອນທີ່ມີນັກທ່ອງທ່ຽວເຂົ້າ-ອອກທ່ຽວຊົມຢ່າງຫຼວງຫຼາຍ. (ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂປະກົດການຫຍໍ້ທໍ້ທາງດ້ານວັດທະນະທໍາ-ສັງຄົມໃນໄລຍະຜ່ານມາ ແລະ ທິດທາງແກ້ໄຂໂດຍສະເພາະແມ່ນວຽກງານຫຍໍ້ທໍ້ໃນຂົງເຂດວັດທະນະທໍາ ແລະ ທ່ອງທ່ຽວ, ປີ 2017) ຈາກນະໂຍບາຍດັ່ງກ່າວຈຶ່ງເຮັດໃຫ້ນັກລົງທຶນທັງພາຍໃນ ແລະ ຕ່າງປະເທດສົນໃຈຢາກເຮັດທຸລະກິດປະເພດບັນເທິງຢ່າງຫຼວງຫຼາຍ ດ້ວຍເຫດຜົນທີ່ວ່າຊີວິດການເປັນຢູ່ຂອງຊາວນະຄອນຫຼວງວຽງຈັນໄດ້ຮັບການປັບປຸງດີຂຶ້ນ, ລາຍໄດ້ສະເລ່ຍກໍ່ເພີ່ມຂຶ້ນກໍ່ບໍ່ຫຼຸດ 1.970 ໂດລາສະຫະລັດ/ຕໍ່ປີ ໂດຍຈະອີງໃສ່ໃນສົກປີ 2014-2015 (ແຜນຍຸດທະສາດພັດທະນາ-ເສດຖະກິດແຫ່ງຊາດ 5 ປີ ຄັ້ງທີ VII, ສົກປີ 2014-2015) ຈຶ່ງມີຜົນຕໍ່ຮູບແບບການດໍາລົງຊີວິດຂອງຄົນ ມັນໄດ້ປ່ຽນແປງໄປພໍສົມຄວນ ໂດຍສະເພາະແມ່ນມີການຊົມໃຊ້ ຫຼື ໃຊ້ບໍລິການສະຖານທີ່ການບັນເທີງ ແລະ ຮັບປະທານອາຫານຄໍ່ານອກບ້ານຫຼາຍຂຶ້ນ. ໃນນັ້ນສະຖານທີ່ບັນເທີງກໍ່ແມ່ນຂອບເຂດເນື້ອທີ່ຂອງຫົວໜ່ວຍທຸລະກິດບໍລິການບັນເທິງປະເພດໃດໜຶ່ງທີ່ນໍາໃຊ້ເພື່ອບໍລິການບັນເທີງເຊິ່ງສະແດງອອກໂດຍການໃຫ້ຄວາມເບີກບານມ່ວນຊື່ນ,ໃຫ້ຄວາມສຸກສັນດ້ວຍສຽງດົນຕີ, ສຽງເພັງ, ຂັບລໍາ, ຕະລົກ, ຟ້ອນ, ສະແດງລະຄອນ ແລະ ອື່ນໆຊຶ່ງສາມາດໃຫ້ບໍລິການດ້ວຍຮູບແບບທຸລະກິດ, ສະນັ້ນຈຶ່ງສາມາດສະຫຼຸບສະຖິຕິຫົວໜ່ວຍທຸລະກິດບັນເທີງຢູ່ເມືອງຈັນທະບູລີແ​ຕ່ປີ 2013-2017 ໄດ້ດັ່ງນີ້:

|  |  |  |
| --- | --- | --- |
| ສະຖິຕິຫົວໜ່ວຍທຸລະກິດບັນເທິງຢູ່ເມືອງຈັນທະບູລີ | | |
| ປີ | ຈໍານວນຮ້ານທັງໝົດ | ປະເພດ |
| ປີ 2013 | ມີທັງໝົດ 33 ຮ້ານ | ປະເພດ1 ມີ 02 ຫົວໜ່ວຍ  ປະເພດ2 ມີ 04 ຫົວໜ່ວຍ  ປະເພດ3 ມີ 09 ຫົວໜ່ວຍ  ປະເພດ4 ມີ 06 ຫົວໜ່ວຍ  ປະເພດ5 ມີ 11 ຫົວໜ່ວຍ |
| ປີ 2014 | ມີທັງໝົດ 33 ຮ້ານ | ປະເພດ1 ມີ 02 ຫົວໜ່ວຍ  ປະເພດ2 ມີ 04 ຫົວໜ່ວຍ  ປະເພດ3 ມີ 09 ຫົວໜ່ວຍ  ປະເພດ4 ມີ 06 ຫົວໜ່ວຍ  ປະເພດ5 ມີ 11 ຫົວໜ່ວຍ |
| ປີ 2015 | ມີທັງໝົດ 33 ຮ້ານ | ປະເພດ1 ມີ 02 ຫົວໜ່ວຍ  ປະເພດ2 ມີ 04 ຫົວໜ່ວຍ  ປະເພດ3 ມີ 09 ຫົວໜ່ວຍ  ປະເພດ4 ມີ 06 ຫົວໜ່ວຍ  ປະເພດ5 ມີ 11 ຫົວໜ່ວຍ |
| ປີ 2016 | ມີທັງໝົດ 33 ຮ້ານ | ປະເພດ1 ມີ 02 ຫົວໜ່ວຍ  ປະເພດ2 ມີ 04 ຫົວໜ່ວຍ  ປະເພດ3 ມີ 09 ຫົວໜ່ວຍ  ປະເພດ4 ມີ 06 ຫົວໜ່ວຍ  ປະເພດ5 ມີ 11 ຫົວໜ່ວຍ |
| ປີ 2017 | ມີທັງໝົດ 33 ຮ້ານ | ປະເພດ1 ມີ 02 ຫົວໜ່ວຍ  ປະເພດ2 ມີ 04 ຫົວໜ່ວຍ  ປະເພດ3 ມີ 09 ຫົວໜ່ວຍ  ປະເພດ4 ມີ 06 ຫົວໜ່ວຍ  ປະເພດ5 ມີ 11 ຫົວໜ່ວຍ |

(ສະຖິຕິຮ້ານບັນເທິງຢູ່ເມືອງຈັນທະບູລີ , ສະບັບເລກທີ 056/ຖວທ, ຈລ)

(ສະຖິຕິຫົວໜ່ວຍທຸລະກິດບັນເທິງຂອງນະຄອນຫຼວງແຕ່ປີ 2013-2017 ຢູ່ເອກະສານຊ້ອນທ້າຍ)

ຈາກຕົວເລກສະຖິຕິຂ້າງເທິງນັ້ນສາມາດສະຫຼຸບໄດ້ວ່າຈະມີຈໍານວນທີ່ຢູ່ໃນລະດັບເກົ່າ, ແຕ່ປັດຈຸບັນກໍ່ເຫັນວ່າມີການຂະຫຍາຍຕົວທາງດ້ານຫົວໜ່ວຍທຸລະກິດຫຼາຍຂຶ້ນ ເພາະສະນັ້ນມັນກໍ່ມີຜົນກະທົບທາງດ້ານດີ-ດ້ານອ່ອນຕໍ່ຊາວເມືອງຈັນທະບູລີນັ້ນກໍ່ຄືຊາວນະຄອນຫຼວງວຽງຈັນ. ໃນດ້ານດີ: ສະຖານທີ່ບັນເທິງດັ່ງກ່າວແມ່ນສາມາດຕອບສະໜອງຕາມນະໂຍບາຍຂອງລັດຖະບານໄດ້ເປັນຕົ້ນແມ່ນສົ່ງເສີມທາງດ້ານການທ່ອງທ່ຽວທັງພາຍໃນ ແລະ ຕ່າງປະເທດ, ສ້າງລາຍໄດ້ງົບປະມານເຂົ້າລັດ, ສ້າງວຽກເຮັດງານທໍາ ແລະ ກໍ່ເຮັດໃຫ້ສິນຄ້າຫຼາຍຊະນິດໄດ້ມີການຊື້ຂາຍດີຂຶ້ນເຊັ່ນ: ເຫຼົ້າ, ເບຍ, ວາຍ, ຢາສູບ, ນໍ້າກ້ອນ, ນໍ້າຫວານ ແລະ ອາຫານປະເພດອື່ນໆ. ສິ່ງເຫຼົ່ານີ້ແມ່ນສາມາດເວົ້າໄດ້ວ່າ: “ຂົງເຂດການຜະລິດມີການເນັ່ງຕີງ” ຄຽງຄູ່ກັບຈຸດດີກໍ່ຍັງມີດ້ານອ່ອນຫຼາຍຢ່າງເປັນຕົ້ນແມ່ນ: ສະຖານທີ່ບັນເທິງອາດຈະດໍາເນີນການບໍລິການຂອງຕົນບໍ່ເປັນໄປຕາມນະໂຍບາຍຂອງພັກ-ລັດໃນການປົກປັກຮັກສາ ແລະ ເສີມສ້າງວັດທະນະທໍາອັນດີງາມຂອງຊາດ, ສະຖານທີ່ບັນເທີງບາງແຫ່ງອາດຈະມີການດໍາເນີນທຸລະກິດອື່ນໆທີ່ແອບແຝງຢູ່ເຊັ່ນ: ການຈໍາໜ່າຍຢາເສບຕິດ, ມີການຄ້າມະນຸດ (ມີການມົ້ວສຸມຂອງສາວບໍລິການ) ແລະ ບັນຫາຮ້ານບັນເທິງ-ຄາລາໂອເກະ, ຮ້ານອາຫານ, ຮ້ານກິນດື່ມ ແມ່ນບໍ່ປະຕິບັດຕາມລະບຽບເປັນຕົ້ນແມ່ນເປິດບໍລິການເກີນໂມງເວລາທີ່ໄດ້ກໍານົດໄຫ້, ນອກນັ້ນສະຖານທີ່ບັນເທິງກໍ່ຍັງເປັນບ່ອນມົ້ວສຸມສິ່ງມືນເມົາເຊິ່ງເປັນສາເຫດຂອງການເກີດອຸປະຕິເຫດໃນທ້ອງຖະໜົນຫຼາຍທີ່ສຸດໃນນະຄອນຫຼວງວຽງຈັນ, ສິ່ງທີ່ຮ້າຍແຮງໄປກ່ວານັ້ນກໍ່ຄືຜົນຮ້າຍຂອງການດື່ມສິ່ງມືນເມົາອາດຈະເຮັດໃຫ້ຄົນເຮົາມີການຜິດຖຽງ, ອາລະວາດຕີກັນເຊິ່ງມັນໄດ້ເປັນປະກົດການຫຍໍ້ທໍ້ຢູ່ໃນສັງຄົມໃນລະດັບໜຶ່ງ ແລະ ສະຖານທີ່ບັນເທິງສ່ວນໃຫ່ຍແມ່ນຍັງບໍ່ເຂັ້ມງວດໃນເລື່ອງຂອງການປ່ອຍໃຫ້ເດັກນ້ອຍທີ່ຍັງບໍ່ເຖິງກະສຽນອາຍຸ 18 ປີ ເຂົ້າໃຊ້ບໍລິການຢ່າງເສລີ. ບາງແຫ່ງກໍ່ສ້າງບັນຫາທາງດ້ານສະພາບແວດລ້ອມເຊັ່ນ: ສົ່ງສຽງດັງອອກມາພາຍນອກລົບກວນສັງຄົມ ຫຼື ເພື່ອນບ້ານອ້ອມຂ້າງໃກ້ຄຽງ,ເວລາສະຖານທີ່ບັນເທິງປິດກໍ່ຈະມີການສົງສຽງ, ແຊວ, ຟົດນັ່ນຂອງຄົນ ແລະ ລົດ, ໃນນັ້ນ ສະຖານທີ່ບັນເທິງຫຼາຍແຫ່ງແມ່ນຈະມີບັນຫານເລື່ອງສະຖານທີ່ຈອດລົດບາງຮ້ານກໍ່ມີເດີ່ນຈອດທີ່ກ້ວາງຂວາງ, ບາງຮ້ານກໍ່ຄັບແຄບ ຫຼື ແທບຈະບໍ່ມີຈຶ່ງເຮັດໃຫ້ເກີດມີບັນຫາໃນການຈອດລົດຊະຊາຍ, ບໍ່ເປັນລະບຽບ, ກີດຂວາງຖະໜົນ, ຈອດລົດຕັນໜ້າບ້ານຄົນອື່ນທີ່ຢູ່ອ້ອມແອ້ມແຖວນັ້ນ ແລະ ປະເດັນສຸດທ້າຍກໍ່ຄືສະຖານບັນເທິງບາງບ່ອນຍັງມີການລະເມີດຕໍ່ພັນທະຂອງຕົນເອງຄືບໍ່ໄປເສຍຄ່າທໍານຽມຕ່າງໆໃຫ້ແກ່ລັດເປັນຕົ້ນແມ່ນການໃຊ້ຈ່າຍບັນຊີ ຫຼື ຕິດຄ້າງຄ່າຊໍາລະຕ່າງໆ, ບາງບ່ອນມີການເມີນເສີຍໃນການໄປຕໍ່ໃບດໍາເນີນທຸລະກິດຂອງຕົນເອງເຮັດໃຫ້ມີການປັບໄໝກັນເກີດຂຶ້ນ ແລະ ກໍ່ມີການເຄື່ອນໄຫວອື່ນໆອີກທີ່ຂັດຕໍ່ລະບຽບກົດໝາຍ, ບໍ່ສອດຄ່ອງກັບປະເພນີວັດທະນາທໍາອັນດີງາມຂອງຊາດ ແລະ ເປັນຜົນກະທົບຕໍ່ກັບວຽກງານປ້ອງກັນຊາດ-ປ້ອງກັນຄວາມສະຫງົບ, ຄວາມເປັນລະບຽບຮຽບຮ້ອຍຂອງສັງຄົມ. ຈາກບັນຫາດັ່ງກ່າວນັ້ນ: ໃນໄລຍະຜ່ານມາທາງລັດຖະບານເຈົ້າໜ້າທີ່ອໍານາດການປົກຄອງນະຄອນຫຼວງວຽງຈັນກໍ່ຄືເມືອງຈັນທະບູລີກໍ່ໄດ້ໃຫ້ຄວາມສໍາຄັນໃນເລື່ອງການຄຸ້ມຄອງສະຖານທີ່ບັນເທິງພໍສົມຄວນ ໂດຍສະເພາະແມ່ນໄດ້ມີການອອກກົດໝາຍ, ລະບຽບການ, ຄໍາສັ່ງໃນການຄຸ້ມຄອງວຽກງານບັນເທິງ. ສໍາລັບເມືອງຈັນທະບູລີກໍ່ຍັງມີໜ່ວຍງານທີ່ຮັບຜິດຊອບນັ້ນກໍ່ແມ່ນຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວເມືອງ ເຊິ່ງເຮັດໜ້າທີ່ຄຸ້ມຄອງໂດຍກົງໂດຍປະສານສົມທົບກັບ ປກສ ເມືອງ. ຈາກຜົນຂອງການຈັດຕັ້ງປະຕິບັດການຄຸ້ມຄອງສະຖານທີ່ບັນເທິງໃນໄລຍະຜ່ານມາເຫັນວ່າການປະຕິບັດໜ້າທີ່ນັ້ນແມ່ນໄດ້ດີພໍສົມຄວນໃນລະດັບໃດໜຶ່ງ ຍ້ອນມີແນວທາງນະໂຍບາຍຂອງພັກ-ລັດເປັນບ່ອນອີງເປັນຕົ້ນວ່າເຈົ້າໜ້າທີ່ໄດ້ລົງຕິດຕາມກວດກາການເຄື່ອນໄຫວຂອງສະຖານທີ່ບັນເທິງ, ນອກນັ້ນພາກສ່ວນທີ່ກ່ຽວຂ້ອງກໍ່ໃຫ້ການຮ່ວມມືເປັນຢ່າງດີ, ເຖິງຢ່າງໃດກໍ່ຕາມຄຽງຄູ່ກັບດ້ານດີເຫັນວ່າການຄຸ້ມຄອງສະຖານທີ່ບັນເທິງຍັງເຫັນວ່າຍັງມີຈຸດອ່ອນໃນບາງດ້ານເຊັ່ນ: ການຕັ້ງສະຖານທີ່ບັນເທິງຫຼາຍແຫ່ງລະເມີດລະບຽບກົດໝາຍທທີ່ກໍານົດໄວ້ ແລະ ລະເມີດກົດໝາຍສະບັບອື່ນເຊັ່ນ: ກົດໝາຍການສຶກສາ, ໃນກໍລະນີທີ່ສະຖານທີ່ບັນເທິງຕັ້ງໃກ້ກັບສະຖານບັນການສຶກສາ ແລະ ວັດ, ການລົງຕິດຕາມກວດກາກໍ່ຍັງຢ່່ອນຢານ.

ກ່າວໂດຍລວມແລ້ວ ສະຖານທີ່ບັນເທິງຕ່າງໆໃນເມືອງຈັນທະບູລີແມ່ນຕັ້ງຂຶ້ນເປັນຈໍານວນຫຼວງຫຼາຍມີທັງຜົນດີໃຫ້ແກ່ລັດ ແລະ ສັງຄົມ, ມີທັງຜົນກະທົບທີ່ສ້າງປະກົດການຫຍໍ້ທໍ້ຕ່າງໆເຊັ່ນດຽວກັນ, ການແກ້ໄຂຂອງເຈົ້າໜ້າທີ່ເຮັດໜ້າທີ່ການຄຸ້ມຄອງກໍ່ຖືວ່າປະຕິບັດໄດ້ດີແຕ່ວ່າກໍ່ຍັງມີຮ້ານບັນເທິງກີດຂວາງ, ບໍ່ໃຫ້ການຮ່ວມມືເຮັດໃຫ້ມີອຸປະສັກ ຫຼື ຂໍ້ຈໍາກັດອີກຫຼາຍຢ່າງຈຶ່ງເຮັດໃຫ້ການຄຸ້ມຄອງຢູ່ເມືອງຈັນທະບູລີນັ້ນຍັງບໍ່ມີປະສິດທິພາບເທົ່າທີຄວນເຊິ່ງມີລາຍລະອຽດຂອງບັນຫາດັ່ງລຸ່ມນີ້:

* ບັນຫາດ້ານກົດໝາຍ: ສ ປປ ລາວ ມີກົດໝາຍ ແລະ ລະບຽບການຕ່າງໆໃນການຄຸ້ມຄອງສະຖານທີ່ບັນເທີງ ແຕ່ວ່າກົດໝາຍກໍ່ຍັງບໍ່ສາມາດຄວບຄຸມບັນຫາທີ່ເກີດຂຶ້ນໄດ້ຢ່າງຄົບຖ້ວນຈຶ່ງເຮັດໃຫ້ຜູ້ປະກອບການກ່ຽວກັບການເຮັດຮ້ານການບັນເທິງນັ້ນຫາຊ່ອງຫ່ວາງທາງດ້ານກົດໝາຍໄດ້ຢູ່ສະເໝີເຊັ່ນ: ຜູ້ປະກອບການບາງຄົນຈະຈົດທະບຽນວິສາຫະກິດຂໍເຮັດຮ້ານອາຫານຂາຍເຄື່ອງດື່ມ, ແອວກໍໍຮໍ ແລະ ເປີດເພັງໃຫ້ລູກຄ້າຟັງ. ຫຼັງຈາກນັ້ນຜູ້ປະກອບການກໍ່ຄ່ອຍໆຍົກລະດັບເອົານັກດົນຕີມາເສບໃນລັກສະນະທີ່ເປັນ “ຟົກຊອງ’’ ຕໍ່ມາຈຶ່ງເຈລະຈາຖ້າເຈົ້າໜ້າກວດພົບເຫັນຈຶ່ງຂໍປ່ຽນປະເພດຈົດທະບຽນວິສາຫະກິດ.
* ບັນຫາດ້ານການຈັດຕັ້ງປະຕິບັດ: ເມືອງຈັນທະບູລີມີຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວເຮັດໜ້າທີ່ຄຸ້ມຄອງສະຖານທີ່ບັນເທິງ, ແຕ່ວ່າກໍ່ມີຂໍ້ຈໍາກັດຫຼາຍດ້ານເປັນຕົ້ນແມ່ນຈໍານວນບຸກຄະລາກອນມີບໍ່ພຽງພໍ, ວັດຖຸອຸປະກອນຮັບໃຊ້ກໍ່ຍັງຂາດເຂີນລວມໄປເຖິງງົບປະມານ. ໃນຂະນະດຽວກັນພັດມີໜ້າທີ່ວຽກງານຫຼາຍດ້ານນອກເໜືອໄປຈາກການຄຸ້ມຄອງສະຖານທີ່ບັນເທິງຍັງມີໜ້າວຽກດ້ານອື່ນໆບໍ່ວ່າຈະເປັນສີລະປະ, ໂຄສະນາເຜີຍແຜ່ວຽກງານຕ່າງໆຂອງສັງຄົມ, ວຽກຄຸ້ມຄອງກຽ່ວກັບປ້າຍ.
* ການປະສານງານຂອງເຈົ້າໜ້າທີ່ກ່ຽວຂ້ອງ: ໃນການລົງຕິດຕາມກວດກາການຄຸ້ມຄອງບັນເທິງເຈົ້າໜ້າທີ່ຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ຕ້ອງປະສານງານກັບເຈົ້າໜ້າທີ່ທ້ອງຖິ່ນ ປກສ ເມືອງ, ບ້ານ ຫຼື ອົງການຈັດຕັ້ງທາງສັງຄົມ (ກໍລະນີຈໍາເປັນ).
* ການໃຫ້ການຮ່ວມມືຂອງຜູ້ປະກອບການ: ຜູ້ປະກອບການສະຖານທີ່ບັນເທິງຫຼາຍແຫ່ງກໍ່ໃຫ້ການຮ່ວມມືໃຫ້ ແກ່ເຈົ້າໜ້າທີ່ລັດລົງຕິດຕາມກວດກາໄດ້ດີ ໃນຂະນະດຽວກັນຫຼາຍແຫ່ງກໍ່ບໍ່ໃຫ້ການຮ່ວມມືພ້ອມກັນນັ້ນກໍ່ຍັງຫາຜູ້ທີ່ມີອິດທິພົນພາຍນອກມາກີດຂວາງການປະຕິບັດໜ້າທີ່ຂອງຜູ້ທີ່ມີອິດທິພົນ.
* ອົງການຈັດຕັ້ງທາງສັງຄົມ: ຍັງມີບົດບາດໜ້ອຍໃນການເຂົ້າມາແກ້ໄຂເລື່ອງບັນຫາເກີດຂຶ້ນໃນສະຖານທີ່ບັນເທິງສາເຫດເນື່ອງມາຈາກພາກສ່ວນທີ່ກ່ຽວຂ້ອງບໍ່ມີການປະສານງານໂດຍກົງໃຫ້ອົງການໄດ້ຮັບຮູ້ຈຶ່ງເຮັດໃຫ້ບັນຫາເກີດລຽນຕິດ ແລະ ເປັນບັນຫາຄຸມເຄືອກັນມາເຊິ່ງພວກເຮົາຈະເຫັນໄດ້ໃນປະຈຸບັນນີ້.

## ຈຸດປະສົງ​ຂ​ອງການສຶກສາ

* ເພື່ອສຶກສາເຖິງສະພາບລວມຂອງການຄຸ້ມຄອງ ແລະ ການຈັດຕັ້ງປະຕິບັດທຸລະກິດບັນເທິງຢູ່ເມືອງຈັນທະບູລີ
* ເພື່ອສຶກສາເຖິງບັນຫາການຄຸ້ມຄອງທຸລະກິດບັນເທີງຂອງເມືອງຈັນທະບູລີ
* ເພື່ອສຶກສາເຖິງວິທີແກ້ໄຂໃນການຄຸ້ມຄອງທຸລະກິດບັນເທີງຂອງເມືອງຈັນທະບູລີ

## ສົມມຸດ​ຕິ​ຖານ​ຂອງ​ການຄົ້ນຄວ້າ

ການຄຸ້ມຄອງທຸລະກິດບັນເທີງ ຍັງບໍ່ທັນສອດຄອງກັບວັດທະນະທໍາ-ສັງຄົມ, ບໍ່ເປັນໄປຕາມຂັ້ນຕອນ ແລະ ບໍ່ໄດ້ມາດຕະຖານຕາມທີ່ໄດ້ກໍານົດໄວ້, ຜູ້ປະກອບການບາງຄົນແມ່ນຍັງຖືເບົາຕໍ່ລະບຽບກົດໝາຍບ້ານເມືອງ.

## ຂອບເຂດໃນການຄົ້ນຄ້ວາ

* ດ້ານເນື້້ອໃນແມ່ນຈະໄດ້ມີການສຶກສາການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ ໂດຍສະເພາະແມ່ນຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວເມືອງຈັນທະບູລີ ຊຶ່ງໄດ້ລົງເລິກສຶກສາສະພາບ, ບັນຫາ, ຂໍ້ຫຍຸ້ງຍາກ, ຂໍ້ສະດວກ ແລະ ວິທີແກ້ໄຂຕ່າງໆ ໂດຍການນໍາໃຊ້ຂໍ້ມູນຈາກບັນດານິຕິກໍາ, ບົດສະຫຼຸບ ແລະ ເອກະສານອື່ນໆທີ່ກ່ຽວຂ້ອງ.
* ດ້ານພື້ນທີ່ ແມ່ນຈະໄດ້ມີການສຶກສາການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ ຕາມຂອບເຂດຄວາມຮັບຜິດຊອບພາຍໃນເມືອງ.
* ດ້ານເວລາ ແມ່ນຈະໄດ້ສຶກສາໃນໄລຍະແຕ່ປີ 2016-2017

## ຜົນປະໂຫຍດ​ທີ່​ຄາດ​ວ່າຈະ​ໄດ້​ຮັບ

* ຮັບຮູ້ເຖິງສະພາບລວມຂອງການຄຸ້ມຄອງ ແລະ ການຈັດຕັ້ງປະຕິບັດທຸລະກິດບັນເທິງຢູ່ເມືອງຈັນທະບູລີ
* ຮັບຮູ້ເຖິງບັນຫາທີ່ເກີດຂຶ້ນໃນການຄຸ້ມຄອງທຸລະກິດບັນເທີງຂອງເມືອງຈັນທະບູລີ
* ຮັບຮູ້ເຖິງວິທີແກ້ໄຂໃນການຄຸ້ມຄອງທຸລະກິດບັນເທີງຂອງເມືອງຈັນທະບູລີ

## ນິຍາມ​ຄຳ​ສັບ​ເພື່ອ​ການຄົ້ນຄວ້າ

* ການຄຸ້ມຄອງ: ແມ່ນການກະທົບທີ່ມີການຈັດຕັ້ງ, ມີການຕິດຕາມກວດກາ ແລະ ມີການວາງມາດຕະການໂດຍມີເປົ້າໝາຍຈະແຈ້ງ ເພື່ອແນໃສ່ບັນລຸວຽກງານທີ່ກໍານົດໄວ້.
* ທຸລະກິດ: ໝາຍເຖິງ ການດໍາເນີນກິດຈະການຂອງບຸກຄົນ ຫຼື ກຸ່ມບຸກຄົນໃນຂັ້ນຕອນວຽກງານໃດໜຶ່ງ ຫຼື ທັງໝົດນັບແຕ່ຂອດການຜະລິດໄປຈົນເຖິງຂອດບໍລິການເພື່ອຫາຜົນກໍາໄລ ແລະ ຮັບໃຊ້ຜົນປະໂຫຍດລວມຂອງສັງຄົມ.
* ບັນເທີງ: ແມ່ນຮູບການໜຶ່ງຂອງການເຄື່ອນໄຫວທາງດ້ານວັດທະນະທໍາ, ສີລະປະວັນນະຄະດີອາລົມຈິດຂອງຄົນ, ຂອງກຸ່ມຄົນ ແລະ ຂອງສັງຄົມ.
* ສະຖານທີ່ບັນເທີງ: ໝາຍເຖີງ ຂອບເຂດເນື້ອທີ່ຂອງຫົວໜວ່ຍທຸລະກິດບໍລິການບັນເທີງປະເພດໃດໜື່ງຕັ້ງຢູ່ ເເລະ ນໍາໃຊ້ເພື່ອບໍລິການບັນເທີງ.
* ການບັນເທີງ: ການບັນເທີງເເມ່ນການໃຫ້ຄວາມເບີກບານມວ່ນຊື່ນ, ໃຫ້ຄວາມສຸກດວ້ຍສຽງດົນຕີ, ສຽງເພງ, ຂັບລໍາ, ຕະລົກ, ຟ້ອນ, ສະເເດງລະຄອນ ເເລະ ອື່ນໆ, ເຊີ່ງສາມາດໃຫ້ບໍລິການດວ້ຍຮູບການທຸລະກິດທີ່ລັດຄວບຄຸມ.
* ການບໍລິການ: ໝາຍເຖິງການກະທໍາສິ່ງໃດສິ່ງໜຶ່ງ ຫຼື ການເຄື່ອນໄຫວທຸລະກິດໃດໜຶ່ງເພື່ອຕອບສະໜອງຄວາມຕ້ອງການຂອງບຸກຄົນ ຫຼື ອົງການໃຫ້ໄດ້ຮັບຄວາມເພິ່ງພໍໃຈ.
* ການບໍລິການບັນເທີງ: ໝາຍເຖິງການປະກອບສ້າງເງື່ອນໄຂ ແລະ ອໍານວບຄວາມສະດວກຂອງຜູ້ປະກອບການໃຫ້ຜູ້ໃຊ້ບໍລິການບັນເທີງ (ເປົ້າໝາຍ, ກິດຈະການ, ສະຖານທີ່, ຜູ້ບໍລິການ ແລະ ສິ່ງດຶງດູດອື່ນໆ)
* ກິດຈະການບັນເທີງ: ແມ່ນໝາຍເຖິງການເສບດົນຕີ, ການຮ້ອງເພງ, ຂັບລໍາ, ການຟ້ອນ, ການສະແດງລະຄອນ, ຄາຣະໂອເກະອື່ນໆທີ່ເປັນພາສາລາວ ຫຼື ພາສາຕ່າງປະເທດ.
* ຜູ້ປະກອບການບັນເທີງ: ໝາຍເຖິງເຈົ້າຂອງກິດຈະການ ແລະ ສະຖານທີ່ບັນເທີງ.
* ຜູ້ບໍລິການບັນເທີງ: ໝາຍເຖິງພະນັກງານທີ່ເຮັດວຽກໃຫ້ແກ່ຜູ້ປະກອບການຢ່າງເປັນປະຈໍາມີທະບຽນປະຈໍາຕົວ.
* ຜູ້ໃຊ້ບໍລິການ (ແຂກ): ໝາຍເຖິງປະຊາຊົນ, ຜູ້ມາຫາຄວາມລື່ນເລີງ, ພັກຜ່ອນຢ່ອນໃຈ.

# ບົດ​ທີ 2

# ທົບ​ທວນ​ເອກະສານ ​ແລະ ບົດ​ຄົ້ນຄວ້າ​ທີ່​ກ່ຽວຂ້ອງ

## ທົບ​ທວນ​ເອກະສານ​ທີ່​ກ່ຽວຂ້ອງ

### ນະໂຍບາຍຂອງພັກກ່ຽວກັບ​ການຄຸ້ມຄອງທຸລະກິດບັນເທີງ

ພັກ ໄດ້ເອົາໃຈໃສ່ສົ່ງເສີມການພົວພັນ, ການຮ່ວມມືກັບຕ່າງປະເທດ, ພາກພື້ນ ແລະ ສາກົນໃນດ້ານຕ່າງໆ ວຽກງານການບັນເທິງກໍເປັນວຽກງານໜຶ່ງທີ່ມີການແລກປ່ຽນບົດຮຽນ, ຂໍ້ມູນຂ່າວສານ, ການສຶກສາ, ການຝຶກອົບຮົມ, ການຊ່ວຍເຫຼືອ ເພື່ອເຮັດໃຫ້ການບັນເທິງ ໄດ້ຮັບການພັດທະນາ ແລະ ໄດ້ມາດຕະຖານ. ໃນນັ້ນການບັນເທິງຢູ່ ສ ປປ ລາວ ຍັງຖືວ່າເປັນນະໂຍບາຍແບບຜ່ອນຜັນ, ມີຂີດຈໍາກັດ, ບໍ່ເປີດກ້ວາງ ເນື່ອງຈາກວ່າ ການຕອບສະໜອງ ຫຼື ຜົນທີ່ໄດ້ຮັບຈາກການບັນເທິງ ບາງສ່ວນແມ່ນຍັງມີຜົນກະທົບຕໍ່ສັງຄົມ ຕໍ່ວັດທະນະທຳອັນດີງາມຂອງຊາດ. ແຕ່ວ່າການຄຸ້ມຄອງສະຖານທີ່ການບັນເທິງ ກໍ່ຖືວ່າເປັນວຽກງານໜຶ່ງທີ່ບັນຈຸຢູ່ໃນວຽກງານວັດທະນະທໍາ-ວຽກງານທ່ອງທ່ຽວ ທີ່ສາມາດສ້າງລາຍຮັບ ແລະ ເປັນຈຸດດຶງດູດແຂກຕ່າງປະເທດ ໄດ້້ໃນລະດັບໜຶ່ງ, ແຕ່ເຖິງຢ່າງໃດກໍດີ ວຽກງານໃນການຄຸ້ມຄອງທຸລະກິດບັນເທີງອາດຈະແມ່ນວຽກງານໃໝ່ຄືກັນກັບວຽກງານທຸລະກິດການທ່ອງທ່ຽວ ສໍາລັບປະເທດເຮົາກໍ່ວ່າໄດ້ ເຖິງວ່າວຽກງານດັ່ງກ່າວໄດ້ມີການຂະຫຍາຍຕົວໃນເບື້ອງຕົ້ນ ມັນກໍ່ຍັງເຮັດໃຫ້ພົບພໍ້ກັບອຸປະສັກຫຼາຍຢ່າງເຊັ່ນວ່າ: ຄຸນນະພາບຕໍ່າ, ຍັງຂາດລະບຽບການຄຸ້ມຄອງທີ່ຮັດກຸມ, ກົງຈັກ, ກໍຄືພະນັກງານຄຸ້ມຄອງ, ຜູ້ບໍລິຫານທຸລະກິດ ຍັງມີຂີດຄວາມສາມາດຈຳກັດ ແລະ ຂາດບົດຮຽນທີ່ຈໍາເປັນ ໃນການປັບປຸງ ແລະ ພັດທະນາການຄຸ້ມຄອງວຽກງານດ້ານນີ້ໂດຍສະເພາະ ທັງນີ້ກໍ່ເພື່ອເຮັດໃຫ້ວຽກງານນີ້ໜັກແໜ້ນ ແລະ ໄປຕາມທິດທາງຢ່າງແທ້ຈິງ.

### ນະໂຍບາຍຂອງລັດກ່ຽວກັບ​ການຄຸ້ມຄອງທຸລະກິດບັນເທີງ

ໃນການຄຸ້ມຄອງທຸລະກິດບັນເທິງຈື່ງສາມາດໃຫ້ການບໍລິການດ້ວຍຮູບການທຸລະກິດທີ່ລັດຄວບຄຸມ ຊຶ່ງນະໂຍບາຍທີ່ສຳຄັນແມ່ນ:

* ລັດ ສົ່ງເສີມ ແລະ ພັດທະນາວຽກງານສີລະປະການສະແດງກໍ່ຄືການບັນເທີງຂອງລັດ ໃຫ້ມີການຂະຫຍາຍຕົວ, ມີຄວາມເຂັ້ມແຂງ ແລະມີຄຸນນະພາບ.
* ລັດໄດ້ມີການສົ່ງເສີມໃຫ້ມີການເພີ່ມທະວີການຄຸ້ມຄອງທຸລະກິດບັນເທິງດ້ວຍຮູບການຈັດຕັ້ງປະຕິບັດຕາມສາຍຕັ້ງ ແລະ ສາຍຂວາງ.
* ລັດ ຊຸກຍູ້ສົ່ງເສີມໃຫ້ບຸກຄົນ, ນິຕິບຸກຄົນ ຫຼຶ ການຈັດຕັ້ງເປັນເຈົ້າການ ແລະ ມີສ່ວນຮ່ວມໃນການຟຶ້ນຟູ, ອະນຸລັກ, ພັດທະນາ, ເຜິຍແຜ່, ຊົມໃຊ້ສີລະປະການສະແດງ ກໍຄື ການບັນເທີງ ທັງຮັບເອົາສີລະປະອັນຍອດຍິ່ງຂອງມວນມະນຸດ ຢ່າງມີການເລຶອກເຝັ້ນ ແລະເສິມສ້າງໃຫ້ມີລັກສະນະຊາດ, ກ້າວໜ້າ ແລະມະຫາຊົນ ເພຶ່ອຕອບສະໜອງຄວາມຮຽກຮ້ອງຕ້ອງການທາງດ້ານຈິດໃຈຂອງສັງຄົມ.
* ລັດຊຸກຍູ້, ສົ່ງເສີມໃຫ້ບຸກຄົນ, ນິຕິບຸກຄົນ ຫຼຶ ການຈັດຕັ້ງເສີມຂະຫຍາຍພອນສະຫວັນໃນການປະດິດແຕ່ງ, ສະແດງ ແລະ ສ້າງສັນຜະລິດຕະພັນສິລະປະການສະແດງ ກໍຄື ການບັນເທີງ.

ດັ່ງນັ້ນ ລັດຂອງພວກເຮົາຈຶ່ງອີງໃສ່ຈິດໃຈມະຕິກອງປະຊຸມສູນກາງຄົບຄະນະ ຄັ້ງທີ 9 (ສະບັບໃໝ່ທີ 5) ແລະ ແຜນພັດທະນາເສດຖະກິດ-ສັງຄົມ ຮອດປີ 2000, ພ້ອມກັນນັ້ນ ກໍໃຫ້ແທດເໝາະກັບສະພາບການ ແລະ ຄວາມອາສາມາດຄຸ້ມຄອງ-ບໍລິການຂອງພວກເຮົາ, ທັງຮັບປະກັນໃຫ້ແກ່ຄວາມສະຫົງບ ແລະ ຄວາມເປັນລະບຽບຮຽບຮ້ອຍຂອງສັງຄົມ. ໃນປີ 2007 ພັກ ແລະ ລັດເຮົາເພິ່ນໄດ້ອອກຂໍ້ຕົກລົງ ວ່າດ້ວຍການບໍລິການບັນເທີງ ຢູ່ນະຄອນຫຼວງວຽງຈັນ ອອກມານໍາໃຊ້ໂດຍອີງຕາມກົດໝາຍ, ຂໍ້ກໍານົດຂອງລັດຖະມົນຕີ ແລະ ມະຕິຂອງຄະນະພັກນະຄອນຫຼວງຈຸດປະສົງກໍ່ເພື່ອກໍານົດມາດຕະຖານ, ລະບຽບການສ້າງຕັ້ງ, ການເຄື່ອນໄຫວທຸລະກິດບັນເທີງເພື່ອປົກຮັກສາ, ສົ່ງເສີມ ແລະ ພັດທະນາຂະແໜງການບັນເທິງຂອງນະຄອນຫຼວງວຽງຈັນ ໃຫ້ມີລັກສະນະຊາດ, ມະຫາຊົນ ແລະ ສີວິໄລ, ພ້ອມກັນນັ້ນເພື່ອຈໍາກັດການບັນເທິງທີ່ລາມົກ, ອະນາຈານ, ຕ້ານການຫຼິ້ນກິນຟຸ່ມເຟື່ອຍ, ເບື່ອເມົາຊາວໜຸ່ມ ແລະ ອານຸຊົນ. ຄວາມເປັນຈິງແລ້ວໃນການຄຸ້ມຄອງທຸລະກິດບັນເທີງອາດເວົ້າໄດ້ວ່າແມ່ນບັນຫາໃຫ່ຍກໍ່ວ່າໄດ້ ເນື່ອງຈາກວ່າ ສ ປປ ລາວ ປັດຈຸບັນແມ່ນມີຮ້ານອາຫານ, ຮ້ານບັນເທິງ, ຮ້ານຄາຣາໂອເກະເກີດຂຶ້ນຫຼາຍ, ດັ່ງນັ້ນພັກ ແລະ ລັດຂອງເຮົາຈຶ່ງໄດ້ມີການປັບປຸງຜັນປ່ຽນເນື້ອໃນຈາກຂໍ້ຕົກລົງສະບັບເກົ່າ ມາແກ້ໄຂ, ເພີ່ມເຕີມ ເພື່ອໃຫ້ມີການຮັດກຸມ ແລະ ເຂັ້ມງວດກ່ວາເກົ່າເພື່ອປ້ອງກັນສະກັດກັ້ນບໍ່ໃຫ້ມີບັນຫາປະກົດການຫຍໍ້ທໍ້ໃນສັງຄົມເກີດຂຶ້ນອີກແບບຄຸມເຄືອ. ສະນັ້ນ ໃນປີ 2017 ເພິ່ນຈຶ່ງໄດ້ຕົກລົງຮອງຮັບ, ອອກດໍາລັດ ວ່າດ້ວຍ ການບັນເທີງ ສະບັບເລກທີ 315/ລບ, ລົງວັນທິ 02 ຕຸລາ 2017 ແລະ ກົດໝາຍ ວ່າດ້ວຍສິລະປະການສະແດງ ສະບັບເລກທິ 16*/*ສພຊ, ລົງວັນທິ 04 ພຶດສະພາ 2017 ອອກມານໍາໃຊ້ພື່ອເປັນບັນທັດຖານໃນການຜັນຂະຫຍາຍສືບຕໍ່ວຽກງານໃນການຄຸ້ມຄອງ ແລະການເຄຶ່ອນໄຫວວຽກງານດ້ານການບັນເທິງ.

## ນິຕິກໍາທີ່ກ່ຽວຂ້ອງໃນການຄຸ້ມຄອງທຸລະກິດບັນເທີງ

ບັນດາເອກະສານຕ່າງໆແມ່ນໄດ້ເປັນບ່ອນອີງໃຫ້ແກ່ການເຄື່ອນໄຫວຈັດຕັ້ງປະຕິບັດໃນການຄຸ້ມຄອງບັນເທີງ ເຊິ່ງປະກອບດ້ວຍ:

1. ການຄຸ້ມຄອງ, ກວດກາສະຖານທີ່ບັນເທີງ ແລະ ຫ້ອງຄາລາໂອເກະ

ຫຼັກການນີ້ແມ່ນເພື່ອແນ່ໃສ່ຜັນຂະຫຍາຍມະຕິຂອງຄະນະບໍລິຫານງານສູນກາງພັກ ກ່ຽວກັບວຽກງານແນວຄິດວັດທະນະທໍາໃນໄລຍະໃໝ່, ແນ່ໃສ່ອະນຸລັກປົກປັກຮັກສາ ແລະ ເສີມຂະຫຍາຍມູນເຊື້ອ, ສີລະປະວັດທະນະທໍາອັນດີງາມຂອງຊາດ, ຫັນເອົາວຽກງານຄຸ້ມຄອງລັດ, ຄຸ້ມຄອງສັງຄົມໃຫ້ເຂົ້າສູ່ລະບຽບກົດເພື່ອໝາຍເທື່ອລະກ້າວ. ເພື່ອເປັນບ່ອນອີງໃຫ້ແກ່ບັນດາ ພະແນະຖະແຫລງຂ່າວວັດທະນະທໍາ ແລະ ທ່ອງທ່ຽວປະຈໍາແຂວງ, ນະຄອນຫຼວງວຽງຈັນ ແລະ ເຂດພິເສດໃນທົ່ວປະເທດກໍານົດລະບຽບການລະອຽດເພື່ອຄຸ້ມຄອງ, ກວດກາ, ອະນຸຍາດສະຖານທີ່ບັນເທິງ ແລະ ຄາຣາໂອເກະໃນຂອບເຂດຄວາມຮັບຜິດຊອບຂອງຕົນ. (ຂໍ້ກໍານົດຂອງລັດຖະມົນຕີວ່າການກະຊວງຖະແຫລງຂ່າວ ແລະ ວັດທະນະທໍາວ່າດ້ວຍການຄຸ້ມຄອງ ແລະ ກວດກາສະຖານທີ່ບັນເທິງ ແລະ ຫ້ອງຄາຣາໂອເກະຢູ່ ສປປ ລາວ, ສະບັບເລກທີ 645/ຖວ, ນະຄອນຫຼວງວຽງຈັນ ລົງວັນທີ16 ກັນຍາ 2003)

1. ການດໍາເນີນທຸລະກິດດ້ວຍຮູບແບບພັດຕະຄານ, ຮ້ານອາຫານ, ສວນອາຫານ ແລະ ຮ້ານກິນດື່ມ

ເພື່ອເຮັດໃຫ້ການຄຸ້ມຄອງບັນດາທຸລະກິດພັດຕະຄານ, ຮ້ານອາຫານ, ສວນອາຫານ ແລະ ຮ້ານກິນດື່ມທົ່ວປະເພດເຄື່ອນໄຫວສອດຄ່ອງກັບລະບຽບກົດໝາຍ ແລະ ໄດ້ມາດຕະຖານການບໍລິການທີ່ຂະແໜງການກ່ຽວຂ້ອງວາງອອກ, ແນ່ໃສ່ຮັບປະກັນຄວາມເປັນລະບຽບຮຽບຮ້ອຍຂອງສັງຄົມ ແລະ ບໍລິການນັກທ່ອງທ່ຽວທັງພາຍໃນ ແລະ ຕ່າງປະເທດດ້ວຍປະສິດທິຜົນ ແລະ ຄຸນນະພາບສູງພ້ອມທັງຮັບປະກັນຄວາມປອດໄພໃຫ້ແກ່ຜູ້ທີ່ເຂົ້າໄປຊົມໃຊ້ການບໍລິການໄດ້ເປັນຢ່າງດີ.

ຫຼັກການໂດຍທົ່ວໄປເພື່ອໃຫ້ບັນດາຂະແໜງການວັດທະນະທໍາປະຈໍາແຂວງ, ນະຄອນຫຼວງວຽງຈັນ ແລະ ເຂດພິເສດໃນທົ່ວປະເທດມີບ່ອນອີງໃນການຈັດຕັ້ງປະຕິບັດໃຫ້ມີຄວາມເປັນເອກະພາບ, ເພື່ອໃຫ້ທຸກພາກສ່ວນດໍາເນີນການໂຄສະນາໃຫ້ສອດຄ່ອງກັບກົນໄກເສດຖະກິດຕະຫຼາດທີ່ມີການຄຸ້ມຄອງຂອງລັດ, ເພື່ອຮັກສາໄວ້ເອກະລັກວັດທະນະທໍາ ແລະ ພາສາລາວ ໃນການໂຄສະນາ, ປະດັບປະດາ, ຕົບແຕ່ງປ້າຍຕ່າງໆ, ເພື່ອປະຕິບັດຕາມຫຼັກການ, ສູນການຄຸ້ມຄອງມະຫາພາກຕໍ່ທ້ອງຖິ່ນ, ໃຫ້ທ້ອງຖິ່ນຄຸ້ມຄອງຈຸລະພາກ, ຂັ້ນໃດອະນຸຍາດ, ຂັ້ນນັ້ນຄຸ້ມຄອງ, ຂັ້ນເທິງກວດກາຂັ້ນລຸ່ມ. ( ຂໍ້ຕົກລົງວ່າດ້ວຍການຄຸ້ມຄອງທຸລະກິດພັດຕະຄານ, ຮ້ານອາຫານ, ສວນອາຫານ ແລະ ຮ້ານກິນດື່ມ, ສະບັບເລກທີ 059/ອທຊ ນະຄອນຫຼວງວຽງຈັນ, ວັນທີ 26 ກຸມພາ 2007)

1. ການເຄື່ອນໄຫວບໍລິການບັນເທີງທຸລະກິດບັນເທີງ

ຂໍ້ຕົກລົງສະບັບນີ້ໄດ້ກໍານົດມາດຕະຖານ, ລະບຽບການສ້າງຕັ້ງ ແລະ ການເຄື່ອນໄຫວຂອງທຸລະກິດບັນເທີງ ເພື່ອເຮັດໃຫ້ການບັນເທີງຂະຫຍາຍຄຸນປະໂຫຍດຂອງຕົນ ປະກອບສ່ວນເຂົ້າໃນການປົກປັກຮັກສາ ແລະ ພັດທະນານະຄອນຫຼວງວຽງຈັນກໍ່ຄືປະເທດຊາດຢ່າງຕັ້ງໜ້າ, ປົກປັກຮັກສາ, ສົ່ງເສີມ ແລະ ພັດທະນາຂະແໜງການບັນເທີງຂອງນະຄອນຫຼວງວຽງຈັນໃຫ້ມີລັກສະນະຊາດ, ມະຫາຊົນ ແລະ ສີວິໄລ, ຈໍາກັດການບັນເທີງແບບລາມົກ, ອານາຈານ ແລະ ຖືການບັນເທິງເປັນເຄື່ອງມືຫຼິ້ນກິນຟຸມເຟື່ອຍ, ເບື່ອເມົາຊາວໜຸ່ມ ແລະ ອານຸຊົນ, ຮັບປະກັນຄວາມສະຫົງບ, ຄວາມເປັນລະບຽບຮຽບຮ້ອຍໃນສັງຄົມ ແລະ ປະກອບສ່ວນແກ້ໄຂປະກົດການຫຍໍ້ທໍ້ ເກີດຈາກການມົ້ວສຸມດ້ານບັນເທີງກໍ່ຂຶ້ນ (ອຸປະຕິເຫດຕາມທ້ອງຖະໜົນ, ຜົນກະທົບດ້ານລົບຕໍ່ສະຖາບັນຄອບຄົວ, ຕໍ່ການສອນຂອງຄູ ແລະ ການຮຽນຂອງນັກຮຽນ) (ມາດຕາ 1​ ຂໍ້ຕົກລົງວ່າດ້ວຍການບໍລິການບັນເທີງ ຢູ່ນະຄອນຫຼວງວຽງຈັນ, ສະບັບເລກທີ 137/ຈນວ, ນະຄອນຫຼວງວຽງຈັນ, ລົງວັນທີ 20 ມີນາ 2007)

1. ການສົ່ງເສີມວຽກງານກ່ຽວກັບການບັນເທີງ

ດໍາລັດສະບັບນີ້ ກໍານົດຫຼັກການ, ລະບຽບການ ແລະ ມາດຕະການກ່ຽວຂ້ອງກັບການຄຸ້ມຄອງ ແລະ ການຕິດຕາມກວດກາທຸລະກິດບໍລິການບັນເທິງໃຫ້ມີຄວາມເປັນລະບຽບຮຽບຮ້ອຍ, ສະຫົງບ, ປອດໄພ ໄດ້ມາດຕະຖານ ແລະ ເປັນເອກະພາບໃນທົ່ວປະເທດເພື່ອອະນຸລັກ, ປົກປັກຮັກສາ, ໂຄສະນາ, ສົ່ງເສີມ, ສີລະປະ, ວັດທະນະທໍາ, ຮີດຄອງປະເພນີອັນດີງາມຂອງຊາດໃຫ້ມີຄວາມຍືນຍົງ ແລະ ຂະຫຍາຍຕົວ.

ລັດ ສົ່ງເສີມການພົວພັນ, ການຮ່ວມມືກັບຕ່າງປະເທດ, ພາກພື້ນ ແລະ ສາກົນກ່ຽວກັບການບັນເທິງດ້ວຍການແລກປ່ຽນບົດຮຽນ, ຂໍ້ມູນຂ່າວສານ, ການສຶກສາ, ການຝຶກອົບຮົມ, ການຊ່ວຍເຫຼືອເພື່ອເຮັດໃຫ້ການບັນເທິງໄດ້ຮັບການພັດທະນາ ແລະ ໄດ້ມາດຕະຖານ. ( ມາດຕາ1 ແລະ ມາດຕາ6 ດໍາລັດວ່າດ້ວຍການບັນເທິງ, ສະບັບເລກທີ 315/ລບ, ນະຄອນຫຼວງວຽງຈັນ, ລົງວັນທີ 02 ຕຸລາ 2017)

5)​ ການເສີມຂະຫຍາຍວຽກງານສີລະປະການສະແດງໃຫ້ຕິດພັນການຄຸ້ມຄອງທຸລະກິດບັນເທີງ

ກົດໝາຍສະບັບນີ້ກໍານົດຫຼັກການ, ລະບຽບການ ແລະ ມາດຕະການກ່ຽວກັບການຄຸ້ມຄອງ, ຕິດຕາມກວດກາການຈັດຕັ້ງ, ການເຄື່ອນໄຫວງານສີລະປະການສະແດງ ເພື່ອຮັບປະກັນໃຫ້ວຽກງານດັ່ງກ່າວມີຄຸນນະພາບ ແລະ ເຂັ້ມແຂງ ແນ່ໃສ່ເສີມຂະຫຍາຍສິດເປັນເຈົ້າຂອງປະຊາຊົນລາວບັນດາເຜົ່າ ເຂົ້າໃນການຟື້ນຟູ, ອະນຸລັກ, ພັດທະນາ, ເຜີຍແຜ່, ຊົມໃຊ້ສີລະປະວັດທະນະທໍາທີ່ມີລັກສະນະຊາດ, ກ້າວໜ້າມະຫາຊົນ, ສະກັດກັ້ນປະກົດການຫຍໍ້ທໍ້ທາງດ້ານສີລະປະວັດທະນະທໍາໃນສັງຄົມ, ສາມາດເຊື່ອມໂຍງກັບພາກພື້ນ ແລະ ສາກົນ, ປະກອບສ່ວນເຂົ້າໃນພາລະກິດປົກປັກຮັກສາ ແລະ ພັດທະນາປະເທດຊາດ.

ລັດ ຊຸກຍູ້ສົ່ງເສີມໃຫ້ບຸກຄົນ, ນິຕິບຸກຄົນ ຫຼຶ ການຈັດຕັ້ງເປັນເຈົ້າການ ແລະ ມີສ່ວນຮ່ວມໃນການຟຶ້ນຟູ, ອະນຸລັກ, ພັດທະນາ, ເຜິຍແຜ່, ຊົມໃຊ້ສີລະປະການສະແດງ ກໍຄື ການບັນເທີງ ທັງຮັບເອົາສີລະປະອັນຍອດຍິ່ງຂອງມວນມະນຸດ ຢ່າງມີການເລຶອກເຝັ້ນ ແລະ ເສີມສ້າງໃຫ້ມີລັກສະນະຊາດ, ກ້າວໜ້າ ແລະມະຫາຊົນ ເພຶ່ອຕອບສະໜອງຄວາມຮຽກຮ້ອງຕ້ອງການທາງດ້ານຈິດໃຈຂອງສັງຄົມ. (ມາດຕາ1 ແລະ ມາດຕາ4 ກົດໝາຍວ່າດ້ວຍການສະແດງສີລະປະ, ສະບັບເລກທີ 16/ສພຊ, ນະຄອນຫຼວງວຽງຈັນ, ວັນທີ 04 ພຶດສະພາ 2017)

1. ການພັດທະນາການທ່ອງທ່ຽວໃຫ້ແທດເໝາະກັບການບໍລິການ

ກົດໝາຍສະບັບນີ້ ກໍານົດຫຼັກການ, ລະບຽບການ ແລະ ມາດຕະການກ່ຽວກັບການຈັດຕັ້ງ, ການຄຸ້ມຄອງ, ການຕິດຕາມ ແລະ ການຕິດຕາມກວດກາວຽກງານທ່ອງທ່ຽວ ເພື່ອເຮັດໃຫ້ວຽກງານດັ່ງກ່າວມີຄຸນນະພາບ, ປະສິດທິພາບ, ແຫຼ່ງທ່ອງທ່ຽວໄດ້ຮັບການອະນຸລັກບູລະນະແນໃສ່ສົ່ງເສີມ ແລະ ພັດທະນາການທ່ອງທ່ຽວທາງດ້ານທໍາມະຊາດ, ວັດທະນະທໍາ ແລະ ປະຫັວດສາດໃຫ້ຂະຫຍາຍຕົວ, ຍືນຍົງກາຍເປັນອຸດສາຫະກໍາທ່ອງທ່ຽວທີ່ທັນສະໄໝ, ເສີມສ້າງຄວາມເຂົ້າໃຈຊຶ່ງກັນ ແລະ ກັນ, ສັນຕິພາບ, ມິດຕະພາບ ແລະ ການຮ່ວມມືພັດທະນາກັບສາກົນ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

ລັດຖືເອົາວຽກງານທ່ອງທ່ຽວ ເປັນບູລິມະສິດໜຶ່ງ ໃນການພັດທະນາເສດຖະກິດ-ສັງຄົມເພື່ອສົ່ງເສີມການຜະລິດສິນຄ້າ, ການບໍລິການ, ການສ້າງວຽກເຮັດງານທໍາ, ສ້າງລາຍຮັບ ແລະ ປັບປຸງຊີວິດການເປັນຢູ່ຂອງປະຊາຊົນລາວບັນດາເຜົ່າໃຫ້ດີຂຶ້ນ.

ລັດ ສົ່ງເສີມການທ່ອງທ່ຽວທາງດ້ານທໍາມະຊາດ, ວັດທະນະທໍາ ແລະ ປະຫັວດສາດໃຫ້ມີຫຼາຍສີສັນເປັນໜ້າທ່ອງທ່ຽວ, ກາຍເປັນແຫຼ່ງທ່ອງທ່ຽວສີຂຽວທີ່ມີຄວາມຍືນຍົງ ແລະ ກາຍເປັນອຸດສາຫະກໍາທີ່ທັນສະໄໝ.

ລັດ ຊຸກຍູ້ສົ່ງເສີມ, ອໍານວຍຄວາມສະດວກ ແລະ ປົກປ້ອງສິດຜົນປະໂຫຍດຂອງບຸກຄົນ, ການຈັດຕັ້ງທັງພາຍໃນ ແລະ ຕ່າງປະເທດທີ່ລົງທຶນເຂົ້າໃນການພັດທະນາ ແລະ ການສົ່ງເສີມການທ່ອງທ່ຽວດ້ວຍການໂຄສະນາ, ໃຫ້ຂໍ້ມູນຂ່າວສານ, ການຈັດນິທັດສະການ, ເທດສະການ, ງານບຸນກ່ຽວກັບສີລະປະວັດທະນະທໍາ, ຮີດຄອງປະເພນີອັນດີງາມ, ມູນເຊື້ອ ພິລະອາດຫານຂອງປະຊາຊົນລາວບັນດາເຜົ່າ. (ມາດຕາ1 ແລະ ມາດຕາ4 ກົດໝາຍວ່າດ້ວຍການທ່ອງທ່ຽວ, ສະບັບເລກທີ 32/ສພຊ,ນະຄອນຫຼວງວຽງຈັນ, ລົງວັນທີ 24 ກໍລະກົດ 2013)

1. ການປົກປ້ອງຜູ້ຊົມໃຊ້

ກົດໝາຍວ່າດ້ວຍການປົກປ້ອງຜູ້ຊົມໃຊ້ກໍານົດຫຼັກການ, ລະບຽບການ ແລະ ມາດຕະການກ່ຽວກັບການຈັດຕັ້ງ, ການຄຸ້ມຄອງ, ການຕິດຕາມ ແລະ ການກວດກາ, ການເຄື່ອນໄຫວວຽກງານວຽກງານປົກປ້ອງຜູ້ຊົມໃຊ້ ເພື່ອເຮັດໃຫ້ວຽກງານດັ່ງກ່າວມີຄວາມເຂັ້ມແຂງ, ຮັບປະກັນຜົນປະໂຫຍດຄວາມປອດໄພຂອງຜູ້ຊົມໃຊ້ຈາກຜົນກະທົບທາງລົບທີ່ເນື່ອງມາຈາກການຊົມໃຊ້ສິນຄ້າ ແລະ ການບໍລິການສົ່ງເສີມການຜະລິດພາຍທີ່ຢູ່ພາຍໃນ, ການນໍາເຂົ້າ, ການຈໍາໜ່າຍສິນຄ້າ ແລະ ການບໍລິການໃຫ້ມີຄຸນນະພາບໄດ້ມາດຕະຖານຖືກຕ້ອງ ແລະ ສອດຄ່ອງກັບລະບຽບກົດໝາຍ ແນ່ໃສ່ເຮັດໃຫ້ສັງຄົມມີຄວາມຍຸດຕິທໍາ, ຄວາມສະຫົງບ, ຄວາມເປັນລະບຽບຮຽບຮ້ອຍ ເຮັດໃຫ້ຊີວິດການເປັນຢູ່ຂອງປະຊາຊົນດີຂຶ້ນປະກອບສ່ວນເຂົ້າໃນການພັດທະນາເສດຖະກິດ-ສັງຄົມ.

ລັດສົ່ງເສີມການປົກປ້ອງຜູ້ຊົມໃຊ້ ດ້ວຍການວາງລະບຽບກົດໝາຍ, ການສຶກສາ, ອົບຮົມ, ການປະກອບບຸກຄະລາກອນ, ການສະໜອງງົບປະມານ, ອຸປະກອນໃຫ້ອົງການຈັດຕັ້ງປະຕິບັດວຽກງານປົກປ້ອງຜູ້ຊົມໃຊ້ ເພື່ອສ້າງເງື່ອນໄຂໃຫ້ອົງການຈັດຕັ້ງດັ່ງກ່າວ ໄດ້ເຄື່ອນໄຫວຢ່າງມີປະສິດທິຜົນ, ຮັບປະກັນຄວາມປອດໄພຕໍ່ຊີວິດ, ສຸຂະພາບ, ຊັບສິນ, ສິດ ແລະ ຜົນປະໂຫຍດອັນຊອບທໍາຂອງຜູ້ຊົມໃຊ້.

ລັດຊຸກຍູ້ ໃຫ້ທຸກພາກສ່ວນໃນທົ່ວສັງຄົມ, ບຸກຄົນ, ນິຕິບຸກຄົນ ແລະ ການຈັດຕັ້ງທັງພາຍໃນ ແລະ ຕ່າງປະເທດ ປະກອບສ່ວນເຂົ້າໃນການເຄື່ອນໄຫວວຽກງານປົກປ້ອງຜູ້ຊົມໃຊ້. (ມາດຕາ1 ແລະ ມາດຕາ4 ກົດໝາຍວ່າດ້ວຍການປົກປ້ອງຜູ້ຊົມໃຊ້, ສະບັບເລກທີ 02/ສພຊ ລົງວັນທີ 30 ມິຖຸນາ 2010)

1. ການສະກັດກັ້ນຈາກການກະທໍາຜິດຂອງເດັກ ແລະ ການປົກປ້ອງສິດ ຜົນປະໂຫຍດຂອງເດັກ

ກົດໝາຍວ່າດ່ວຍການປົກປ້ອງສິດ ແລະ ຜົນປະໂຫຍດຂອງເດັກ ກໍານົດຫຼັກການ, ລະບຽບການ ແລະ ມາດຕະການກ່ຽວກັບການຄຸ້ມຄອງ, ການຕິດຕາມ, ກວດກາການຈັດຕັ້ງປະຕິບັດ ການປົກປ້ອງສິດ ແລະ ຜົນປະໂຫຍດຂອງເດັກບັນດາເຜົ່າ ລວມທັງ ມາດຕະການຕໍ່ຜູ້ກະທໍາຜິດຕໍ່ເດັກ ແນໃສ່ເຮັດໃຫ້ເດັກມີຄວາມສົມບູນທາງດ້ານຮ່າງກາຍ, ຈິດໃຈ ແລະ ມັນສະໝອງ, ມີຄຸນສົມບັດ, ຄວາມຮູ້, ຄວາມສາມາດ, ສາມາດດໍາລົງຊີວິດໃນສັງຄົມຢ່າງມີຄຸນນະພາບ ແລະ ກາຍເປັນຜູ້ສືບທອດທີ່ດີຂອງຊາດ.

ລັດ ມີນະໂຍບາຍ, ວາງລະບຽບກົດໝາຍ ສະກັດກັ້ນການຕິດສິ່ງເສບຕິດ, ເຫຼົ້າ, ເບຍ ຫຼື ສິ່ງມືນເມົາອື່ນໆ ແລະ ຊຸກຍູ້ໃຫ້ສັງຄົມ ແລະ ຄອບຄົວເຂົ້າຮ່ວມຢ່າງຕັ້ງໜ້າ ໃນການສະກັດກັ້ນດັ່ງກ່າວ ພ້ອມກັນນັ້ນ ກໍ່ມີວິທີການສຶກສາອົບຮົມ, ຍົກສູງຄວາມຮັບຮູ້ ແລະ ສະຕິກ່ຽວກັບຄວາມເປັນອັນຕະລາຍຂອງສິ່ງເສບຕິດ.

ຂໍ້ຫ້າມພື້ນຖານສໍາລັບເດັກມີດັ່ງນີ້:

* ການເສບຢາເສບຕິດ, ການດື່ມເຫຼົ້າ, ເບຍ, ການສູບຢາ ແລະ ສິ່ງເສບຕິດອື່ນໆ
* ການບໍລິການຢູ່ຫ້ອງບັນເທິງ, ເຮືອນພັກ, ໂຮງແຮມ, ຮ້ານກິນດື່ມ.
* ການໃຊ້ບໍລິການຢູ່ຫ້ອງບັນເທິງ, ເຮືອນພັກ, ໂຮງແຮມ, ຮ້ານກິນດື່ມໃນທາງທີ່ບໍ່ຖືກຕ້ອງເຊັ່ນ: ເພື່ອເສບຢາເສບຕິດ, ດື່ມສິ່ງມືນເມົາ
* ການມົ້ວສຸມສິ່ງລາມົກ, ອະນາຈານຕ່າງໆ
* ການຫຼິ້ນເກມນອກຫຼັກສູດການຮຽນ-ການສອນ ໃນເວລາເຂົ້າໂຮງຮຽນ
* ການຫຼິ້ນການພະນັນທຸກປະເພດ
* ການຖືອາວຸດ ຫຼື ວັດຖຸລະເບີດທຸກຊະນິດ
* ຂໍ້ຫ້າມອື່ນໆທີ່ໄດ້ລະບຽບກົດໝາຍ (ມາດຕາ1 ແລະ ມາດຕາ 48 ກົດໝາຍວ່າດ້ວຍການປົກປ້ອງສິດ ແລະ ຜົນປະໂຫຍດຂອງເດັກ, ສະບັບເລກທີ 05/ສພຊ, ນະຄອນຫຼວງວຽງຈັນ ລົງວັນທີ 27 ທັນວາ 2006)

1. ການຄວບຄຸມມົນລະພິດດ້ວຍການຮັກສາສິ່ງແວດລ້ອມ

ດໍາລັດສະບັບນີ້ວາງອອກ ເພື່ອຈັດຕັ້ງປະຕິິບັດກົດໝາຍ ວ່າດ້ວຍການປົກປັກຮັກສາສິ່ງແວດລ້ອມດ້ວຍການກໍານົດບາງລະບຽບການລວມ ແລະ ແນະນໍາໃຫ້ອົງການຈັດຕັ້ງທີ່ກ່ຽວຂ້ອງອອກລະບຽບການລະອຽດໃນການປົກປັກຮັກສາ, ການປ້ອງກັນ ແລະ ການບູລະນະຟື້ນຟູສິ່ງແວດລ້ອມຕະຫຼອດຮອດການປະເມີນຜົນກະທົບສິ່ງແວດລ້ອມ, ການຄວບຄຸມມົນລະພິດ, ການປ້ອງການໄພພິບັດ ແລະ ການແກ້ໄຂບັນຫາສິ່ງແວດລ້ອມຕ່າງໆໃຫ້ມີປະສິດທິຜົນ, ຖືກຕ້ອງຕາມເປົ້າໝາຍຂອງແຜນການພັດທະນາເສດຖະກິດ-ສັງຄົມ, ແຜນນໍາໃຊ້ທີ່ດິນແຫ່ງຊາດ ແລະ ເປັນເອກະພາບໃນຂອບເຂດທົ່ວປະເທດ.

ການປ້ອງກັນ ແລະ ຄວບຄຸມມົນລະພິດ ບັນດາກະຊວງ ແລະ ອົງການທີ່ກ່ຽວຂ້ອງດັ່ງຕໍ່ໄປນີ້ມີໜ້າທີ່ອອກລະບຽບການ, ການກໍານົດມາດຕະຖານໃນການປ້ອງກັນ ແລະ ຄວບຄຸມມົນລະພິດຕາມພາລະບົດບາດ ແລະ ໜ້າທີ່ຂອງຕົນ.

ກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ມີໜ້າທີ່ອອກລະບຽບການເພື່ອກໍານົດມາດຕະຖານໃນການຄວບຄຸມສຽງ, ສຽງຈາກຮ້ານບັນເທີງ, ຮ້ານອາຫານ ຫຼື ສະຖານທີ່ຈັດວິທີອື່ນໆ ເພື່ອບໍ່ໃຫ້ສ້າງຄວາມລໍາຄານ ຫຼື ລົບກວນປະຊາຊົນທີ່ຢູ່ໃກ້ຄຽງ. (ມາດຕາ1 ແລະ ມາດຕາ 15 ດໍາລັດວ່າດ້ວຍຈັດຕັ້ງປະຕິບັດກົດໝາຍວ່າດ້ວຍການປົກປັກຮັກສາສິ່ງແວດລ້ອມ, ສະບັບເລກທີ 102/ນຍ, ນະຄອນຫຼວງວຽງຈັນ, ວັນທີ 04 ມິຖຸນາ 2001)

10)​ ການຄວບຄຸມເຄື່ອງດື່ມທີ່ມີທາດເຫຼົ້າ

ກົດໝາຍສະບັບນີ້ກໍານົດຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ຕິດຕາມ, ກວດກາ ແລະ ຄວບຄຸມການຜະລິດ, ການນໍາເຂົ້າ, ການຈໍາໜ່າຍ, ການໂຄສະນາເຄື່ອງດື່ມທີ່ມີທາດເຫຼົ້າເພື່ອສົ່ງເສີມສຸຂະພາບ, ກັນພະຍາດ, ປົກປ້ອງຊີວິດ ແລະ ຊັບສິນຂອງພົນລະເມືອງ. ແນ່ໃສ່ຫຼຸດຜ່ອນ ຜົນຮ້າຍທີ່ເກີດຂຶ້ນຈາກການບໍລິໂພກເຄື່ອງດື່ມທີ່ມີທາດເຫຼົ້າ, ຄ່າໃຊ້ຈ່າຍທີ່ບໍ່ຈໍາເປັນ ແລະ ຜົນຮ້າຍອື່ນ ປະກອບສ່ວນເຂົ້າໃນການປົກປັກຮັກສາຄວາມເປັນລະບຽບຮຽບຮ້ອຍຂອງສັງຄົມ ແລະ ພັດທະນາເສດຖະກິດ-ສັງຄົມຂອງຊາດ.

ຂໍ້ຫ້າມສໍາລັບຜູ້ດໍາເນີນທຸລະກິດເຄື່ອງດື່ມທີ່ມີທາດເຫຼົ້າ ແມ່ນຫ້າມຈໍາໜ່າຍເຄື່ອງດື່ມທີ່ມີທາດເຫຼົ້າໃຫ້ແກ່ຜູ້ມີອາຍຸຕໍ່າກ່ວາສິບແປດປີ, ຜູ້ມືນເມົາ, ບຸກຄົນ ແລະ ຜູ້ຂັບຂີ່. (ມາດຕາ1 ແລະ ມາດຕາ53 ກົດໝາຍວ່າດ້ວຍການຄວບຄຸມເຄື່ອງດື່ມທີ່ມີທາດເຫຼົ້າ, ສະບັບເລກທີ 54/ສພຊ, ນະຄອນຫຼວງວຽງຈັນ, ລົງວັນທີ 19 ທັນວາ 2014)

## ການຄຸ້ມຄອງ ແລະ ການຈັດຕັ້ງປະຕິບັດ

### ຄວາມໝາຍ ແລະ ຄວາມສໍາຄັນກ່ຽວກັບການຄຸ້ມຄອງ

ການຄຸ້ມຄອງ ແມ່ນການຕິດຕາມກວດກາ, ປະຕິບັດຕາມມາດຕະການທີ່ກໍານົດໄວ້ ໂດຍມີການກ່າວເຕືອນ, ປັບໄໝ, ລົງໂທດຕໍ່ຜູ້ທີ່ມີການລະເມີດ, ການຄຸ້ມຄອງແມ່ນການກະທົບທີ່ມີການຈັດຕັ້ງ, ມີເປົ້າໝາຍຈະແຈ້ງ ແນໃສ່ບັນຈຸວຽກງານທີ່ກໍານົດໄວ້. ການຄຸ້ມຄອງແມ່ນ ການເຄື່ອນໄຫວຂອງລັດບົນພື້ນຖານລະບຽບ, ກົດໝາຍ ແລະ ເປັນການແນ່ໃສ່ສ້າງຄວາມເປັນເອກະພາບໃນການຈັດຕັ້ງປະຕິບັດ. ໂດຍສະເພາະແມ່ນລະຫ່ວາງສະມາຊິກຂອງບັນດາອົງການຈັດຕັ້ງລະຫ່ວາງຜູ້ຖືກຄວບຄຸມດ້ວຍກັນ, ຜູ້ຄຸ້ມຄອງ ແລະ ຜູ້ຖືກຄຸ້ມຄອງ, ມີແຕ່ສ້າງຄວາມເປັນເອກະພາບ ບັນຍາກາດທີ່ຫລາຍຄວາມສໍານຶກຄິດຈຶ່ງຈະເຮັດໃຫ້ການຄຸ້ມຄອງປະສົບຜົນສໍາເລັດ. ການຄຸ້ມຄອງ ເວລາໃດກໍ່ໝາຍເຖິງການຄຸ້ມຄອງຄົນມີລັກສະນະອັດຕະວິໄສທີ່ສອດຄ່ອງກັບພາວະວິໄສ. ເມື່ອເຮົາເອົາທິດສະດີເຍືອງໃສ່ກັບຕົວຈິງແລ້ວເຮົາຈະເຫັນວ່າ: ຄົນ ແມ່ນປັດໃຈຕົ້ນຕໍໃນການຕັດສິນວຽກງານຕ່າງໆຢູ່ໃນສັງຄົມ ໂດຍສະເພາະການຄຸ້ມຄອງເປັນຂໍກຸນແຈສໍາຄັນທີ່ນໍາໄປສູ່ຜົນສໍາເລັດໃນການຄຸ້ມຄອງອົງການຈັດຕັ້ງ, ຍ້ອນວ່າການຄຸ້ມຄອງມີລັກສະນະອັດຕະວິໄສທີ່ສອດຄ່ອງກັບພາວະວິໄສ, ມັນໄດ້ຮຽກຮ້ອງໃຫ້ບຸກຄົນທີ່ມີໜ້າທີ່ນໍາພາຄຸ້ມຄອງຕ້ອງໄດ້ກໍານົດໄດ້ບັນດານະໂຍບາຍລວມຂອງພັກ ແລະ ລັດຖະບານ, ມີຄວາມຮູ້, ຄວາມສາມາດ, ມີວິໄສທັດທີ່ກ້ວາງໄກ ແລະ ຊາບຊຶມຕໍ່ພາວະພາຍໃນການຄຸ້ມຄອງ, ເພື່ອຄວາມເປັນເອກະພາບ, ເປັນເຈົ້າການໃນການວາງແຜນໃຫ້ແທດເໝາະກັບສະພາບ ແລະ ເງື່ອນໄຂໃນທ້ອງຖິ່ນຕົນພ້ອມທັງຜັນຂະຫຍາຍ ແລະ ນໍາໄປສູ່ການວິເຄາະວິໄຈ, ຄາດຄະເນສະພາບການ ແລະ ເງື່ອນໄຂຕົວຈິງເພື່ອຈັດຕັ້ງປະຕິບັດໃຫ້ປະກົດຜົນເປັນຈິງ. ພ້ອມດຽວກັນນັ້ນ, ກໍ່ຕ້ອງໄດ້ໃກ້ຊິດຕິດແທດ, ກວດກາຖອດຖອນບົດຮຽນ, ແກ້ໄຂບັນດາຂໍ້ຂາດຕົກບົກບ່ອງຢ່າງເປັນປະຈໍາ. ການຄຸ້ມຄອງ ແມ່ນການເຄື່ອນໄຫວທີ່ຈໍາເປັນໃນສັງຄົມປ່ຽນແປງ ແລະ ຂະຫຍາຍຕົວ, ການຄຸ້ມຄອງແມ່ນ ການຮັກສາ, ດັດປັບ ແລະ ກໍານົດທິດທາງໃຫ້ແກ່ການເຄື່ອນໄຫວຂະຫຍາຍຕົວຂອງໂຄງປະກອບສັງຄົມ. ການຄຸ້ມຄອງ ທັງແມ່ນວິທະຍາສາດ, ທັງແມ່ນສີລະປະແມ່ນວິທະຍາສາດຢູ່ບ່ອນວ່າ: ໄດ້ມີການດັດປັບຈາກການຄຸ້ມຄອງແບບດັ່ງເດີມ, ລ່າຫຼັງມາຄຸ້ມຄອງດ້ວຍວິທີວິທະຍາສາດທີ່ກ້າວໜ້າກ່ວາເດີມ, ດັ່ງນັ້ນ ການຄຸ້ມຄອງ ຈຶ່ງມີຄວາມສໍາຄັນທີ່ສຸດ ເນື່ອງຈາກວ່າໃນເມື່ອປະຊາຊົນ ຫຼື ພົນລະເມືອງມີການກະທໍາຜິດສິ່ງໃດສິ່ງໜຶ່ງ ເຈົ້າໜ້າທີ່ຜູ້ຄຸ້ມຄອງຕ້ອງໄດ້ໃຊ້ຄວາມພະຍາຍາມອະທິບາຍ ດ້ວຍຮູບແບບທີ່ມີຄວາມນິ້ມນວນ ເຮັດໃຫ້ຜູ້ກະທໍາຜິດສາມາດປັບຕົວ, ປັບໃຈ ເຫັນໄດ້ຄວາມຜິດຂອງຕົນເອງ ແລະ ສາມາດຊວນເຊື່ອຜູ້ອື່ນ ຕ້ອງມີຄວາມຕື່ນຕົວປະຕິບັດຕາມອີກດ້ວຍ. ນອກນີ້ ການຄຸ້ມຄອງຍັງແມ່ນພາລະບົດບາດສໍາຄັນຂອງລະບົບການຈັດຕັ້ງສັງຄົມທີ່ແຕກຕ່າງກັນ, ການຄຸ້ມຄອງມັນແມ່ນບັນຫາອັນໃຫ່ຍຫຼວງຂອງສັງຄົມ.

ນອກຈາກນັ້ນ ການຄຸ້ມຄອງແມ່ນມີບົດບາດສໍາຄັນທີ່ເກີດຈາກທາດແທ້ສັງຄົມຂອງຂະບວນການອອກແຮງງານ ແລະ ການເຄື່ອນໄຫວຂອງສັງຄົມ, ໃນຂະບວນການໜຶ່ງຖ້າຫາກມີກຸ່ມຄົນ ຫຼື ຫຼາຍຄົນແມ່ນມີຄວາມຈໍາເປັນຕ້ອງມີການຄຸ້ມຄອງ ຍ້ອນວ່າການພົວພັນ ແລະ ປະສານສົມທົບລະຫ່ວາງວຽກງານໃນກຸ່ມຄົນ ຫຼື ຫຼາຍຄົນນັ້ນແມ່ນມີຮູບແບບທີ່ແນ່ນອນ. ອັນສໍາຄັນແມ່ນຮູບແບບະສານສົມທົບທີ່ມີການຈັດຕັ້ງ, ໃນຄວາມໝາຍຂອງການຈັດຕັ້ງນັ້ນ ຈະແມ່ນການສ້າງໂຄງສ້າງ ແລະ ການຈັດລະບຽບຕ່າງໆເພື່ອກ້າວໄປເຖິງຈຸດໝາຍທີ່ຄາດໄວ້. (ປຶ້ມວິຊາລັດທິສັງນິຍົມວິທະຍາສາດ, ພິມຢູ່ໂຮງພິມແຫ່ງລັດ, ປີ2014​ໜ້າ100)

### ຫຼັກການ​ກ່ຽວກັບ​ການຄຸ້ມຄອງທຸລະກິດບັນເທີງ

ການບໍລິການບັນເທິງ ແມ່ນເປັນສູນກາງໃນການບໍລິການໃຫ້ຄວາມມ່ວນຊື່ນ, ໃຫ້ຄວາມສຸກດ້ວຍສຽງດົນຕີ, ສຽງເພງຕ່າງໆ ຊຶ່ງສາມາດໃຫ້ບໍລິການດ້ວຍຮູບການທຸລະກິດທີ່ລັດຄວບຄຸມ ການຄຸ້ມຄອງທຸລະກິດບັນເທິງແມ່ນ​ໃຫ້​ປະຕິບັດ​ຕາມຫຼັກການ​ດັ່ງນີ້:

* ສອດຄ່ອງກັບແນວທາງນະໂຍບາຍ, ກົດໝາຍ ແລະ ລະບຽບການ.
* ສະແດງເຖິງເອກະລັກທາງດ້ານສີລະປະ, ວັດທະນະທໍາ, ຮີດຄອງ ແລະ ປະເພນີອັນດີງາມຂອງຊາດ.
* ຮັບປະກັນຄວາມເປັນລະບຽບຮຽບຮ້ອຍ, ສະຫົງບ, ປອດໄພ, ໂປ່ງໃສ, ມີສຸຂະອານະໄມ ແລະ ມີການຄຸ້ມຄອງເປັນເອກະພາບ. (ດໍາລັດວ່າດ້ວຍ ການບັນເທິງ, ສະບັບເລກທີ315/ລບ, ລົງວັນທີ 02 ຕຸລາ 2017)

### ປະເພດການບໍລິການບັນເທີງ

ປະເພດຂອງການບໍລິການບັນເທີງ ປະກອບດວ້ຍປະເພດຕ່າງໆ ດັ່ງນີ້:

* ດິດສະໂກເທັກ: ໝາຍເຖີງ ຮ້ານບັນເທີງ ສໍາລັບຟອ້ນ ເເລະ ເຕັ້ນລໍາ ໃນການເປີດສຽງເພງ ເເລະ ດົນຕີ ທີ່ບັນທືກໄວ້ໃນເຄື່ອງ ຫຼື ອຸປະກອນເກັບສຽງ ເເລະ ພາບ ເພື່ອສ້າງຄວາມເບີກບານມວ່ນຊື່ນໃນເວລາກາງຄືນ
* ໄນຄັບ: ໝາຍເຖີງ ຮ້ານບັນເທີງ ສໍາລັບຟອ້ນ ເເລະ ເຕັ້ນລໍາ ທີ່ມີດົນຕີ ຫຼື ການຮອ້ງເພງ ດວ້ຍຮູບເເບບທໍານອງຕ່າງໆ ເພື່ອຄວາມເບີກບານມວ່ນຊື່ນຕາມສະໄໝນິຍົມ ໃນເວລາກາງຄືນ
* ສະເນັກບາຣແມ່ນ: ໝາຍເຖີງ ຮ້ານອາຫານວ່າງ ສໍາລັບເເກ້ມກັບເຄື່ອງດື່ມປະເພດ ເຫຼົ້າ, ເບຍ ເເລະ ເຄື່ອງດື່ມທົ່ວໄປ ໃນເວລາກາງຄືນ
* ພັບ: ໝາຍເຖີງ ຮ້ານບັນເທີງຂະໜາດນອ້ຍ ສໍາລັບຟ້ອນ ເເລະ ເຕັ້ນລໍາ ດວ້ຍສຽງເພງ ເເລະ ດົນຕີ ພອ້ມບໍລິການເຄື່ອງດື່ມປະເພດ ເຫຼົ້າ, ເບຍ ເເລະ ເຄື່ອງດື່ມທົ່ວໄປ ໃນເວລາກາງຄືນບາຣ: ໝາຍເຖີງ ຮ້າກິນດື່ມ ທີ່ມີການຕົກເເຕ່ງ ຈັດວາງດວ້ຍລັກສະນະເປັນຖ້ານ ຫຼື ເຄົາເຕີ້ ສໍາລັບບອ່ນຈັດວາງອຸປະກອນ ຫຼື ພາຊານະຮອງຮັບອາຫານວ່າງ ເເລະ ເຄື່ອງດື່ມ ປະເພດ ເຫຼົ້າ, ເບຍ ເເລະ ເຄື່ອງດື່ມທົ່ວໄປ ເພື່ອບໍລິການກິນດື່ມ ໃນເວລາກາງຄືນ
* ຄາຣາໂອເກະ: ໝາຍເຖີງ ຮ້ານທີ່ມີອຸປະກອນ ສໍາລັບໄວ້ບໍລິການຮອ້ງເພງໄປຕາມທໍານອງເພງ, ສຽງດົນຕີ ເເລະ ເນື້ອຮອ້ງ ທີ່ສະເເດງອອກຜ່ານຈໍພາບ ເປັນພາສາຄາຣາໂອເກະ
* ຄອນເສີດ: ໝາຍເຖີງ ການສະເເດງດົນຕີ,​ ຮອ້ງເພງ, ຂັບ, ລໍາ, ຟອ້ນ, ເຕັ້ນລໍາເເບບປະສົມປະສານເປັນໝູ່ຄະນະ ຫຼື ດ່ຽວ ດວ້ຍຈັງຫວະທໍານອງຕ່າງໆ (ດໍາລັດວ່າດ້ວຍ ການບັນເທິງ, ສະບັບເລກທີ 315/ລບ,ນະຄອນຫຼວງວຽງຈັນ, ລົງວັນທີ 02 ຕຸລາ 2017)

### ມາດຕະຖານບັນເທີງ

### ແມ່ນການກໍານົດຄຸນລັກສະນະສະເພາະຂອງຜະລິດຕະພັນກ່ຽວກັບການບັນເທີງເພື່ອຈັດເເບ່ງປະເພດ ເເລະ ລະດັບຄຸນນະພາບຂອງຜະລິດຕະພັນ, ສີນຄ້າ ເເລະ ການບໍລິການ,ມາດຕະຖານການບັນເທິງ ປະກອບດວ້ຍ ມາດຕະຖານລວມ ເເລະ ມາດຕະຖານສະເພາະມີດັ່ງນີ້:

1. ມາດຕະຖານບັນເທີງ

ມາດຕະຖານລວມຂອງການບັນເທີງ ປະເພດ: ດິດສະໂກ້ເທັກ ຫຼື ຮ້ານບັນເທີງ, ໄນຄຣັບ, ພັບ, ສະເນັກບາຣ, ບາຣ, ຄາຣາໂອເກະ ເເລະ ຄອນເສີດ

ກ. ສະຖານທີ່ຕັ້ງສະເພາະຂອງຫົວໜວ່ຍທຸລະກິດບໍລິການບັນເທີງຕ້ອງຫ່າງໄກຈາກສະຖານທີ່ການສືກສາ, ໂຮງໝໍ, ສໍານັກງານຂອງລັດ ເເລະ ສໍານັກງານຈັດຕັ້ງສາກົນ, ອານຸສອນສະຖານ, ບູຮານສະຖານ, ປູສະນີຍະສະຖານ, ສະຖານທີ່ສັກສິດ ເເລະ ສະຖານທີ່ສໍາຄັນອື່ນໆຂອງຊາດ: 500 ເເມັດຂື້ນໄປ

ຂ. ບອ່ນຈອດລົດຂອງສະຖານທີ່ບັນເທີງສະເພາະ ເເລະ ສະຖານທີ່ບັນເທີງຢູ່ພາຍໃນໂຮງເເຮມ, ລີສອດ, ຮ້ານອາຫານ ເເລະ ພັດຕາຄານ: 600 ຕາເເມັດຂື້ນໄປ

ຄ. ການປຸກສ້າງຕ້ອງໄດ້ຮັບອະນຸຍາດຈາກຂະເເໜງໂຍທາທິການ ເເລະ ຂົນສົ່ງທີ່ກ່ຽວຂອ້ງ ເເລະ ການຕົບເເຕ່ງປະດັບປະດາ ຕ້ອງສອດຄອ່ງກັບມາດຕະຖານຂອງການບັນເທີງ ທີ່ໄດ້ກໍານົດໄວ້ ໃນດໍາລັດສະບັບນີ້

ງ. ການຕົກເເຕ່ງປະດັບປະດາ

* ສີ່ງປຸກສ້າງທັງໝົດຕ້ອງຕົກເເຕ່ງໃຫ້ມີສີສັນສວຍງາມ, ທົນທານ, ໄດ້ມາດຕະຖານເຕັກນິກຂອງການປຸກສ້າງ
* ວັດຖຸ ທີ່ນໍາໃຊ້ທຸກຊະນິດ ຕ້ອງມີຄຸນນະພາບ, ມາດຕະຖານ, ສະອາດ, ປອດໄພ
* ພື້ນ, ຕຶກອາຄານ ສະຖານທີ່ບັນເທີງຕ້ອງປູດ້ວຍກະໂລ້ ຫຼື ຫີນອອ່ນທີ່ມີຄຸນນະພາບ ເເລະ ມາດຕະຖານ
* ຝາ, ຕຶກອາຄານ ສະຖານທີ່ບັນເທີງ ຕ້ອງມີສີສັນສວຍງາມ ເເລະ ທົນທານເເຂງເເກ່ນ ສາມາດເກັບ ຫຼື ກັນສຽງໄດ້ເປັນຢ່າງດີ
* ເພດານ ຕ້ອງຕິດຕັ້ງ ເເລະ ຕົບເເຕ່ງດວ້ຍວັດຖຸຊັ້ນດີ ມີສີສັນສວຍງາມ
* ປ່ອງຢ້ຽມ, ປະຕູ ຕ້ອງເເຂງເເກ່ນ ເເໜ້ນໜາ ເເລະ ສາມາດ ຫຼື ກັນສຽງໄດ້ດີ
* ໂຕະ, ຕັ່ງ, ເຄົາເຕີ້ ເເລະ ວັດຖຸອຸປະກອນຮັບໃຊ້ທຸກຢ່າງ ຕ້ອງມີຄຸນນະພາບ, ມາດຕະຖານສະອາດ, ປອດໄພ ເເລະ ສວຍງາມ
* ອຸປະກອນເຄື່ອງໄຊ້ຕົບເເຕ່ງທຸກຊະນິດ ຕ້ອງຮັບປະກັນຄຸນນະພາບ, ປອດໄພ, ໄດ້ມາດຕະຖານ ເເລະ ພຽງພໍກັບຄວາມຕ້ອງການ
* ການຕົບເເຕ່ງຕ້ອງສະເເດງເຖີງເອກະລັກທາງດ້ານວັດທະນະທໍາທີ່ດີງາມ ເເລະ ບໍ່ສົ່ງຜົນ ກະທົບດ້ານລົບຕໍ່ບຸກຄົນ, ການຈັດຕັ້ງ ເເລະ ສັງຄົມ

ຈ. ລະບົບ, ລະບາຍ ຖ່າຍເທອາກາດຂອງຕຶກອາຄານສະຖານທີ່ບັນເທີງ: ຕ້ອງມີຊ່ອງລະບາຍຖ່າຍເທອາກາດທຸກໆຫ້ອງ ເເລະ ໃຊ້ງານໄດ້ດີ

* ຕ້ອງຕິດຕັ້ງ ເຄື່ອງດູດລະບາຍ ຖ່າຍເທອາກາດທຸກໆຫ້ອງ
* ຕ້ອງຕິດຕັ້ງ ເເອເຢັນ ຫຼື ອຸປະກອນປັບອາກາດ ຫຼື ພັດລົມທຸກໆຫ້ອງ ເເລະ ພຽງພໍກັບຄວາມຕ້ອງການ ຕາມຂະໜາດເນື້ອທີ່ຂອງຫ້ອງ

ສ. ລະບົບໄຟຟ້າພາຍໃນ ເເລະ ນອກຕຶກອາຄານສະຖານທີ່ບັນເທີງ

* ຕ້ອງມີ ລະບົບໄຟສໍາຮອງສຸກເສີນ
* ຕ້ອງມີ ລະບົບໄຟເເສງສະຫວ່າງ, ໄຟຟ້າສີນີອອນ ເເລະ ຮັບປະກັນຄວາມປອດໄພຮອບດ້ານ ຮອ້ຍສ່ວນຮອ້ຍ, ມີເເສງສະຫວ່າງພຽງພໍ ທົ່ວເຖີງ ເເລະ ສວຍງາມ
* ມີລະບົບໄຟສັນຍານ, ໄຟເເນະນໍາທາງ, ໄຟເຕືອນ, ໄຟຫ້າມ ເເລະ ອື່ນໆ
* ລະບົບທຸກຢ່າງກ່ຽວກັບການບໍລິການບັນເທີງຕ້ອງຮັບຄວາມປອດໄພຮ້ອຍສວ່ນຮ້ອຍ

ຊ. ອຸປະກອນເຄື່ອງສຽງ ເເລະ ພາບສໍາລັບການບໍລິການບັນເທີງ: ອຸປະກອນ ເຄື່ອງກະຈາຍສຽງ ເເລະ ອຸປະກອນເຄື່ອງຂະຫຍາຍພາບ ເອເລັກໂຕນິກ ທຸກຊະນິດຕ້ອງຮັບປະກັນຄຸນນນະພາບ, ມາດຕະຖານ ເເລະ ມີຄວາມປອດໄພຮອບດ້ານ ຮ້ອຍສວ່ນຮ້ອຍ

ຍ. ລະບົບສຽງ

* ຄວາມດັງຂອງສຽງ ຕອ້ງຕໍ່າກວ່າ 85 ເດຊີເບວ
* ບໍ່ສົ່ງສຽງເນືອງນັນ ລົບກວນພາຍນອກ ຫຼື ບໍລິເວນໃກ້ຄຽງ
* ບໍ່ສົ່ງຜົນຮ້າຍ ຫຼື ອັນຕະລາຍຕໍ່ລະບົບປະສາດ ເເລະ ສຸຂະພາບ

ດ. ການບໍລິການ

* ຕ້ອງມີຈັນຍາບັນດ້ານການບໍລິການ
* ຕ້ອງຮັບປະກັນຄຸນນະພາບ, ມາດຕະຖານ, ຄວາມສະອາດ, ປອດໄພຮອບດ້ານຮ້ອຍສວ່ນຮ້ອຍ.
* ບໍລິການດ້ວຍຄວາມບໍລິສຸດສັດຊື່, ໂປ່ງໃສ, ຍຸດຕິທໍາ ເເລະ ຖືກຕ້ອງ
* ເກັບຄ່າບໍລິການຈາກລູກຄ້າ ຢ່າງຖືກຕອ້ງ ເເລະ ຍຸດຕິທໍາ
* ອະນຸລັກ ເເລະ ສົ່ງເສີມສີລະປະ, ວັດທະນະທໍາທີ່ດີງາມຂອງຊາດ
* ການບໍລິການສຸພາບຮຽບຮ້ອຍ, ບໍ່ໂປ້ເປືອຍ ຫຼື ລາມົກອານາຈານ
* ປົກປັກຮັກສາສິ່ງເເວດລ້ອມ
* ໃຫ້ການຮ່ວມມືທີ່ດີຕໍ່ການຈັດຕັ້ງ ເເລະ ເຈົ້າໜ້າທີ່ກ່ຽວຂອ້ງ
* ປອດການກໍ່ກວນອາລະວາດຕີກັນ
* ປອດສຽງລົບກວນພາຍນອກ
* ປອດອາວຸດທຸກຊະນິດ
* ປອດຄັວນຢາສູບ ເເລະ ສີ່ງເສບຕິດ ທຸກປະເພດປອດ ການພະນັນ, ການມົ້ວສຸມ, ໂສເພນີ, ການຄ້າມະນຸດ ເເລະ ອາຊາຍະກໍາຕ່າງໆ
* ບໍ່ກີດຂວາງການສັນຈອນ
* ບໍ່ສວຍໃຊ້ສະຖານທີ່ບັນເທີງເປັນບອ່ນເຄື່ອນໄຫວທີ່ບໍ່ຖືກຕ້ອງຕາມກົດໝາຍ
* ຕິດຕັ້ງ ປ້າຍຫ້າມ, ປ້າຍເເນະນໍາ ເເລະ ປ້າຍບໍລິການອໍານວຍຄວາມສະດວກອື່ນໆຢ່າງທົ່ວເຖີງ ເເລະ ສາມາດເຫັນໄດ້ງ່າຍ
* ເປີດ-ປິດ ຕາມເວລາ ທີ່ທາງການກໍານົດ
* ການບໍລິການອື່ນໆ ທີ່ບໍ່ຂັດກັບກົດໝາຍ ເເລະ ລະບຽບການ

ຕ. ພະນັກງານບໍລິການ

* ອາຍຸ 18 ປີ ຂື້ນໄປ
* ສຸຂະພາບເເຂງເເຮງ ບໍ່ມີພະຍາດ ຫຼື ໂລກຕິດຕໍ່ຮ້າຍເເຮງ
* ໄດ້ຮັບການກວດສຸຂະພາບ ທຸກ 3 ເດືອນ, 6 ເດືອນ
* ມີມະນຸດສໍາພັນດີ, ສຸພາບຮຽບຮອ້ຍ, ໃຫ້ກຽດເຄົາລົບນັບຖື ລູກຄ້າ ເເລະ ການຈັດຕັ້ງ
* ມີວຸດທິການສືກສາດ້າການບໍລິການ ທີ່ເເນ່ນອນ
* ນຸ່ງຖື ເເລະ ເເຕ່ງກາຍສຸພາບຮຽບຮ້ອຍ
* ບໍລິການລູກຄ້າດ້ວຍຄວາມບໍລິສຸດສັດຊື່
* ການເຕັ້ນລໍາ ການຟ້ອນ ເເລະ ການສະເເດງຕ່າງໆ ຕ້ອງສຸພາບຮຽບຮອ້ຍ, ບໍ່ມີໂປ້ເປືອຍ ຫຼື ລາມົກອານາຈານ
* ປະຕິບັດໂມງ ເປີດ-ປິດ ການບໍລິການຢ່າງເຂັ້ມງວດ

ຖ. ຜູ້ໃຊ້ບໍລິການ

* ອາຍຸ 18 ປີ ຂື້ນໄປ
* ສຸພາບຮຽບຮ້ອຍ, ໃຫ້ກຽດ, ເຄົາລົບນັບຖືບຸກຄົນ ເເລະ ການຈັດຕັ້ງ
* ນຸ່ງຖື ເເລະ ເເຕ່ງກາຍສຸພາບຮຽບຮອ້ຍ
* ການເຕັ້ນລໍາ, ການຟ້ອນ ເເລະ ການສະເເດງຕ່າງໆ ຕ້ອງສຸພາບຮຽບຮອ້ຍ, ບໍ່ໂປ້ເປືອຍ ຫຼື ລາມົກອະນາຈານ
* ຈ່າຍຄ່າບໍລິການຢ່າງຖືກຕອ້ງ
* ໃຫ້ການຮ່ວມມືກັບເຈົ້າໜ້າທີ່, ພະນັກງານບໍລິການ ເເລະ ການຈັດຕັ້ງ
* ປະຕິບັດ ຕາມລະບຽບການປ້ອງກັນຄວາມສະຫງົບ
* ປອດອາວຸດ ປອດສີ່ງເສບຕິດ ເເລະ ປອດສິ່ງກົດໝາຍທຸກຊະນິດ
* ປະຕິບັດໂມງເປີດ-ປິດ ການບໍລິການຢ່າງເຂັ້ມງວດ

ທ. ອາຫານ ເເລະ ພາຊານະໃສ່ອາຫານ ເຄື່ອງດື່ມ

* ອາຫານ ເເລະ ພາຊານະໃສ່ອາຫານ ເຄື່ອງດື່ມຕ້ອງຮັບປະກັນຄຸນນະພາບ ເເລະ ມາດຕະຖານ, ສະອາດ ເເລະ ປອດໄພຖືກຕ້ອງຕາມຫຼັກອະນາໄມຂອງກະຊວງສາທາລະນະສຸກ, ມີສະຫຼາກສີນຄ້າ, ວັນເດືອນປີຜະລິດ ເເລະ ວັນໝົດອາຍຸ
* ມີລາຍການ ເເລະ ເມນູອາຫານ ພ້ອມລາຄາ ຢ່າງຈະເເຈ້ງຊັດເຈນ
* ອາຫານ ທີ່ນໍາມາບໍລິການ ຕ້ອງເປັນອາຫານຫວ່າງ ເທົ່ານັ້ນ
* ມີເຄື່ອງດື່ມ, ອຸປະກອນ ຫຼື ພາຊານະສໍາລັບຮອງຮັບການກີນດື່ມ ຕ້ອງສະອາດ, ປອດໄພໄດ້ມາດຕະຖານ

ນ. ເຄື່ອງມືອຸປະກອນປ້ອງກັນ ເເລະ ບັນເທົາໄພ

* ມີປະກັນໄພ
* ມີປະຕູເຂົ້າ-ອອກ ຫຼື ຂັ້ນໄດຂື້ນ-ລົງ ເເບບປົກກະຕິ 3 ຊອ່ງທາງ
* ສີ່ງປຸກສ້າງຕ້ອງຮັບປະກັນມາດຕະຖານດ້ານເຕັກນິກການກໍ່ສ້າງ ເເລະ ບໍ່ມີຄວາມສ່ຽງຕໍ່ການເກີດອຸປະຕິເຫດຕ່າງໆ
* ຕິດຕັ້ງກ້ອງວົງຈອນ ໃຫ້ສາມາດເກັບພາບໄດ້ທຸກມຸມ ທຸກເວລາ
* ຕິດຕັ້ງປ້າຍ ຫຼື ເຄື່ອງໝາຍເເນະນໍາ, ສັນຍານເຕືອນໄພ, ທາງອອກສຸກເສີນ
* ຕິດຕັ້ງອຸປະກອນດັບເພີງ ດ້ວຍນໍ້າເເຮງດັນສູງຢ່າງໜ້ອຍ 3 ຈຸດ, ບັ້ງດັບເພີງ
* ເຄື່ອງມື ເເລະ ວັດຖຸອຸປະກອນສໍາລັບປ້ອງກັນໄຟໃນກໍລະນີສຸກເສີນ

ບ. ການປ້ອງກັນຄວາມສະຫງົບ

* ຕ້ອງມີພະນັກງານຮັກສາຄວາມປອດໄພຕະຫຼອດເວລາ
* ພະນັກງານຮັກສາຄວາມປອດໄພ ຕ້ອງມີເຄື່ອງມືອຸປະກອນສໍາລັບປ້ອງກັນ, ສະກັດ ກັ້ນ ເເລະ ລະງັບຢັບຢັ້ງ ເຫດການຄວາມບໍ່ສະຫງົບ, ຄວາມວຸ້ນວາຍ ເເລະ ໄພອັນຕະລາຍຕ່າງໆ
* ກວດກາ ເພື່ອຮັບປະກັນ ບໍ່ໃຫ້ມີການນໍາເອົາສີ່ງທີ່ຜິດກົດໝາຍ ເເລະ ວັດຖຸອັນຕະລາຍເຂົ້າໃນສະຖານທີ່ບັນເທີງ

ປ. ຄວາມສະອາດປອດໄພ

* ຕ້ອງຮັບປະກັນຄວາມສະອາດປອດໄພ ຮອບດ້ານມີລະບົບອານາໄມ, ລະບາຍ-ບໍາບັດນໍ້າເປື້ອນ ເເລະ ລະບົບເກັບມ້ຽນຂີ້ເຫຍື້ອ
* ກ່ອນເປີດການບໍລິການທຸກຄັ້ງ ຕ້ອງອະນາໄມຮອບດ້ານ
* ຫ້ອງນໍ້າ, ຫ້ອງສ້ວມ, ຫ້ອງລ້າງມື ຕ້ອງມີເຈັ້ຍອານາໄມ, ຢາດັບກີ່ນ, ສະບູ ຫຼື ນໍ້າຢາລ້າງມືຂ້າເຊື້ອໂລກ ເເລະ ອື່ນໆ ຢ່າງພຽງພໍ ເເລະ ທົ່ວເຖີງ
* ມີພະນັກງານອະນາໄມປະຈໍາ ຕະຫຼອດເວລາ

### ມາດຕະຖານສະເພາະຂອງບັນເທີງ

1. ມາດຕະຖານຂອງດິດສະໂກ້

ກ. ປະເພດ ເເລະ ຂະໜາດຂອງຫ້ອງຂັ້ນຕໍ່າສຸດ

* ຫ້ອງເຕັ້ນລໍາ ເເລະ ຫອ້ງບໍລິການບັນເທີງ 400 ຕາເເມັດ
* ຫ້ອງບໍລິຫານ 16 ຕາເເມັດ
* ຫ້ອງຮັບເເຂກ 16 ຕາເເມັດ
* ຫ້ອງເກັບເຄື່ອງ 20 ຕາເເມັດ
* ຫ້ອງບໍລິການອາຫານຫວ່າງ ເເລະ ເຄື່ອງດື່ມ 16 ຕາເເມັດ
* ຫ້ອງນໍ້າຍິງ 3 ຫົວສ້ວມ 3 ອ່າງລ້າງ
* ຫ້ອງນໍ້າຊາຍ 3 ຫົວສວ້ມ 3 ອ່າງລ້າງ
* ຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການບັນເລງສຽງເພງ ເເລະ ດົນຕີ, ຜ່ານລະບົບກະຈາຍສຽງ ຫຼື ພາບບໍລິການຟ້ອນ ເເລະ ເຕັ້ນລໍາ
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປບໍລິການອາຫານວ່າງ
* ເປີດ 18:00 ໂມງ ເເລະ ເວລາປິດ 00:00 ໂມງ

ຄ. ປ້ອງກັນຄວາມສະຫງົບ

* ຕ້ອງມີເຈົ້າໜ້າທີ່ປອ້ງກັນຄວາມສະຫງົບຕິດຕາມກວດກາເປັນປະຈໍາຕ້ອງມີພະນັກງານຮັກສາຄວາມປອດໄພຢ່າງໜອ້ຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ

1. ມາດຕະຖານຂອງໄນຄັຣບ

ກ. ປະເພດ ເເລະ ຂະໜາດຂອງຫອ້ງຂັ້ນຕໍ່າສຸດ

* ຫ້ອງເຕັ້ນລໍາ ເເລະ ຫອ້ງບໍລິການບັນເທີງ 300 ຕາເເມັດ
* ຫ້ອງບໍລິຫານ 16 ຕາເເມັດ
* ຫ້ອງຮັບເເຂກ 16 ຕາເເມັດຫ້ອງເກັບເຄື່ອງ 16 ຕາເເມັດ
* ຫ້ອງບໍລິການອາຫານຫວ່າງ ເເລະ ເຄື່ອງດື່ມ 16 ຕາເເມັດ
* ຫ້ອງນໍ້າຍິງ 3 ຫົວສວ້ມ 3 ອ່າງລ້າງ
* ຫ້ອງນໍ້າຊາຍ 3 ຫົວສວ້ມ 3 ອ່າງລ້າງ
* ຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການບັນເລງສຽງເພງ ເເລະ ດົນຕີແບບໂຟກຊ່ອງ, ຜ່ານລະບົບກະຈາຍສຽງ ຫຼື ພາບໂດຍມີນັກຮ້ອງ
* ບໍລິການຟ້ອນ ເເລະ ເຕັ້ນລໍາ
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປ
* ບໍລິການອາຫານວ່າງ.
* ເວລາເປີດ 18:00 ໂມງ ເເລະ ເວລາປິດ 00:00 ໂມງ

ຄ. ການປ້ອງກັນຄວາມສະຫງົບ

* ຕ້ອງມີເຈົ້າໜ້າທີ່ປອ້ງກັນຄວາມສະຫງົບ ຕິດຕາມກວດກາເປັນປະຈໍາ
* ຕ້ອງມີພະນັກງານຮັກສາຄວາມປອດໄພຢ່າງໜອ້ຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ

3) ມາດຕະຖານຂອງພັບ

ກ. ປະເພດ ເເລະ ຂະໜາດຂອງຫອ້ງ ຂັ້ນຕໍ່າສຸດ

* ຫ້ອງເຕັ້ນລໍາ ເເລະ ຫ້ອງບໍລິການບັນເທີງ 200 ຕາເເມັດ
* ຫ້ອງບໍລິຫານ 16 ຕາເເມັດ
* ຫ້ອງຮັບເເຂກ 16 ຕາເເມັດ
* ຫ້ອງເກັບເຄື່ອງ 16 ຕາເເມັດ
* ຫ້ອງບໍລິການອາຫານຫວ່າງ ເເລະ ເຄື່ອງດື່ມ 16 ຕາເເມັດ
* ຫ້ອງນໍ້າຍິງ 3 ຫົວສວ້ມ 3 ອ່າງລ້າງ
* ຫ້ອງນໍ້າຊາຍ 3 ຫົວສວ້ມ 3 ອ່າງລ້າງ
* ຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການບັນສຽງເພງ ເເລະ ດົນຕີສົດ ຫຼື ບັນທຶກໄວ້ໃນເຄື່ອງອີເລັກໂຕເນັກກ່ຽວກັບສຽງ ຫຼື ພາບ
* ບໍລິການຟ້ອນ ເເລະ ເຕັ້ນລໍາ
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປ
* ບໍລິການອາຫານວ່າງ.
* ເວລາເປີດ 18:00 ໂມງ ເເລະ ເວລາປິດ 00:00 ໂມງ

ຄ. ການປ້ອງກັນຄວາມສະຫງົບ

* ຕ້ອງມີເຈົ້າໜ້າທີ່ປ້ອງກັນຄວາມສະຫງົບ,ຕິດຕາມກວດກາເປັນປະຈໍາ
* ຕ້ອງມີພະນັກງານຮັກສາຄວາມປອດໄພຢ່າງໜ້ອຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ

4)​ ມາດຕະຖານຂອງສະເນັກບຣາ

ກ. ປະເພດ ເເລະ ຂະໜາດຂອງຫ້ອງ ຂັ້ນຕໍ່າສຸດ

* ຫ້ອງບໍລິການອາຫານຫວ່າງ, ເຄື່ອງດື່ມ ແລະ ບັນເລງເພງ 200 ຕາເເມັດ
* ຫ້ອງບໍລິຫານ 16 ຕາເເມັດ
* ຫ້ອງຮັບເເຂກ 16 ຕາເເມັດ
* ຫ້ອງເກັບເຄື່ອງ 16 ຕາເເມັດ
* ຫ້ອງນໍ້າຍິງ 3 ຫົວສ້ວມ 3 ອ່າງລ້າງ
* ຫ້ອງນໍ້າຊາຍ 3 ຫົວສ້ວມ 3 ອ່າງລ້າງ
* ຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການສຽງເພງ ແລະ ດົນຕີສົດ ຫຼື ບັນທຶກໄວ້ໃນເຄື່ອງອີເລັກໂຕຣນິກກ່ຽວກັບສຽງ ຫຼື ພາບ
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປ
* ບໍລິການອາຫານວ່າງ.
* ເວລາເປີດ 18:00 ໂມງ ເເລະ ເວລາປິດ 00:00 ໂມງ

ຄ. ການປ້ອງກັນຄວາມສະຫງົບ

* ຕ້ອງມີເຈົ້າໜ້າທີ່ປ້ອງກັນຄວາມສະຫງົບ ຕິດຕາມກວດກາເປັນປະຈໍາ
* ຕ້ອງມີພະນັກງານຮັກສາຄວາມປອດໄພຢ່າງໜ້ອຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ

5) ມາດຕະຖານຂອງບາຣ

ກ.ປະເພດ ເເລະ ຂະໜາດຂອງຫ້ອງຂັ້ນຕໍ່າສຸດ

* ຫ້ອງບໍລິການອາຫານຫວ່າງ, ເຄື່ອງດື່ມ ແລະ ບັນເລງເພງ 100ຕາເເມັດ
* ຫ້ອງບໍລິຫານ 16 ຕາເເມັດ
* ຫ້ອງຮັບເເຂກ 16 ຕາເເມັດ
* ຫ້ອງເກັບເຄື່ອງ 16 ຕາເເມັດ
* ຫ້ອງນໍ້າຍິງ 3 ຫົວສ້ວມ 3 ອ່າງລ້າງ
* ຫ້ອງນໍ້າຊາຍ 3 ຫົວສ້ວມ 3 ອ່າງລ້າງ
* ຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການອາຫານວ່າງ.
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປ
* ບໍລິການບັນສຽງເພງ ເເລະ ດົນຕີສົດ ຫຼື ບັນທຶກໄວ້ໃນເຄື່ອງອີເລັກໂຕເນັກກ່ຽວກັບສຽງ ຫຼື ພາບ
* ເປີດ 18:00 ໂມງ ເເລະ ເວລາປິດ 00:00 ໂມງ

ຄ. ການປ້ອງກັນຄວາມສະຫງົບ

* ຕ້ອງມີເຈົ້າໜ້າທີ່ປ້ອງກັນຄວາມສະຫງົບ ຕິດຕາມກວດກາເປັນປະຈໍາ
* ຕ້ອງມີພະນັກງານຮັກສາຄວາມປອດໄພຢ່າງໜ້ອຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ

6) ມາດຕະຖານຂອງຄາຣາໂອເກະ

ກ. ປະເພດ ເເລະ ຂະໜາດຂອງຫ້ອງ ຂັ້ນຕໍ່າສຸດ

* ຫ້ອງບໍລິການອາຫານວ່າງ ແລະ ເຄື່ອງດຶ່ມ 100 ຕາເເມັດ
* ຫ້ອງຄາຣາໂອເກະ 20 ຕາເເມັດ
* ຫ້ອງບໍລິຫານ 16 ຕາເເມັດ
* ຫ້ອງຮັບແຂກ 16 ຕາແມັດ
* ຫ້ອງເກັບເຄື່ອງ 20 ຕາເເມັດ
* ຫ້ອງນໍ້າຍິງ 3 ຫົວສ້ວມ 3 ອ່າງລ້າງ
* ຫ້ອງນໍ້າຊາຍ 3 ຫົວສວ້ມ 3 ອ່າງລ້າງ
* ຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການຮ້ອງເພງຄາຣາໂອເກະ ເເລະ ດົນຕີທີ່ບັນທຶກໄວ້ໃນເຄື່ອງອີເລັກໂຕນິກກ່ຽວກັບສຽງ ຫຼື ພາບ
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປ
* ບໍລິການອາຫານວ່າງ.
* ເວລາເປີດ 09:00 ໂມງ ເເລະ ເວລາປິດ 00:00 ໂມງ

ຄ. ການປ້ອງກັນຄວາມສະຫງົບ

* ຕ້ອງມີເຈົ້າໜ້າທີ່ປ້ອງກັນຄວາມສະຫງົບ, ຕິດຕາມກວດກາເປັນປະຈໍາ
* ຕອ້ງມີພະນັກງານຮັກສາຄວາມປອດໄພຢ່າງໜອ້ຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ

7) ມາດຕະຖານຂອງຄອນເສີດ

ກ.ປະເພດ ເເລະ ຂະໜາດຂອງຫ້ອງ, ຂັ້ນຕໍ່າສຸດ

* ຫ້ອງ ຫຼື ສະຖານທີ່ສະແດງຄອນເສີດ 2,000 ຕາເເມັດຫ້ອງບໍລິຫານ 20 ຕາເເມັດ
* ຫ້ອງຮັບເເຂກ 20 ຕາເເມັດ
* ຫ້ອງເກັບຕົວນັກສະແດງ 80 ຕາເເມັດ
* ຫ້ອງບໍລິການອາຫານວ່າງ ເເລະ ເຄື່ອງດື່ມ 20 ຕາເເມັດ
* ຫ້ອງນໍ້າຍິງ 3 ຫົວສ້ວມ 3 ອ່າງລ້າງ
* ຫ້ອງນໍ້າຊາຍ 3 ຫົວສ້ວມ 3 ອ່າງລ້າງຫ້ອງບໍລິການອື່ນທີ່ຈໍາເປັນ
* ລະດັບຄວາມສູງຂອງຫ້ອງ ຈາກພື້ນຫາເພດານ 4 ເເມັດ, ມີລະບົບປ້ອງກັນອະຄີໄພ, ບັ້ງດັບເພີງ, ເຄື່ອງຊູຊີບ ເເລະ ອຸປະກອນບັນເທົາຄົບຊຸດໃນຈຸດທີ່ສໍາຄັນ

ຂ. ການບໍລິການ

* ບໍລິການຮ້ອງເພງ, ຂັບ, ລໍາ, ເຕັ້ນລໍາ, ຟ້ອນ, ສະແດງລະຄອນ, ດົນຕີ ແລະ ອື່ນໆ ຜ່ານເຄື່ອງອີເລັກໂຕນິກກ່ຽວກັບສຽງ ຫຼື ພາບ.
* ບໍລິການຟ້ອນ ເເລະ ເຕັ້ນລໍາ
* ບໍລິການເຄື່ອງດື່ມເຊັ່ນ: ເຫຼົ້າ, ເບຍ, ນໍ້າຫວານ ເເລະ ເຄື່ອງດື່ມທົ່ວໄປ
* ເວລາເປີດ 09:00 ໂມງ ເເລະ ເວລາປິດ 00:00 ໂມງ
* ການປ້ອງກັນຄວາມສະຫງົບ
* ຕ້ອງມີເຈົ້າໜ້າທີ່ປ້ອງກັນຄວາມສະຫງົບ, ຕິດຕາມກວດກາເປັນປະຈໍາ
* ຕ້ອງມີພະນັກງານຮັກສາຄວາມປອດໄພຢ່າງໜອ້ຍ ຢູ່ພາຍໃນ 4 ຄົນ ເເລະ ພາຍນອກ 2 ຄົນ (ດໍາລັດວ່າດ້ວຍ ການບັນເທິງ ມາດຕາ 19, ສະບັບເລກທີ 315/ລບ. ລົງວັນທີ 02 ຕຸລາ 2017)

### ເງື່ອນໄຂການດໍາເນີນທຸລະກິດບັນເທີງ

ບຸກຄົນ, ນິຕິບຸກຄົນ ຫຼື ການຈັດຕັ້ງພາຍໃນ ແລະ ຕ່າງປະເທດ ທີ່ມີຈຸດປະສົງດໍາເນີນທຸລະກິດບັນເທິງຕ້ອງປະຕິບັດຕາມມາດຕະຖານລວມ ແລະ ມາດຕະຖານສະເພາະຂອງການບໍລິການບັນເທິງ ໂດຍມີເງື່ອນໄຂດັ່ງນີ້:

ກ. ສໍາລັບບຸກຄົນ:

* ມີອາຍຸ 18 ປີຂຶ້ນໄປ.
* ບໍ່ເປັນບ້າເສຍຈິດ
* ບໍ່ເຄີຍຖືກສານຕັດສິນລົງໂທດຕັດອິດສະລະພາບ

ຂ. ສໍາລັບນິຕິບຸກຄົນ:ມີທະບຽນວິສະຫະກິດທີ່ຖືກຕ້ອງຕາມກົດໝາຍ

* ປະຕິບັດພັນທະຕໍ່ລັດ ຕາມລະບຽບກົດໝາຍຢ່າງຖືກຕ້ອງ
* ບໍ່ຢູ່ໃນໄລຍະການປະຕິບັດຄໍາຕັດສິນຂອງສານ ເປັນຜູ້ລົ້ມລະລາຍ (ດໍາລັດວ່າດ້ວຍ ການບັນເທີງ, ສະບັບເລກທີ 315/ລບ, ນະຄອນຫຼວງວຽງຈັນ, ວັນທີ 02 ຕຸລາ 2017)

### ສິດ ແລະ ພັນທະ ຂອງຫົວໜ່ວຍທຸລະກິດບໍລິການບັນເທີງ

ສິດ ແລະ ພັນທະ ຂອງຫົວໜ່ວຍທຸລະກິດບັນເທິງມີດັ່ງນີ້**:**

ກ. ສິດ

* ໄດ້ຮັບ ແລະ ນໍາໃຊ້ໜາກຜົນຈາກການດໍາເນີນທຸລະກິດຂອງຕົນ.
* ໄດ້ຮັບຄ່າບໍລິການຈາກລູກຄ້າ ຖືກຕ້ອງຕາມຄວາມເປັນຈິງ.
* ເກັບຄ່າບໍລິການຕາມຄວາມເປັນຈິງ
* ດໍາເນີນທຸລະກິດບັນເທີງຖືກຕ້ອງຕາມເງື່ອນໄຂ ແລະ ມາດຕະຖານການບໍລິການ
* ປົກປ້ອງສິດ ແລະ ຜົນປະໂຫຍດທີ່ຖືກຕ້ອງຂອງຕົນໃນການດໍາເນີນທຸລະກິດ
* ຮ້ອງຂໍຄວາມເປັນທໍາ ເມື່ອເຫັນວ່າການດໍາເນີນທຸລະກິດຂອງຕົນບໍ່ໄດ້ຮັບຄວາມເປັນທໍາ
* ສືບຕໍ່ດໍາເນີນທຸລະກິດບັນເທີງຕາມການອະນຸຍາດ
* ຢຸດຕິການດໍາເນີນທຸລະກິດດ້ວຍຄວາມສະໝັກໃຈ
* ປິດບໍລິການກ່ອນກໍານົດເວລາ
* ກວດບັດປະຈໍາຕົວຜູ້ເຂົ້າໃຊ້ບໍລິການບັນເທິງ
* ນໍາໃຊ້ສິດອື່ນໆ ທີ່ຖືກຕ້ອງຕາມກົດໝາຍ ແລະ ລະບຽບການ

ຂ. ພັນທະ

* ເຄົາລົບ ແລະ ປະຕິບັດກົດໝາຍ, ລະບຽບການຂອງ ສປປ ລາວຢ່າງເຂັ້ມງວດ

- ດໍາເນີນທຸລະກິດຖືກຕ້ອງຕາມເງື່ອນໄຂ, ມາດຕະຖານລວມ ແລະ ມາດຕະຖານສະເພາະຂອງການບໍລິການບັນເທິງ

* ຕໍ່ໃບອະນຸຍາດດໍາເນີນທຸລະກິດ ຕາມກໍານົດເວລາຂອງທາງການກໍານົດ
* ບໍລິການລູກຄ້າຕາມເງື່ອນໄຂ, ມາດຕະຖານການບັນເທິງດ້ວຍຄວາມບໍລິສຸດຊື່ສັດ
* ຮັບປະກັນຄວາມສະຫົງບ, ປອດໄພ, ຄວາມເປັນລະບຽບຮຽບຮ້ອຍໃນການບໍລິການ
* ຕິດຕັ້ງປ້າຍຫ້າມ, ປ້າຍເຕືອນ, ກົດລະບຽບ ແລະ ເບີໂທແຈ້ງເຫດໃສ່ຕາມຈຸດຕ່າງໆພາຍໃນ ແລະ ພາຍນອກຫ້ອງບໍລິການບັນເທີງ
* ດູແລຊ່ວຍເຫຼືອ ແລະ ປົກປ້ອງລູກຄ້າ ຫຼື ຜູ້ໃຊ້ບໍລິການການບັນເທີງໃຫ້ໄດ້ຮັບຄວາມສະດວກສະບາຍ ແລະ ຄວາມປອດໄພ
* ປະຕິບັດລະບຽບການນຸ່ງຖື ແຕ່ງກາຍແບບສຸພາບຮຽບຮ້ອຍ
* ພະນັກງານບໍລິການຕ້ອງເວົ້າຈາມີກິລິຍາທ່າທີ ແລະ ພຶດຕີກໍາສຸພາບຮຽບຮ້ອຍ
* ການບໍລິການບັນເທີງຕ້ອງຕິດພັນກັບການອະນຸລັກຮັກສາສີລະປະ, ວັດທະນະທໍາ ແລະ ຮີດຄອງປະເພນີອັນດີງາມຂອງຊາດ
* ປົກປ້ອງຮັກສາສິ່ງແວດລ້ອມ, ຄວາມສະອາດ ແລະ ປອດໄພ
* ເສຍພາສີ ແລະ ອາກອນໃຫ້ລັດຕາມກົດໝາຍ ແລະ ລະບຽບການ
* ໃຫ້ການຮ່ວມມືທີ່ດີຕໍ່ການຈັດຕັ້ງ ແລະ ເຈົ້າໜ້າທີ່ທີ່ກ່ຽວຂ້ອງ
* ປະຕິບັດໂມງເວລາເປີດ-ປິດຕາມທາງການກໍານົດ
* ເຂົ້າຮ່ວມສະມາຄົມທ່ອງທ່ຽວລາວ ຫຼື ສະມາຄົມໂຮງແຮມ ແລະ ຮ້ານອາຫານ
* ເຂົ້າຮ່ວມກິດຈະກໍາສົ່ງເສີມການທ່ອງທ່ຽວ, ການຊ່ວຍເຫຼືອທາງສັງຄົມ ແລະ ກິດຈະກໍາອື່ນໆທີ່ເປັນປະໂຫຍດຕໍ່ສັງຄົມ
* ປະຕິບັດອື່ນໆຕາມກົດໝາຍ ແລະ ລະບຽບການ. (ດໍາລັດວ່າດ້ວຍ ການບັນເທິງ, ສະບັບເລກທີ 315/ລບ, ນະຄອນຫຼວງວຽງຈັນ, ລົງວັນທີ 02 ຕຸລາ 2017)

### ສິດ ແລະ ພັນທະຂອງຜູ້ໃຊ້ບໍລິການບັນເທີງ

ຜູ້ໃຊ້ບໍລິການບັນເທິງມີສິດ ແລະ ພັນດັ່ງນີ້**:**

ກ. ສິດ

* ເລືອກຊົມໃຊ້ການບໍລິການບັນເທິງຕາມຄວາມສະໝັກໃຈ
* ໄດ້ຮັບຄວາມສະດວກສະບາຍຈາກການບໍລິການຕາມລະດັບມາດຕະຖານ
* ຮ້ອງຂໍຄວາມເປັນທໍາເມື່ອເຫັນວ່າຕົນຖືກເອົາປຽບຈາກຜູ້ໃຫ້ບໍລິການບັນເທິງ
* ແຈ້ງ ຫຼື ລາຍງານຕໍ່ການຈັດຕັ້ງ ຫຼື ເຈົ້າໜ້າທີ່ກ່ຽວຂ້ອງເມື່ອພົບເຫັນສິ່ງທີ່ບໍ່ຖືກຕ້ອງຕາມກົດໝາຍ ແລະ ລະບຽບການ
* ນໍາໃຊ້ສິດອື່ນໆຕາມກົດໝາຍ ແລະ ລະບຽບການ

ຂ. ພັນທະ

* ຈ່າຍຄ່າບໍລິການ ຖືກຕ້ອງຕາມຄວາມເປັນຈິງ
* ໃຫ້ການຮ່ວມມືທີ່ດີຕໍ່ເຈົ້າໜ້າທີ່ການຈັດຕັ້ງ ແລະ ພະນັກງານບໍລິການບັນເທີງ
* ນຸ່ງຖືແຕ່ງກາຍເວົ້າຈາ ແລະ ມີພຶດຕິກໍາສຸພາບຮຽບຮ້ອຍ
* ປົກປ້ອງ ແລະ ຮັກສາຄວາມປອດໄພ
* ປະຕິບັດໂມງເວລາເປີດ-ປິດການບໍລິການບັນເທິງຢ່າງເຂັ້ມງວດ
* ປະຕິບັດຕາມລະບຽບການຂອງສະຖານບັນເທິງ
* ປະຕິບັດພັນທະອື່ນໆຕາມກົດໝາຍ ແລະ ລະບຽບການ (ດໍາລັດວ່າດ້ວຍ ການບັນເທິງ, ສະບັບເລກທີ 315/ລບ, ນະຄອນຫຼວງວຽງຈັນ, ລົງວັນທີ 02 ຕຸລາ 2017)

## ລະບຽບການມາດຕະການໃນການຄຸ້ມຄອງບັນເທີງ

ແມ່ນຈະອີງໃສ່ໃນມາດຕະການໃນການຄຸ້ມຄອງໂດຍສະເພາະ, ຖ້າຫາກບຸກຄົນ, ນິຕິບຸກຄົນ ຫຼື ຜູ້ປະກອບການຮ້ານບັນເທີງໃດມີການລະເມີດກົດໝາຍກໍ່ຈະຖືກສຶກສາ, ອົບຮົມ, ກ່າວເຕືອນ, ປັບໄໝ, ໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນ ຫຼື ດໍາເນີນຄະດີຕາມທີ່ກົດໝາຍກໍານົດໄວ້ ແລ້ວແຕ່ກໍລະນີໜັກ ຫຼືື ເບົາທີ່ເກີດຂຶ້ນ. ໃນກໍລະນີ ເປັນການກະທໍາຜິດຄັ້ງທີ 1 ແລະ ເປັນໂທດສະຖານເບົາທີ່ບໍ່ມີຄວາມເສຍຫາຍ ຫຼື ບາດເຈັບອັນຕະລາຍຈະຖືກສຶກສາອົບຮົມ, ກ່າວເຕືອນ ດ້ວຍຮູບການ ແລະ ວິທີການຕ່າງໆຕາມກົດໝາຍໂດຍບໍ່ມີການລະເວັ້ນ ຫຼື ຈໍາແນກຊົນຊັ້ນ, ເຊື້ອຊາດ ພ້ອມທັງຊີ້ແຈງເຫດຜົນ ແລະ ການກະທໍາຜິດໃຫ້ຮັບຊາບ ແລະ ລົງບັນທຶກໄວ້ເປັນຫຼັກຖານ. ຮູບການ ແລະ ວິທີການໃນການປັບໄໝມີດັ່ງນີ້:

ຄັ້ງທີ 1: ປັບໄໝໃນຈໍານວນເງິນສູງສຸດ ບໍ່ເກີນ 1,000,000 ກີບ ພ້ອມທັງໃຊ້ແທນຄ່າເສຍຫາຍທັງໝົດທີ່ເກີດຂຶ້ນ, ສຶກສາອົບຮົມ, ກ່າວເຕືອນ ແລະ ລົງບັນທຶກໄວ້ເປັນຫຼັກຖານ.

ຄັ້ງທີ 2: ຈະຖືກໂຈະການດໍາເນີນທຸລະກິດເປັນເວລາ 5 ເດືອນ, ປັບໄໝເງິນໃນຈໍານວນສູງສຸດບໍ່ເກີນ 5,000,000 ກີບ ພ້ອມທັງໃຊ້ແທນຄ່າເສຍຫາຍທີ່ເກີດຂຶ້ນ, ສຶກສາອົບຮົມ, ກ່າວເຕືອນ ແລະ ລົງບັນທຶກໄວ້ເປັນຫຼັກຖານ.

ຄັ້ງທີ 3: ຈະຖືກຍົກເລີກການດໍາເນີນທຸລະກິດ ພ້ອມທັງຖອນໃບອະນຸຍາດດໍາເນີນທຸລະກິດຖາວອນ, ປັບໄໝເງິນໃນຈໍານວນສູງສຸດ ບໍ່ເກີນ 10,000,000 ກີບ ພ້ອມທັງໃຊ້ແທນຄ່າເສຍຫາຍທັງໝົດທີ່ເກີດຂຶ້ນ ແລະ ຈໍານວນເງິນການປັບໄໝທັງໝົດ ແມ່ນຕ້ອງມອບເຂົ້າບັນຊີກອງທຶນການທ່ອງທ່ຽວ ຕາມລະບຽບການ.(ດໍາລັດວ່າດ້ວຍ ການບັນເທິງ, ສະບັບເລກທີ 315/ລບ, ນະຄອນຫຼວງວຽງຈັນ, ລົງວັນທີ 02 ຕຸລາ 2017)

## ສິດ ແລະ ໜ້າທີ່ຂອງຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ

* ຈັດຕັ້ງປະຕິບັດເເນວທາງນະໂຍບາຍ, ເເຜນຍຸດທະສາດ, ກົດໝາຍ, ຄໍາສັ່ງ, ເເຜນການ, ໂຄງການ, ການພັດທະນາ, ການຄຸ້ມຄອງ ເເລະ ມາດຕະຖານກ່ຽວກັບວຽກງານການບັນເທີງໃນຂອບເຂດທີ່ຂື້ນກັບຄວາມຮັບຜິດຊອບຂອງຕົນ
* ຄົ້ນຄ້ວາ, ສ້າງເເຜນການ, ໂຄງການກ່ຽວກັບການຈັດຕັ້ງ ເເລະ ການເຄື່ອນໃຫວວຽກງານການບັນເທີງ
* ຄົ້ນຄ້ວາ, ພິຈາລະນາ, ອະນຸມັດ ການດໍາເນີນທຸລະກິດການບັນເທີງ ຕາມການເເບ່ງຂັ້ນຄຸ້ມຄອງ
* ຄົ້ນຄ້ວາ, ພິຈາລະນາ ການຕໍ່ໃບອານຸຍາດ, ການຍອ້ງຍໍຊົມເຊີຍ, ການຕັກເຕືອນ, ການປັບໄໝ ເເລະ ການຍຸບເລີກຫົວໜວ່ຍທຸລະກິດບັນເທີງ ທີ່ຂື້ນກັບຄວາມຮັບຜິດຊອບຂອງຕົນ
* ປະສານສົມທົບກັບຫ້ອງການເຈົ້າໜ້າທີ່ປ້ອງກັນຄວາມສະຫງົບ, ຫ້ອງການປົກຄອງບ້ານ ເເລະ ຂະເເໜງການອື່ນທີ່ກ່ຽວຂອ້ງ ເພື່ອເຄື່ອນໄຫວຕິດຕາມກວດກາວຽກງານການບັນເທີງ ທີ່ຂື້ນກັບຄວາມຮັບຜິດຊອບຂອງຕົນ
* ເກັບກໍາສະຖິຕິ, ສະຫຼຸບ, ລາຍງານຈັດຕັ້ງປະຕິບັດ ເເລະ ການເຄື່ອນໄຫວວຽກງານກ່ຽວກັບການບັນເທີງ ທີ່ຂື້ນກັບຄວາມຮັບຜິດຊອບຂອງຕົນ ໃຫ້ຂັ້ນເທີງຕົນຊາບຢ່າງເປັນປົກກະຕິ 1 ເດືອນ, 3 ເດືອນ, 1 ປີ ເເລະ ໃນກໍລະນີຈໍາເປັນຮີບດວ່ນ ຕ້ອງລາຍງານຂັ້ນເທີງຂອງຕົນຊາບ ຢ່າງທັນການ
* ອໍານວຍຄວາມສະດວກ ເເລະ ໃຫ້ການຮວ່ມມືຢ່າງດີຕໍ່ການຈັດຕັ້ງ, ເຈົ້າໜ້າທີ່ກ່ຽວຂອ້ງ ເເລະ ຂັ້ນເທີງທີ່ຕົນຂື້ນກັບ
* ຝືກອົບຮົມ, ຍົກລະດັບປັບປຸງຄວາມຮູ້ຄວາມສາມາດຂອງບຸກຄະລາກອນໃນຂົງເຂດການບັນເທີງ ທີ່ຂື້ນກັບຄວາມຮັບຜິດຊອບຂອງຕົນໃຫ້ມີທັກສະ, ຄວາມຮູ້, ຄວາມສາມາດໃນເເຕ່ລະດ້ານກ່ຽວກັບບັນເທີງໃຫ້ມີຄຸນນະພາບ ເເລະ ມາດຕະຖານ
* ນໍາໃຊ້ສິດ ເເລະ ປະຕິບັດໜ້າທີ່ອື່ນ ຕາມກົດໝາຍ ເເລະ ລະບຽບການ (ດໍາລັດວ່າດ້ວຍ ການບັນເທິງ, ສະບັບເລກທີ 315/ລບ, ນະຄອນຫຼວງວຽງຈັນ, ລົງວັນທີ 02 ຕຸລາ 2017)

### ໂຄງປະກອບໃນການຈັດຕັ້ງຂອງຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ

ຂັ້ນສູນກາງ

(ກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ)

ແຂວງ, ນະຄອນຫຼວງວຽງຈັນ ຫຼື ເຂດພິເສດ

(ພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວ)

ຂັ້ນເມືອງ

ຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ)

ອໍານາດການປົກຄອງບ້ານ

ປກສ ຫຼື ຕໍາຫຼວດເມືອງ

ເພື່ອຮັບປະກັນການຈັດຕັ້ງປະຕິບັດຫລັກການກ່ຽວກັບການບັນເທິງ ໂດຍສະເພາະ: ສອດຄ່ອງກັບແນວທາງນະໂຍບາຍ, ກົດໝາຍ ແລະ ລະບຽບການ, ສະແດງເຖິງເອກກະລັກທາງດ້ານສີລະປະ, ວັດທະນະທຳ, ຮີດຄອງ ແລະ ປະເພນີອັນດີງາມຂອງຊາດ, ຮັບປະກັນຄວາມເປັນລະບຽບຮຽບຮ້ອຍ, ສະຫງົບ, ປອດໄພ, ໂປ່ງໃສ, ມີສຸຂະອະນາໄມ ແລະ ມີການຄຸ້ມຄອງເປັນເອກະພາບ. ລັດໄດ້ກຳນົດການຄຸ້ມຄອງຢ່າງລວມສູນ ແລະ ແບ່ງຂັ້ນຄຸ້ມຄອງຢ່າງເປັນເອກກະພາບກັນໃນຂອບເຂດທົ່ວປະເທດ ໂດຍມອບໝາຍ ດັ່ງນີ້:

* ຂັ້ນສູນກາງ (ກະຊວງຖະແຫລງຂ່າວ, ວັດທະນະທໍາ ແລະທ່ອງທ່ຽວ) ມີສິດອອກຂໍ້ຕົກລົງ, ແຈ້ງການ, ກໍານົດລະບຽບການໃນການຄຸ້ມຄອງມະຫາພາກຕໍ່ການເຄື່ອນໄຫວທຸລະກິດການບັນເທິງ ແລະ ຄາລະໂອເກະໃນຂອບເຂດທົ່ວປະເທດ ໂດຍມອບໃຫ້ກົມຄຸ້ມຄອງການທ່ອງທ່ຽວ, ກົມສີລະປະການສະແດງ ແລະ ກົມນິຕິກໍາ ເປັນເສນາທິການໃນການຈັດຕັ້ງປະຕິບັດ
* ກະຊວງຖະແຫລງຂ່າວ, ວັດທະນະທໍາ ແລະທ່ອງທ່ຽວ ມີສິດລົງໄປກວດກາ ການຈັດຕັ້ງປະຕິບັດ ການຄຸ້ມຄອງກວດກາກິດຈະການບັນເທິງ, ຄາລະໂອເກະຕໍ່ຂັ້ນລຸ່ມຂອງຕົນ ແລະ ມີສິດອອກອະນຸມັດກິດຈະການທີ່ກ່ຽວກັບສີລະປະວັດທະນະທໍາໃຫ້ແກ່ໂຄງການໃຫ່ຍໆຂອງຕ່າງປະເທດ ທີ່ລັດຖະບານອະນຸມັດ.
* ແຂວງ, ນະຄອນຫລວງວຽງຈັນ (ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ-ນະຄອນຫຼວງ) ມີສິດ ແລະ ໜ້າທີ່ນໍາເອົານິຕິກຳ ທີ່ຂັ້ນສູນກາງວາງອອກ ມາເປັນບ່ອນອີງ ເພື່ອວາງລະບຽບການ ຈັດຕັ້ງຄຸ້ມຄອງ , ກວດກາ ແລະ ເຄື່ອນໄຫວອັນລະອຽດໃຫ້ສອດຄ່ອງກັບສະພາບຈຸດພິເສດໃນທ້ອງຖິ່ນຂອງຕົນ, ມີສິດອອກໃບອະນຸຍາດດໍາເນີນທຸລະກິດບັນເທິງ ແລະ ຄາຣາໂອເກະໃຫ້ຄົນລາວ ແລະ ຊາວຕ່າງດ້າວທີ່ຢູ່ໃນຂອບເຂດທ້ອງຖິ່ນຂອງຕົນ
* ຂັ້ນເມືອງ (ຫ້ອງການຖະແຫຼງຂ່າວ, ວັດທະນະທຳ ແລະທ່ອງທ່ຽວ) ມີສິດ ແລະ ໜ້າທີ່ ໃນການປະກອບຄໍາຄິດຄໍາເຫັນໃສ່ໃບສະເໜີ, ເຂົ້າຮ່ວມເປັນກຳມະການກວດກາໃນການຂໍອະນຸຍາດລົງທຶນ ໃນທຸລະກິດການບັນເທິງ ເພື່ອຢັ້ງຢືນໃຫ້ແກ່ຂັ້ນເທິງຖັດຕົນ ແລະ ມີໜ້າທີ່ອະນຸຍາດ, ກວດກາ, ຄຸ້ມຄອງການລົງທຶນດ້ານທຸລະກິດການບັນເທິງຂະໜາດນ້ອຍ ໃນຂອບເຂດເມືອງຂອງຕົນຕາມການແບ່ງຂັ້ນຄຸ້ມຄອງ ແລະເຫັນດີຂອງຂັ້ນເທິງ
* ອໍານາດການປົກຄອງບ້ານຈັດຕັ້ງປະຕິບັດແນວທາງນະໂຍບາຍ, ກົດໝາຍ, ລະບຽບການ, ຄໍາສັ່ງ, ແຜນຍຸດທະສາດ, ແຜນການໂຄງການ, ການພັດທະນາ, ການຄຸ້ມຄອງ ແລະ ມາດຕະຖານກ່ຽວກັບວຽກງານບັນເທິງ, ໃຫ້ການຮ່ວມມືກັບຂະແໜງການອື່ນທີ່ກ່ຽວຂ້ອງໃນການຄຸ້ມຄອງຕິດຕາມກວດກາ ແລະ ອໍານວຍຄວາມສະດວກກ່ຽວກັບການຈັດຕັ້ງ ແລະ ການເຄື່ອນໄຫວດໍາເນີນທຸລະກິດບັນເທິງ, ລາຍງານການຈັດຕັ້ງ ແລະ ການເຄື່ອນໄຫວວຽກງານການບັນເທິງ ພາຍໃນຂອບເຂດບ້ານທີ່ຂຶ້ນກັບຄວາມຮັບຜິດຊອບຂອງຕົນ ໃຫ້ຂະແໜງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ຊາບຢ່າງເປັນປົກກະຕິ ແລະ ໃນກໍລະນີຈໍາເປັນຮີບດ່ວນຕ້ອງລາຍງານໃຫ້ຂັ້ນເທິງຂອງຕົນຊາບຢ່າງທັນການ.
* ໜ່ວຍງານ ປກສ ຫຼື ເຈົ້າໜ້າທີ່ຕໍາຫຼວດເມືອງຈະມີໜ້າທີ່ໃນການປະສານງານກັັບອໍານາດການປົກຄອງບ້ານ ແລະ ຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວເມືອງ, ເກັບກໍາຕິດຕາມການເຄື່ອນໄຫວທຸລະກິດບັນເທິງ, ປະສານສົມທົບ ແລະ ເຂົ້າຮ່ວມກັບຂະແໜງການທີ່ກ່ຽວຂ້ອງໃນການແກ້ໄຂບັນຫາ, ສຶກສາອົບຮົມ ແລະ ຕັກເຕືອນຕໍ່ຜູ້ປະກອບການ, ອໍານວຍຄວາມສະດວກໃຫ້ແກ່ການຈັດຕັ້ງຂັ້ນເທິງ, ລາຍງານສະພາບເຄື່ອນໄຫວກ່ຽວກັບວຽກງານບັນເທີງພາຍໃນຂອບເຂດທີ່ຕົນຮັບຜິດຊອບໃຫ້ຂັ້ນເທິງຊາບຢ່າງເປັນປົກກະຕິໃຫ້ທ່ວງກັນກັບສະພາບການທີ່ເກີດຂຶ້ນ (ກົດໝາຍ ແລະ ນິຕິກໍາລຸ່ມກົດໝາຍ, ລົງວັນທີ 26 ມີນາ 2013)

### ສະພາບໃນການຈັດຕັ້ງປະຕິບັດການຄຸ້ມຄອງທຸລະກິດຢູ່ເມືງຈັນທະບູລີ

ການຈັດຕັ້ງປະຕິບັດໃນການຄຸ້ມຄອງທຸລະກິດໃນໄລຍະຜ່ານມາ ແມ່ນການເຄື່ອນໄຫວຂອງຄະນະສະເພາະກິດເມືອງມີການລົງໄປເກັບກໍາຂໍ້ມູນ ພ້ອມທັງຂຶ້ນບັນຊີປະເພດບໍລິການ, ທຸລະກິດບັນເທີງຢູ່ເມືອງຈັນທະບູລີ ສ່ວນໃຫ່ຍແມ່ນບັນເທິງປະເພດດິດສະໂກເທັກ, ຄາຣາໂອເກະເສບຟົກຊອງ ແລະ ເປີດເຄື່ອງສຽງປະຈໍາວັນ, ສະນັ້ນ ການເຄື່ອນໄຫວທຸລະກິດ ຈຶ່ງເກີດມີບັນຫາເລື່ອງສຽງ, ປິດເກີນໂມງເວລາ, ເກີດມີກໍລະນີມົ້ວສຸມຕ່າງໆ, ອາລະວາດຕີກັນ, ການຂໍອະນຸຍາດກໍ່ບໍ່ເປັນໄປຕາມຂັ້ນຕອນມີການປຸກສ້າງກ່ອນມາຂໍຂຶ້ນທະບຽນໃບອະນຸຍາດດໍາເນີນທຸລະກິດ ຈາກບັນຫາດັ່ງກ່າວຄະນະພັກ, ອົງການເມືອງ, ໂດຍສະເພາະແມ່ນພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ນະຄອນຫຼວງແມ່ນໄດ້ສຸມໃສ່ໃຫ້ຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີສົມທົບກັບຄະນະສະເພາະກິດຂອງເມືອງລົງເກັບກໍາຂໍ້ມູນ, ກໍາເປົ້າໝາຍ ແລະ ແນະນໍາຕັກເຕືອນບັນດາຮ້ານທີ່ເປັນເປົ້າໝາຍທີ່ມີຫາງສຽງໃຫ້ປັບປຸງແກ້ໄຂ ເພື່ອດໍາເນີນມາດຕະການແກ້ໄຂທີ່ເດັດຂາດຕໍ່ຜູ້ດື້ດ້ານກະທໍາຜິດ.

### ຂໍ້ສະດວກ ແລະ ຂໍ້ຫຍຸ້ງຍາກໃນການຄຸ້ມຄອງທຸລະກິດບັນເທິງ

**ກ. ຂໍ້ສະດວກ**

- ໄດ້ມີນິຕິກໍາທີ່ເປັນລະບົບຄົບຊຸດເປັນບ່ອນອີງໃຫ້ແກ່ການຈັດຕັ້ງເຄື່ອນໄຫວວຽກງານໃນການຄຸ້ມຄອງກວດກາ.

* ໄດ້ມີການຊີ້ນໍາເປັນຢ່າງດີທາງດ້ານວິຊາການຈາກຄະນະພັກ, ອົງການເມືອງ, ໂດຍສະເພາະແມ່ນ ພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວ.
* ພະນັກງານວິຊາການທີ່ເຮັດວຽກງານຄຸ້ມຄອງ, ກວດກາ ແລະ ແກ້ໄຂປະກົດການຫຍໍ້ທໍ້ໃນຂົງເຂດການບໍລິການບັນເທີງລ້ວນແຕ່ມີບົດຮຽນ ແລະ ມີປະສົບການໃນລະດັບໜຶ່ງພໍສົມຄວນ
* ໄດ້ຮັບການຮ່ວມມືຈາກທຸກພາກສ່ວນທີ່ກ່ຽວຂ້ອງ, ປະກອບສ່ວນຊ່ວຍເຫຼືອ ໂດຍສະເພາະແມ່ນການສ່ອງແສງບັນຫາທີ່ເກີດຂຶ້ນຢູ່ຕາມຫ້ອງບັນເທີງຕ່າງໆ ໄດ້ເປັນຂໍ້ມູນທີ່ເປັນປະໂຫຍດໃຫ້ແກ່ຄະນະກໍາມະການສະເພາະກິດເພື່ອແກ້ໄຂໃຫ້ທັນການ
* ຜູ້ປະກອບການທຸລະກິດຈໍານວນຫຼາຍແມ່ນໃຫ້ຄວາມຮ່ວມມືໃນການປະຕິບັດລະບຽບ
* ໄດ້ຮັບຄວາມຮ່ວມມືຈາກສັງຄົມກໍ່ຄືພໍ່ແມ່ປະຊາຊົນໃນການຕໍານິສົ່ງຂ່າວຕໍ່ຮ້ານທີ່ສົ່ງຜົນກະທົບຕໍ່ສັງຄົມ.

**ຂ. ຂໍ້ຫຍຸ້ງຍາກ**

* ການຈັດຕັ້ງເຜີຍແຜ່ລະບຽບການຕໍ່ຜູ້ປະກອບການຍັງບໍ່ທັນເລິກເຊິ່ງຈຶ່ງເຮັດໃຫ້ເຂົາເຈົ້າບໍ່ປະຕິບັດລະບຽບການ
* ການແກ້ໄຂບັນຫາປະກົດການຫຍໍ້ທໍ້ດ້ານບັນເທີງຍັງບໍ່ທັນດ້ຮັບຄວາມຮ່ວມມືຈາກຂະແໜງການທີ່ກ່ຽວຂ້ອງເທົ່າທີ່ຄວນ ຈຶ່ງເຮັດໃຫ້ເກີດມີຊ່ອງຫ່ວາງ, ມີການສວາຍໂອກາດລະເມີດ
* ຫົວໜ່ວຍທຸລະກິດບັນເທິງມີຫຼາຍຮູບແບບເຮັດໃຫ້ການຕິດຕາມ, ກວດກາ ແລະ ຄຸ້ມຄອງພົບຄວາມຫຍຸ້ງຍາກ ໂດຍສະເພາະແມ່ນການເກັບກໍາບັນຊີຍັງບໍ່ທັນລະອຽດເທົ່າທີ່ຄວນ.
* ທຸລະກິດບັນເທີງມີຈຸດພິເສດດ້ານການແກ້ງແຍ້ງແຂ່ງຂັນສູງ ດັ່ງນັ້ນຈຶ່ງກໍ່ໃຫ້ເກີດມີປະກົດການສ້າງສະຖານະການການກໍ່ກວນຄວາມບໍ່ສະຫົງບ ແລະ ບັນຫາອື່ນໆທີ່ເປັນອຸປະສັກໃນການຄຸ້ມຄອງ, ກວດກາ.
* ການແກ້ໄຂບັນຫານີ້ຍັງບໍ່ທັນເປັນເອກະພາບ ແລະ ບໍ່ເດັດຂາດໃນການຄຸ້ມຄອງ
* ຜູ້ປະກອບການຈໍານວນໜຶ່ງເຫັນແກ່ຜົນປະໂຫຍດສ່ວນຕົວບໍ່ຄໍານຶງເຖິງຜົນປະໂຫຍດສ່ວນລວມ ແລະ ບໍ່ໍ່ຄໍານຶງເຖິງລະບຽບກົດໝາຍບ້ານເມືອງ

### ບັນຫາທີ່ເກີດຂຶ້ນໃນການຄຸ້ມຄອງຢູ່ເມືອງຈັນທະບູລີ

* ການສ້າງຕັ້ງຫ້ອງບັນເທິງ-ຄາຣາໂອເກະຍັງບໍ່ເປັນລະບົບ, ບໍ່ເປັນໄປຕາມແຜນຍຸດທະສາດ, ເກີດຂຶ້ນຕາມອັດຕະວິໄສຂອງຜູ້ປະກອບການມີຫຼາຍກໍລະນີເຊັ່ນ: ສ້າງຕັ້ງ, ດໍາເນີນເຄື່ອນໄຫວແລ້ວ ຈຶ່ງມາຂໍອະນຸຍາດຈາກພາກສ່ວນກ່ຽວຂ້ອງ ຊຶ່ງເປັນການບັງຄັບການຈັດຕັ້ງ ຖ້າບໍ່ພິຈາລະນາກໍ່ອ້າງເຫດຜົນວ່າໄດ້ລົງທຶນລົງຮອນຫຼາຍແລ້ວ.
* ການເຄື່ອນໄຫວບໍລິການຂອງຮ້ານບັນເທິງ-ຄາຣາໂອເກະ ຈໍານວນໜຶ່ງຍັງບໍ່ທັນເຂັ້ມງວດປະຕິບັດຕາມລະບຽບ, ຍັງມີການຝ່າຝືນເປັນຕົ້ນແມ່ນ: ໂມງເວລາປິດບໍລິການ (ກໍານົດ 23 ໂມງ 30) ແຕ່ມີບາງຮ້ານຮອດ 2-3 ໂມງ ສ່ວນຫຼາຍແມ່ນປະເພດບັນເທິງດິດສະໂກ້ປະກອບດ້ວຍຮ້ານບັນເທິງ ຮ້ານບັນເທິງວອດຄຣັບ, ຄາຣາໂອເກະຕີຮາວ,​ບັນເທິງວິນເວສ (ເມືອງຈັນທະບູລີ)
* ມີການແອບແຝງຕ່າງໆ ຫຼື ມີການມົ້ວສຸມຕ່າງໆເຊັ່ນ: ເລື່ອງສາວບໍລິການ, ເລື່ອງຢາເສບຕິດ ແລະ ອື່ນໆ
* ຮ້ານບັນເທິງຍັງປ່ອຍເອົາເດັກທີ່ມີກະສຽນອາຍຸບໍ່ເຖິງ 18 ປີ ເຂົ້າຊົມໃຊ້ບໍລິການໃນຫ້ອງບັນເທິງ
* ລະບົບເຄື່ອງສຽງຂອງຮ້ານບັນເທິງແມ່ນຍັງບໍ່ໄດ້ມາດຕະຖານ ເຮັດໃຫ້ມີການສົ່ງສຽງດັງເນືອງນັນລົບກວນສັງຄົມໃກ້ຄຽງ
* ຂາດການເອົາໃຈໃສ່ຕໍ່ວຽກງານປ້ອງກັນຄວາມສະຫງົບ ເຮັດໃຫ້ມີການອາລະວາດຕີກັນ, ໃຊ້ອາວຸດທໍາຮ້າຍຮ່າງກາຍເຊິ່ງກັນ ແລະ ກັນ ເປັນຕົ້ນເຫດເກີດຂຶ້ນຢູ່ຫ້ອງບັນເທິງໂກສະຕຣາບັນເທິງວອດຄັຣບ. (ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂບັນຫາການຫຍໍ້ທໍ້ທາງດ້ານວັດທະນະທໍາ-ສັງຄົມ ໃນໄລຍະຜ່ານມາ ແລະ ທິດທາງແກ້ໄຂ ໂດຍສະເພາະແມ່ນວຽກງານຫຍໍ້ທໍ້ໃນຂົງເຂດວັດທະນະທໍາ ແລະ ທ່ອງທ່ຽວ)

### ການແກ້ໄຂບັນຫາ ແລະ ທິດທາງການເຄື່ອນໄຫວການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ

ກ. ການແກ້ໄຂບັນຫາການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ

ອົງການປົກຄອງເມືອງຈັນທະບູລີ ຈຶ່ງໄດ້ແຕ່ງຕັ້ງກໍາມະການແກ້ໄຂຫຍໍ້ທໍ້ທາງວັດທະນະທໍາ-ສັງຄົມ ອອກເປັນ 02 ຂັ້ນຄື: ກໍາມະການແກ້ໄຂຫຍໍ້ທໍ້ທາງວັດທະນະທໍາ ຂັ້ນເມືອງ ປະກອບມີ 23 ສະຫາຍ ແລະ ກໍາມະການແກ້ໄຂຫຍໍ້ທໍ້ທາງວັດທະນະທໍາ ຂັ້ນກຸ່ມບ້ານ ປະກອບມີ 35 ສະຫາຍ, ກໍາມະການທັງໝົດມີ 58 ສະຫາຍໄດ້ແບ່ງເປັນ 05 ຈຸ ເພື່ອຮັບຜິດຊອບ ລົງກວດກາເຮັດບັນເທິງສັນຍາກັບບັນດາຮ້ານທີ່ເປັນເປົ້າໝາຍຢູ່ໃນ 05 ເຂດ ຂອງເມືອງຈັນທະບູລີ ພ້ອມດຽວກັນນັ້ນ ກໍ່ຍັມີການປຶກສາຫາລືກັນໃນເລື່ອງຂອງການແກ້ໄຂດັ່ງນີ້:

* ໜ່ວຍງານ,ອົງການ ຫຼື ບຸກຄົນທີ່ກ່ຽວຂ້ອງຕ້ອງໄດ້ເຂົ້າມາມີສ່ວນຮ່ວມໃນການປ້ອງກັນ ແລະ ແກ້ໄຂບັນຫາ.
* ເຈົ້າຂອງທຸລະກິດສະຖານທີ່ບັນເທິງຈະຕ້ອງເຂົ້າໃຈ ແລະ ຮູ້ຮັບເລື່ອງກ່ຽວກັບກົດໝາຍດໍາລັດວ່າດ້ວຍການບັນເທິງ ແລະ ຈະຕ້ອງມີໃບອະນຸຍາດໃນການດຳເນີນທຸລະກິດຢ່າງຖືກຕ້ອງຕາມທີ່ກົດໝາຍໄດ້ກໍານົດໄວ້.
* ຈະຕ້ອງເຂັ້ມງວດໃນເລື່ອງປ້ອງການຕື່ມ ບໍ່ປ່ອຍໃຫ້ເດັກທີ່ບໍ່ທັນເຖິງກະສຽນອາຍຸ ຫຼື ເຍົາວະຊົນເຂົ້າມາໃຊ້ບໍລິການບັນເທິງ.
* ບັນຫາການຕັ້ງສະຖານທີ່ບັນເທິງຕ້ອງໄດ້ກວດສອບຄືນອີກຄັ້ງ ເພາະບາງຮ້ານແມ່ນຍັງຢູ່ໃກ້ກັບໂຮງໝໍ, ວັດ ແລະ ສະຖາບັນການສຶກສາ. (ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂປະກົດການຫຍໍ້ທໍ້ທາງດ້ານວັດທະນະທໍາ-ສັງຄົມ ໃນໄລຍະທີ່ຜ່ານມາ ແລະ ທິດທາງແກ້ໄຂ ໂດຍສະເພາະແມ່ນວຽກງານຫຍໍ້ທໍ້ ໃນຂົງເຂດວັດທະນະທໍາ ແລະ ທ່ອງທ່ຽວການລົງແກ້ໄຂບັນຫາຫຍໍ້ທໍ້ຂອງ) (ບົດສະຫຼຸບ ການລົງແກ້ໄຂບັນຫາຫຍໍ້ທໍ້ຂອງໜ່ວຍສະເພາະກິດ, ພາຍໃນ 9 ຕົວເມືອງ)

ຂ. ທິດທາງການເຄື່ອນໄຫວການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ

* ສືບຕໍ່ແກ້ໄຂບັນຫາສຽງດັງຂອງຮ້ານບັນເທິງທີ່ບໍ່ໄດ້ມາດຕະຖານ.
* ສືບຕໍ່ກວດລ້າງຮ້ານກິນດື່ມ, ຮ້ານອາຫານ, ຮ້ານບັນເທິງ-ຄາລາໂອເກະທີ່ດໍາເນີນທຸລະກິດບໍ່ມີໃບອະນຸຍາດ ໃຫ້ເຄື່ອນໄຫວຖືກຕ້ອງຕາມລະບຽບການ
* ສຸມໃສ່ກວດກາແກ້ໄຂຮ້ານອາຫານ, ບັນເທິງ ທີ່ປິດ-ເປີດ ກາຍໂມງເວລາ.
* ໃຊ້ມາດຕະການປັບໄໝ ແລະ ສັ່ງປິດຮ້ານທີ່ມີການລະເມີດລະບຽບກົດໝາຍຕາມການຊີ້ນໍາຂອງຂັ້ນເທິງ.
* ຈະເຂັ້ມງວດໃນການບໍ່ໃຫ້ເດັກທີ່ບໍ່ເຖິງກະສຽນອາຍຸ 18 ປີ ເຂົ້າມາໃຊ້ບໍລິການ.
* ສຸມໃສ່ແນະນໍາການເຮັດອານະໄມ, ປະດັບປະດາສະຖານທີ່ຮ້ານໃຫ້ມີຄວາມຈົບງາມ, ຕິດຄໍາຂັວນທ່ອງທ່ຽວລາວ, ຕິດໄຟແສງສີຕາມຮ້ານໃຫ້ມີຄວາມຈົບງາມ. (ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂບັນຫາການຫຍໍ້ທໍ້ທາງດ້ານວັດທະນະທໍາ-ສັງຄົມ ໃນໄລຍະຜ່ານມາ ແລະ ທິດທາງແກ້ໄຂ ໂດຍສະເພາະແມ່ນວຽກງານຫຍໍ້ທໍ້ໃນຂົງເຂດວັດທະນະທໍາ ແລະ ທ່ອງທ່ຽວ)

# ບົດທີ 3

# ວິທີ ແລະ ເຄື່ອງມືໃນການຄົ້ນຄວ້າ

ການສຶກສາຄົ້ນຄວ້າໃນຫົວຂໍ້ການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ ຜູ້ສຶກສາຈະນໍາໃຊ້ວິທີການສຶກສາແບບຄຸນນະພາບ ແລະ ປະລິມານໃນການເກັບຂໍ້ມູນໂດຍອາໄສການສຶກສາກົດໝາຍ,ສັງລວມມາຈາກທິດສະດີ, ແຜນການທີ່ກ່ຽວຂ້ອງກັບການຄຸ້ມຄອງທຸລະກິດບັນເທິງໂດຍສະເພາະ ແລະ ນິຕິກໍາຕ່າງໆທີ່ກ່ຽວຂ້ອງກັບວຽກງານການຄຸ້ມຄອງທີ່ໄດ້ກໍານົດລາຍລະອຽດໄວ້, ວິທີການການຄົ້ນຄວ້າສະເຫນີເປັນຂັ້ນຕອນດັ່ງນີ້:

## ວິທີການຄົ້ນຄວ້າ

ການສຶກສາຄົ້ນຄວ້າໃນ ບົດໂຄງການຈົບຊັ້ນປະລິນຍາຕີສະບັບນີ້ ແມ່ນຄົ້ນຄວ້າແບບສໍາຫຼວດທີ່ມີການເກັບກໍາຂໍ້ມູນແບບປະສົມປະສານລະຫວ່າງຄຸນນະພາບ ແລະ ປະລິມານ. ການສຶກສາແບບຄຸນນະພາບ ໄດ້ຂໍ້ມູນມາຈາກການຄົ້ນຄວ້າເອກະສານ, ນິຕິກໍາ ແລະ ແຜນການກ່ຽວກັບການຄຸ້ມຄອງທຸລະກິດບັນເທິງ ໂດຍເກັບກໍາຈາກການຢາຍແບບສອບຖາມກ່ຽວກັບທັດສະນະຄະຕິ ແລະ ຄວາມຄິດເຫັນຂອງຜູ້ທີ່ຕອບແບບສອບຖາມ, ສ່ວນທາງດ້ານປະລິມານແມ່ນຈະມີການເກັບກໍາຂໍ້ມູນຈາກແບບສໍາພາດ ໂດຍນໍາຂໍ້ມູນມາສັງລວມປະເມີນ, ວິເຄາະຈາກຜົນທີ່ໄດ້ຮັບຈາກຕົວຈິງ.

## ຂອບເຂດການຄົ້ນຄວ້າ

ໃນ​ການ​ສື​ກສາຄົ້ນຄວ້າ​ກ່ຽວກັບ​ຫົວ​ຂໍ້ “ການ​ຄຸ້ມຄອງທຸລະກິດບັນເທິງ” ​ຄັ້ງນີ້​ແມ່ນ​ໄດ້​ເນັ້ນ​ໃສ່​ການ​ສຶ​ກສາແບບ​ແຜນການ​ເບິ່ງສະພາບຕົວຈິງ ແລະ ໄລຍະທີ່ຜ່ານມາປີ 2016-2017, ປະກົດການທີ່ຫຍໍ້ທໍ້ໃນສັງຄົມຍັງສືບຕໍ່ປະກົດຂຶ້ນຢ່າງລຽນຕິດ ລວມທັງບັນຫາເກົ່າທີ່ຍັງຄຸມເຄືອມາ ແລະ ກໍ່ມີບັນຫາໃໝ່ເກີດຂຶ້ນໃນແຕ່ລະວັນ ໂດຍການສຶກສາພາຍໃນຂອບເຂດເມືອງຈັນທະບູລີ

## ປະຊາກອນ ແລະ ກຸ່ມຕົວຢ່າງ

### ປະຊາກອນ

ກຸ່ມ​ປະຊາກອນທີ່ໃຊ້ສຶກສາໃນຄັ້ງນີ້ ແມ່ນຜູ້ປະກອບການທຸລະກິດບັນເທິງ, ພະນັກງານລັດຖະກອນສັງກັດຢູ່ຕາມຫ້ອງການ ແລະ ປະຊາຊົນທົ່ວໄປທີ່ຢູ່ຂອບເຂດຢູ່ພາຍໃນຕົວເມືອງຈັນທະບູລີ

### ກຸ່ມຕົວຢ່າງ

ຕົວຢ່າງທີ່ນໍາໃຊ້ເຂົ້າໃນການຂຽນບົດໂຄງການຈົບຊັ້ນ ສະບັບນີ້ມີຈຳນວນ 100 ທ່ານ ໂດຍ​ການ​ສຸ່ມ​ແບບ​ບັງ​ເອີນປະກອບດ້ວຍ ພະນັກງານ-ລັດຖະກອນ, ປະຊາຊົນທົ່ວໄປ (ທີ່ອາໄສຢູ່ເມືອງຈັນທະບູລີ), ຮອງຫ້ອງການຖະແຫລງຂ່າວ,ວັດທະນະທໍາ ແລະ ທ່ອງທ່ຽວເມືອງຈັນທະບູລີ 1 ທ່ານ , ຜູ້ປະກອບການຮ້ານບັນເທິງ 1 ຮ້ານ, ສໍາພາດຫົວໜ້າພະແນກຖະແຫລງຂ່າວວັດທະນະທໍາ ແລະ ທ່ອງທ່ຽວ ນະຄອນຫຼວງວຽງຈັນ 1 ທ່ານ ທີ່ມີການໃຊ້ບໍລິການ ແລະ ລົງຕິດຕາມກວດກາ, ຕິດ​ພັນກັບສັງຄົມໃນການພົບປະສ້າງສັນ, ກິນດື່ມໃນຫ້າງຮ້ານຕ່າງໆລວມທັງໝົດ 103 ຄົນ.

## ວິທີເກັບກໍາຂໍ້ມູນ ແລະ ເຄື່ອງມືເກັບກຳຂໍ້ມູນ

ວິທີເກັບກໍາຂໍ້ມູນແມ່ນຊອກຮູ້ ແລະ ຮີບໂຮມບັນດາເອກະສານຕ່າງໆ ທີ່ກ່ຽວຂ້ອງກັບເລື່ອງການຄຸ້ມຄອງທຸລະກິດບັນເທີງ​, ບັນດານິຕິກໍາທີ່ກ່ຽວຂ້ອງ, ແຜນການຕ່າງໆທີ່ກ່ຽວກັບການຄຸ້ມຄອງທຸລະກິດບັນເທິງ, ພ້ອມນີ້ຍັງມີບົດຄົ້ນຄວ້າຂອງທັງພາຍໃນ ແລະ ຕ່າງປະເທດທີ່ກ່ຽວຂ້ອງ ແລ້ວນໍາມາຈັດລຽງໃຫ້ເປັນລະບົບ.

ນອກຈາກນີ້ແລ້ວ ຜູ້ຂຽນຍັງໄດ້ນໍາແບບສອບຖາມຈໍານວນ 100 ຊຸດໄປແຈກຢາຍໃຫ້ ປະຊາຊົນທົ່ວໄປ (ທີ່ອາໄສຢູ່ເມືອງຈັນທະບູລີ), ພະນັກງານ ແລະ ບຸກຄົນທົ່ວໄປ ທີ່ມີການດໍາລົງຊີວິດຕິດພັນກັບສັງຄົມໃນສະພາບຕົວຈິງທີ່ມີການຊຸມແຊວພົບປະສ້າງສັນກັນຕາມສະຖານທີ່ບັນເທິງຕ່າງໆ ແລ້ວເອົາຜົນສອບຖາມນໍາມາວິນິດໄສ ແລະ ວິເຄາະປະເດັນຕ່າງໆໂດຍກຸ່ມຜູ້ສຶກສາຄົ້ນຄວ້າເອງ ແລະ ນໍາໃຊ້ອຸປະກອນຕ່າງໆຈໍານວນໜຶ່ງ ເຊັ່ນ:​ ປຶ້ມບັນທຶກ, ບິກຂຽນ.

## ວິທີວິເຄາະຂໍ້ມູນ ແລະ ແປຜົນ

ພາຍຫຼັງທີ່ໄດ້ເກັບກໍາຂໍ້ມູນສໍາເລັດແລ້ວຜູ້ສຶກສາໄດ້ນໍາເອົາຂໍ້ມູນດັ່ງກ່າວໂດຍການໃຊ້ຕາຕະລາງແບບທົ່ວໄປໂດຍການວາງເປັນສ່ວນຮ້ອຍ. ຫຼັງຈາກນັ້ນຈຶ່ງນໍາເອົາຂໍ້ມູນຈາກຕາຕະລາງມາວິເຄາະກັບລະບຽບການ, ນິຕິກໍາ ແລະ ແຜນການທີ່ກ່ຽວຂ້ອງເພື່ອຊອກຫາຜົນຂອງ ການສຶກສາ ແລະ ຊອກຫາຂໍ້ສະຫຼຸບຂອງການສຶກສາພ້ອມທັງມີຂໍ້ສະເໜີໃຫ້ພາກສ່ວນທີ່ກ່ຽວຂ້ອງໄດ້ມີການປັບປຸງ ແລະ ແກ້ໄຂບັນຫາດັ່ງກ່າວ, ຂໍ້ມູນທີ່ໄດ້ມາຈາກສໍາພາດ ຈະໄດ້ມາໃຊ້ການຮວບຮວມກັນເປັນຫຼັກເພື່ອຊີ້ແຈງ ວິເຄາະຕາມຄໍາເວົ້າຂອງຜູ້ໃຫ້ສໍາພາດ ພ້ອມທັງຈັດຕາມລະດັບຄວາມສໍາຄັນຂອງຕໍາແໜ່ງຜູ້ໃຫ້ສໍາພາດ ແລະ ເນື້ອຫາທີ່ສໍາຄັນຕ່າງໆ.

# ບົດ​ທີ 4

# ຜົນ​ຂອງ​ການ​ວິ​ເຄາະ​ຂໍ້​ມູນ ​ແລະ ​ອະທິບາຍ​ຜົນ

## ຜົນຂອງການວິເຄາະຂໍ້ມູນຂອງການສຶກສາ

ຜົນການສຶກສາ ການຄຸ້ມຄອງສະຖານທີ່ບັນເທິງຢູ່ເມືອງຈັນທະບູລີແມ່ນຈະອີງໃສ່ຜູ້ໃຊ້ບໍລິການເປັນຫຼັກເພື່ອເກັບກໍາເອົາຂໍ້ມູນທີ່ໄດ້ເອົາມາປັບປຸງໃນການຄຸ້ມຄອງ ໂດຍຈະສຶກສາສອບຖາມຈາກປະຊາຊົນທົ່ວໄປທີ່ອາໄສຢູ່ໃນເຂດເມືອງຈັນທະບູລີສອບຖາມທັງໝົດແມ່ນ 100 ຄົນ, 100 ສະບັບ, ເຮັດແບບສໍາພາດທ່ານຫົວໜ້າພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວຈໍານວນ 1 ທ່ານ, ເຮັດແບບສໍາພາດທ່ານຮອງຫົວໜ້າຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວຈໍານວນ 1 ທ່ານ, ແລະ ເຮັດແບບສໍາພາດຜູ້ປະກອບການທຸລະກິດຈໍານວນ 1 ທ່ານ. ສໍາລັບການອະທິບາຍຜົນທີ່ໄດ້ຈາກການວິເຄາະຂໍ້ມູນຈະໄດ້ນໍາສະເໜີຕາມລໍາດັບດັ່ງນີ້:

1) ຜົນການສຶກສາສໍາລັບການຕອບແບບສອບຖາມ

ກ. ຂໍ້ມູນທົ່ວ​ໄປ​ຂອງ​ຜູ້​ຕອບ​ແບບ​ສອບ​ຖາມ

ຂ. ລະດັບຄວາມຄິດເຫັນຂອງຜູ້ຕອບແບບສອບຖາມ

ຄ. ການປະກອບຄໍາຄິດເຫັນຂອງຜູ້ຕອບແບບສອບຖາມ

2) ຜົນການສຶກສາສໍາລັບການສໍາພາດ

### ຜົນການສຶກສາສຳລັບການຕອບແບບສອບຖາມ

ກ. ການວິເຄາະຂໍ້ມູນທົ່ວ​ໄປ​ຂອງ​ຜູ້​ຕອບ​ແບບ​ສອບ​ຖາມ

ການວິເຄາະຂໍ້ມູນທົ່ວໄປນີ້ແມ່ນອີງໃສ່ຂໍ້ມູນທີ່ກ່ຽວກັບ: ເພດ, ອາຍຸ

* ຂໍ້ມູນທົ່ວໄປດ້ານເພດ:

ຕາຕະລາງທີ 1: ສະແດງເຖິງຈໍານວນ ແລະ ອັດຕາສ່ວນຮ້ອຍທີ່ຈໍາແນກເພດ

|  |  |  |
| --- | --- | --- |
| ເພດ | ຈໍານວນ (ຄົນ) | ອັດຕາສ່ວນຮ້ອຍ(%) |
| ຊາຍ | 55 | 55 |
| ຍິງ | 45 | 45 |
| ລວມ | 100 | 100 |

ຈາກຕາຕະລາງທີ 1 ຜົນການສຶກສາພົບວ່າຜູ້ຕອບແບບສອບຖາມແມ່ນເພດຊາຍຫຼາຍກ່ວາເພດຍິງ ເຊິ່ງຈໍານວນເພດຊາຍແມ່ນ 55 ຄົນ ກວມເອົາ 50% ແລະ ເພດຍິງແມ່ນ 45 ຄົນ ກວມເອົາ 45%.

* ຂໍ້ມູນທົ່ວມູນທົ່ວໄປດ້ານອາຍຸ:

ຕາຕະລາງທີ 2: ສະແດງເຖິງຈໍານວນ ແລະ ອັດຕາສ່ວນຮ້ອຍຈໍາແນກຕາມອາຍຸ

|  |  |  |
| --- | --- | --- |
| ອາຍຸ | ຈໍານວນ (ຄົນ) | ອັດຕາສ່ວນຮ້ອຍ(%) |
| ຕໍ່າກ່ວາ 15 ປີ | 23 | 23 |
| 15-20 ປີ | 32 | 32 |
| 21-35 ປີ | 38 | 38 |
| 36 ປີ ຂຶ້ນໄປ | 7 | 7 |
| ລວມ | 100 | 100 |

ຈາກຕາຕະລາງທີ 2 ຜົນການສຶກສາພົບວ່າຜູ້ສອບຖາມພົບວ່າ ກຸ່ມຕົວຢ່າງທີ່ມີອາຍຸຕໍ່າກ່ວາ 15 ປີ ມີຈໍານວນ 23 ຄົນ ກວມເອົາ 23% ຮອງລົງມາແມ່ນອາຍຸລະຫ່ວາງ 15-20 ປີ ມີຈໍານວນ 32 ຄົນ ກວມເອົາ 32%, ອາຍຸລະຫ່ວາງ 21-35 ປີ ມີຈໍານວນ 38 ຄົນ ກວມເອົາ 38% ແລະ ອາຍຸ 36 ປີຂຶ້ນໄປ ມີຈໍານວນ 7 ຄົນ ກວມເອົາ 7%. ຜົນຈາກຕາຕະລາງດັ່ງກ່າວແມ່ນເຫັນວ່າອາຍຸລະຫ່ວາງ 21-35 ປີແມ່ນມີຈໍານວນຫຼາຍກ່ວໝູ່.

ຄ. ຂໍ້ມູນທົ່ວໄປດ້ານອາຊີບ:

ຕາຕະລາງທີ 3 ສະແດງເຖິງຈໍານວນ ແລະ ອັດຕາສ່ວນຮ້ອຍຈໍາແນກອາຊີບ

|  |  |  |
| --- | --- | --- |
| ອາຊີບ | ຈໍານວນ (ຄົນ) | ອັດຕາສ່ວນຮ້ອຍ(%) |
| ພະນັກງານ-ລັດຖະກອນ | 35 | 35 |
| ນັກຮຽນ-ນັກສຶກສາ | 37 | 37 |
| ຄ້າ-ຂາຍ | 28 | 28 |
| ລວມ | 100 | 100 |

ຈາກຕາຕະລາງທີ 3 ຜົນການສຶກສາພົບວ່າຜູ້ສອບຖາມພົບວ່າ ກຸ່ມຕົວຢ່າງພະນັກງານ ມີຈໍານວນ 35 ຄົນ ກວມເອົາ 35% ຮອງລົງມາແມ່ນນັກຮຽນ-ນັກສຶກສາ ມີຈໍານວນ 37 ຄົນ ກວມເອົາ 37%, ອາຊີບຄ້າ-ຂາຍ ມີຈໍານວນ 28 ຄົນ ກວມເອົາ 28% ຜົນຈາກຕາຕະລາງດັ່ງກ່າວແມ່ນເຫັນວ່າຜູ້ຕອບແບບສອບຖາມແມ່ນນັກຮຽນ-ນັກສຶກສາທີ່ສະແດງຄວາມຄິດເຫັນຕໍ່ການຄຸ້ມຄອງທຸລະກິດຫຼາຍກ່ວາໝູ່ ເນື່ອງຈາກວ່າການຄຸ້ມຄອງຕ້ອງໄດ້ອີງໃສ່ຄວາມຄິດເຫັນຈາກປະຊາຊົນທົ່ວໄປເປັນຕົ້ນຜູ້ໄປໃຊ້ບໍລິການ.

**ຂ. ລະດັບຄວາມຄິດເຫັນຂອງຜູ້ຕອບແບບສອບຖາມ**

|  |  |  |  |  |  |  |
| --- | --- | --- | --- | --- | --- | --- |
| ລ/ດ | ເນື້ອໃນຄໍາຖາມ  ການຄຸ້ມຄອງສະພາບ ແລະ ບັນຫາໂດຍລວມສະຖານທີ່ບັນເທິງຢູ່ເມືອງຈັນທະບູລີເປັນຄືແນວໃດ? | ລະດັບຄວາມຄິດເຫັນ | | | | |
| ຄ່າສະເລ່ຍ(%) | | | | |
| ຫຼາຍສຸດ | ຫຼາຍ | ປານກາງ | ໜ້ອຍ | ໜ້ອຍສຸດ |
| 1 | ທ່ານຄິດວ່າສະຖານທີ່ບັນເທິງມີທີ່ຕັ້ງເໝາະສົມໃນເຂດພື້ນທີ່ນັ້ນໃນລະດັບໃດ? | 20 | 20 | 50 | 10 | 0 |
| 2 | ທ່ານຄິດວ່າຮ້ານບັນເທິງໄດ້ສົ່ງຜົນກະທົບຕໍ່ປະຊາຊົນອ້ອມຂ້າງໃນລະດັບໃດ? | 30 | 20 | 35 | 10 | 5 |
| 3 | ທ່ານຄິດວ່າສະຖານທີ່ບັັນເທິງໄດ້ປິດ-ເປີດຕາມໂມງເວລາທີ່ກໍານົດໄວ້ ໃນລະດັບໃດ? | 9 | 28 | 30 | 23 | 10 |
| 4 | ທ່ານຄິດວ່າສະຖານທີ່ບັນເທິງຢູເມືອງຈັນທະບູລີມີການປະຕິບັດລະບຽບຄວາມປອດໄພໃນລະດັບໃດ? | 15 | 35 | 38 | 10 | 2 |
| 5 | ໃນໄລຍະຜ່ານມາທ່ານໄປໃຊ້ບໍລິການຢູ່ຮ້ານບັນເທິງ, ທ່ານເຄີຍພົບເຫັນເຈົ້າໜ້າທີ່ລົງໄປຕິດຕາມກວດກາໃນລະດັບໃດ? | 12 | 30 | 43 | 8 | 7 |
| 6 | ໃນໄລຍະຜ່ານມາທ່ານເຄີຍພົບເຫັນການກະທໍາຜິດແບບແອບແຝງ ໃນລະດັບໃດ?(ການມົ້ວສຸມສາວບໍລິການ, ຢາເສບຕິດ, ອາລະວາດຕີກັນ) | 17 | 41 | 35 | 5 | 2 |
| 7 | ທ່ານຄິດວ່າລາຄາອາຫານຢູ່ຮ້ານສະຖານທີບັນເທີງເມືອງຈັນທະບູລີສູງກ່ວາລະບຽບກົດໝາຍທີ່ໄດ້ກໍານົດໄວ້ໃນລະດັບໃດ? | 18 | 32 | 46 | 2 | 2 |
| 8 | ທ່ານຄິດວ່າພະນັກງານທີ່ຢູ່ຮ້ານສະຖານທີ່ບັນເທິງຂອງເມືອງຈັນທະບູລີໃຫ້ການບໍລິການດີໃນລະດັບໃດ? | 22 | 27 | 34 | 11 | 6 |
| 9 | ທ່ານຄິດວ່າສະຖານທີ່ບັນເທິງຢູ່ເມືອງຈັນທະບູລີມີເນື້ອທີ່ຈອດພຽງພໍສໍາລັບລູກຄ້າ ໃນລະດັບໃດ? | 3 | 3 | 26 | 34 | 31 |
| 10 | ທ່ານຄິດວ່າສະຖານທີ່ບັນເທິງໃນເຂດເມືອງຈັນທະບູລີ ໄດ້ສ້າງບັນຫາຂີດຂວາງການສັນຈອນຕາມຖະໜົນໃນລະດັບໃດ? | 21 | 28 | 44 | 5 | 2 |

ຈາກຕາຕະລາງ ຜົນການສຶກສາພົບວ່າຜູ້ຕອບແບບສອບຖາມຈໍານວນ 100 ຄົນເຫັນວ່າສະພາບ ແລະ ບັນຫາໂດຍລວມໃນການຄຸ້ມຄອງແມ່ນເຫັນວ່າຈາກຕາຕະລາງທີ 1 ແມ່ນມີຈໍານວນ 50% ຕອບວ່າ ສະຖານທີ່ບັນເທິງມີທີ່ຕັ້ງເໝາະສົມໃນເຂດພື້ນທີ່ນັ້ນຢູ່ໃນລະດັບປານກາງ ແລະ ໜ້ອຍແມ່ນມີຈໍານວນ 10%, ສ່ວນຕາຕະລາງທີ 2 ແມ່ນເຫັນວ່າຈໍານວນ 35% ແມ່ນຕອບວ່າຮ້ານບັນເທິງໄດ້ສົ່ງຜົນກະທົບຕໍ່ປະຊາຊົນອ້ອມຂ້າງຢູ່ໃນລະດັບກາງ ແລະ 5% ແມ່ນຕອບວ່າສົ່ງຜົນກະທົບໜ້ອຍສຸດ, ຈາກຕາຕະລາງທີ 3 ແມ່ນມີຈໍານວນ 30% ທີ່ຕອບວ່າ ສະຖານທີ່ບັັນເທິງໄດ້ປິດ-ເປີດຕາມໂມງເວລາທີ່ກໍານົດໄວ້ຢູ່ໃນລະດັບກາງ ແລະ 10% ແມ່ນຕອບວ່າໜ້ອຍສຸດ, ຈາກຕາຕະລາງທີ 4 ມີຈໍານວນ 38% ແມ່ນຕອບວ່າສະຖານທີ່ບັນເທິງຢູເມືອງຈັນທະບູລີມີການປະຕິບັດລະບຽບຄວາມປອດໄພຢູ່ໃນລະດັບກາງ ແລະ 2% ຕອບວ່າໜ້ອຍສຸດ, ຈາກຕາຕະລາງທີ 5 ມີຈໍານວນ 43% ຕອບວ່າໃນໄລຍະຜ່ານມາທ່ານໄປໃຊ້ບໍລິການຢູ່ຮ້ານບັນເທິງເຈົ້າໜ້າທີ່ລົງໄປຕິດຕາມກວດກາຢູ່ໃນລະດັບກາງ ແລະ 7% ແມ່ນຕອບວ່າໜ້ອຍສຸດ, ຈາກຕາຕະລາງທີ 6 ມີຈໍານວນ 41% ຕອບວ່າ ໃນໄລຍະຜ່ານມາທ່ານເຄີຍພົບເຫັນການກະທໍາຜິດແບບແອບແຝງຢູ່ໃນລະດັບກາງ ແລະ 2% ຕອບວ່າໜ້ອຍສຸດ, ຈາກຕາຕະລາງທີ 7 ມີຈໍານວນ 46% ແມ່ນຕອບວ່າລາຄາອາຫານຢູ່ຮ້ານສະຖານທີບັນເທີງເມືອງຈັນທະບູລີສູງກ່ວາລະບຽບກົດໝາຍທີ່ໄດ້ກໍານົດໄວ້ຢູ່ໃນລະດັບກາງ ແລະ 2% ຕອບວ່າໜ້ອຍສຸດ, ຈາກຕາຕະລາງທີ 8 ມີຈໍານວນ 34% ແມ່ນຕອບວ່າ ພະນັກງານທີ່ຢູ່ຮ້ານສະຖານທີ່ບັນເທິງຂອງເມືອງຈັນທະບູລີໃຫ້ການບໍລິການດີຢູ່ໃນລະດັບກາງ ແລະ 6% ຕອບວ່າໜ້ອຍສຸດ, ຈາກຕາຕະລາງທີ 9 ມີຈໍານວນ 34% ຕອບວ່າ ສະຖານທີ່ບັນເທິງຢູ່ເມືອງຈັນທະບູລີມີເນື້ອທີ່ຈອດພຽງພໍສໍາລັບລູກຄ້າຢູ່ໃນລະດັບໜ້ອຍ ແລະ 3% ຕອບວ່າຫຼາຍສຸດ, ຈາກຕາຕະລາງທີ 10 ມີຈໍານວນ 44% ຕອບວ່າ ສະຖານທີ່ບັນເທິງໃນເຂດເມືອງຈັນທະບູລີໄດ້ສ້າງບັນຫາຂີດຂວາງການສັນຈອນຕາມຖະໜົນຢູ່ໃນລະດັບກາງ ແລະ 2% ຕອບວ່າໜ້ອຍສຸດ.

ເມື່ອວິເຄາະໃນດ້ານສະພາບ ແລະ ບັນຫາໂດຍລວມຈາກການຄຸ້ມຄອງສະຖານທີ່ບັນເທິງຢູ່ເມືອງຈັນທະບູລີພົບວ່າ ສະພາບ ແລະ ບັນຫາໂດຍລວມໃນການຄຸ້ມຄອງແມ່ນມີລະດັບປານກາງ ເປັນສ່ວນຫຼາຍ,ສ່ວນລະດັບໜ້ອຍກັບລະດັບຫຼາຍມີພຽງໜ້ອຍດຽວ.​ ເຊິ່ງເຮົາສາມາດຈັດກຸ່ມຕາມລະດັບຂອງສະພາບ ແລະ ບັນຫາໂດຍລວມໃນການຄຸ້ມຄອງໄດ້ດັ່ງນີ້:

* ສະພາບ ແລະ ບັນຫາໂດຍລວມໃນການຄຸ້ມຄອງລະດັບປານກາງມີ: ສະຖານທີ່ບັນເທິງມີທີ່ຕັ້ງເໝາະສົມໃນເຂດພື້ນທີ່ລະເເວັກໃນເມືອງຈັນທະບູລີ, ຮ້ານບັນເທິງໄດ້ສົ່ງຜົນກະທົບຕໍ່ປະຊາຊົນອ້ອມຂ້າງ, ສະຖານທີ່ບັັນເທິງໄດ້ປິດ-ເປີດຕາມໂມງເວລາທີ່ກໍານົດໄວ້,ລາຄາອາຫານຢູ່ສະຖານທີ່ບັນເທິງເມືອງຈັນທະບູລີສູງກ່ວາລະບຽບກົດໝາຍທີ່ໄດ້ກໍານົດໄວ້, ພະນັກງານທີ່ຢູ່ຮ້ານສະຖານທີ່ບັນເທິງຂອງເມືອງຈັນທະບູລີໃຫ້ການບໍລິການດີ, ສະຖານທີ່ບັນເທິງຢູເມືອງຈັນທະບູລີມີການປະຕິບັດລະບຽບຄວາມປອດໄພ, ໃນໄລຍະຜ່ານມາທ່ານໄປໃຊ້ບໍລິການຢູ່ຮ້ານບັນເທິງ, ທ່ານເຄີຍພົບເຫັນເຈົ້າໜ້າທີ່ລົງໄປຕິດຕາມກວດກາ, ສະຖານທີ່ບັນເທິງໃນເຂດເມືອງຈັນທະບູລີ ໄດ້ສ້າງບັນຫາຂີດຂວາງການສັນຈອນຕາມຖະໜົນ
* ສະພາບ ແລະ ບັນຫາໂດຍລວມໃນການຄຸ້ມຄອງລະດັບຫຼາຍ:ໃນໄລຍະຜ່ານມາທ່ານເຄີຍພົບເຫັນການກະທໍາຜິດແບບແອບແຝງ (ການມົ້ວສຸມສາວບໍລິການ, ຢາເສບຕິດ, ອາລະວາດຕີກັນ)
* ສະພາບ ແລະ ບັນຫາໂດຍລວມໃນການຄຸ້ມຄອງລະດັບໜ້ອຍ: ສະຖານທີ່ບັນເທິງຢູ່ເມືອງຈັນທະບູລີມີເນື້ອທີ່ຈອດພຽງພໍສໍາລັບລູກຄ້າ

**ຄ. ການປະກອບຄໍາຄິດເຫັນຂອງຜູ້ຕອບແບບສອບຖາມຕໍ່ການປັບປຸງຕໍ່ການໃຊ້ບໍລິການຮ້ານບັນເທີງ**

ນອກຈາກຜູ້ຕອບແບບສອບຖາມໄດ້ຕອບຄໍາຖາມແບບປາຍປິດແລ້ວ, ຜູ້ຕອບແບບສອບຖາມຈໍານວນຫຼາຍຍັງໄດ້ມີຄໍາເຫັນໃສ່ຄໍາຖາມປາຍເປີດ ຕໍ່ການປັບປຸງໃນການໃຊ້ບໍລິການບັນເທີງໂດຍລວມດັ່ງລຸ່ມນີ້:

* ຄວນມີສະຖານທີ່ຈອດລົດຮອງຮັບໃຫ້ແກ່ລູກຄ້າທີ່ໄປໃຊ້ບໍລິການຕາມມາດຕະຖານ
* ຄວນປັບປຸງຫ້ອງນໍ້າໃຫ້ກ້ວາງຂວາງ, ຄວາມສະອາດ, ປອດໂປ່ງເພື່ອຮັບປະກັນບໍ່ໃຫ້ເກີດບັນຫາມົນລະພິດທາງກິ່ນຂຶ້ນ.
* ຄວນມີການຄວບຄຸມໃນເລື່ອງຂອງລາຄາອາຫານບໍ່ໃຫ້ສູງຈົນເກີນໄປ ລະດັບລາຄາອາຫານຄວນຢູ່ໃນລະດັບ 70.000 ກີບລົງມາ, ບາງຮ້ານອາຫານກໍ່ລາຄາສູງເກີນໄປຄຸນນະພາບ ແລະ ປະລິມານຂອງອາຫານກໍ່ບໍ່ໄດ້, ຖ້າຫາກລາຄາສູງແຕ່ປະລິມານໜ້ອຍ ແລະ ແຊບກໍ່ເຫັນດີຕາມລາຄາທາງຮ້ານ.
* ອາຫານທີ່ຢູ່ພາຍໃນຮ້ານຄວນເຮັດໃຫ້ສະອາດຖືກຫຼັກສຸຂະອານະໄມເພື່ອບໍ່ໃຫ້ຜູ້ທີ່ໄປໃຊ້ບໍລິການມີຜົນກະທົບຕໍ່ສຸຂະພາບຮ່າງກາຍ.
* ຄວນມີການກວດສອບຄົນທີ່ເຂົ້າໄປໃຊ້ບໍລິການເຊັ່ນ: ບໍ່ໃຫ້ຖືອາວຸດ, ສິ່ງເສບຕິດ, ວັດຖຸເຄມີເບື່ອເມົາຕ່າງໆເຂົ້າໄປໃນສະຖານທີ່ບັນເທີງ
* ພະນັກງານຄວນມີຈັນຍາບັນໃນການບໍລິການ ແລະ ວ່ອງໄວໃນການບໍລິການລູກຄ້າ.
* ຄວນເຂັ້ມງວດໃນການຫ້າມບໍ່ໃຫ້ເດັກຕໍ່າກ່ວາ 18 ປີ ເຂົ້າມາໃຊ້ບໍລິການສະຖານທີ່ບັນເທີງເນື່ອງຈາກວ່າໄວນີ້ແມ່ນບໍ່ສົມຄວນທີ່ຈະເຂົ້າມາຮຽນຮູ້ໃນເລື່ອງແບບນີ້ຂອງສັງຄົມ.

### ຜົນການສຶກສາສຳລັບການສຳພາດ

ອີງຕາມຈຸດປະສົງ ແລະ ສົມມຸດຖານຂອງການຄົ້ນຄ້ວາຈຶ່ງອະທິບາຍ ແລະ ວິເຄາະບັນຫາໄດ້ຄື: ຈາກຜົນຂອງການເກັບກໍາຂໍ້ມູນຕາມການສໍາພາດຜູ້ຕອບແບບສໍາພາດແມ່ນຈະເນັ້ນໄປໃນທາງຫຼັກການທິດສະດີ ແລະ ເອົາຫຼັກການຕາມກົດໝາຍດັ່ງນີ້:

**ກ. ຫົວໜ້າພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ນະຄອນຫຼວງວຽງຈັນ ທ່ານໄດ້ມີຄວາມເຫັນດັ່ງລຸ່ມນີ້**

1. ຜ່ານມາການຄຸ້ມຄອງສະຖານທີ່ບັນເທິງທົ່ວນະຄອນຫຼວງມີຈຸດດີ ແລະ ຈຸດອ່ອນຄືແນວໃດ?

ຈຸດດີ: ສາມາດຄວບຄຸມໃຫ້ມີການເຄື່ອນໄຫວຢູ່ໃນຂອບເຂດກົດໝາຍ, ທຸລະກິດສ່ວນໃຫ່ຍແມ່ນເປັນເຈົ້າການໃນການປະຕິບັດລະບຽບກົດໝາຍ, ເອົາໃຈໃສ່ເປັນເຈົ້າການຄຸ້ມຄອງ, ປະກອບສ່ວນເສຍພັນທະ ແລະ ຊຸກຍູ້ຊ່ວຍເຫຼືອໃນດ້ານຕ່າງໆຂອງສັງຄົມ, ສາມາດເລືອກເຟັ້ນນັກສີນລະປິນຜູ້ທີ່ມີພອນສະຫັວນໃນການໄປຮັບໃຊ້ຢູ່ຮ້ານ. ພິເສດແມ່ນສາມາດເຂົ້າຮ່ວມເວທີໃນພາກພື້ນ ແລະ ສາກົນໄດ້.

ຈຸດອ່ອນ ມີທຸລະກິດຈໍານວນໜຶ່ງບໍ່ປະຕິບັດລະບຽບກົດໝາຍສະແດງອອກໂດຍບໍ່ປະຕິບັດຕາມລະບຽບການຄຸ້ມຄອງ, ເຄື່ອນໄຫວທຸລະກິດບໍ່ໄດ້ຂໍອະນຸຍາດກ່ອນ ເປັນບ່ອນມົ້ວສຸມຢາເສບຕິດ, ມີການເປິດຫຼິ້ນດົນຕີສຽງດັງ, ບາງຮ້ານແມ່ນມີການເປີດ-ປິດກາຍໂມງເວລາ, ຫຼົບຫຼີກການປະຕິບັດພັນທະ ແລະ ອື່ນໆທີ່ເຄື່ອນໄຫວຝືນວັດທະນະທໍາ ແລະ ຮີດຄອງປະເພນີ.

1. ໃນກໍລະນີທີ່ມີການລະເມີດ ກໍລະນີໃດທີ່ທ່ານລົງໄປຕິດຕາມກວດກາກັບຫ້ອງການເມືອງ? ມີບັນຫາຫັຍງແດ່? ແລະ ມີວິທີແກ້ໄຂແນວໃດ?

* ບໍ່ປະຕິບັດຕາມຂໍ້ຫ້າມ ແລະ ຜ່ານການຕັກເຕືອນຂອງເມືອງແລ້ວ ບໍ່ປ່ຽນແປງ
* ຕາມການສະເໜີຂອງສາຍດ່ວນສະພາຂອງອໍານາດການປົກຄອງ ແລະ ອໍານາດທີ່ກ່ຽວຂ້ອງ.
* ມີການເຄື່ອນໄຫວທຸລະກິດໂດຍບໍ່ໄດ້ຮັບອະນຸຍາດຈາກຂັ້ນເທິງ.
* ກໍລະນີມີເຫດການຮ້າຍແຮງທີ່ເກີດຂຶ້ນເຊັ່ນ: ການອາລະວາດຕີກັນເຮັດໃຫ້ມີຄົນເຈັບ, ເສຍຊີວິດ, ການມົ້ວຊຸມສາວບໍລິການຄ້າປະເວນີເຫຼົ່ານີ້ເປັນຕົ້ນ.

1. ໃນໄລຍະຜ່ານມາເຄີຍມີຫາງສຽງຈາກພາກສ່ວນອື່ນບໍ່ ວ່າຫ້ອງການທີ່ຄຸ້ມຄອງສະຖານທີ່ບັນເທິງນັ້ນ ໄດ້ສວຍໃຊ້ໜ້າທີ່ຕົນເອງເພື່ອຫາຜົນປະໂຫຍດລວມ?

ຕໍ່ບັນຫາດັ່ງກ່າວ ແມ່ນມີຢູ່ນໍາບາງຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວເມືອງ ແລະ ບາງຂະແໜງການທີ່ມີສ່ວນຮ່ວມໃນການຄຸ້ມຄອງເຊັ່ນ: ພະນັກງານບາງຄົນ ແລະ ອໍານາດການປົກຄອງຂັ້ນບ້ານ

1. ບັນຫາການຄຸ້ມຄອງເມືອງຈັນທະບູລີມີຈຸດແຕກຕ່າງຈາກເມືອງອື່ນແນວໃດ?

* ລົງຕິດຕາມກວດກາໃນທຸກໆອາທິດ.
* ເອົາໃຈໃສ່ເຜີຍແຜ່ສຶກສາອົບຮົມລະບຽບການເປັນປົກກະຕິ.
* ຊຸກຍູ້ໃຫ້ອໍານາດການປົກຄອງບ້ານ ແລະ ກຸ່ມເຈົ້າການຕິດຕາມກວດກາ ແລະ ລາຍງານສະພາບພ້ອມທັງແກ້ໄຂບັນຫາທີ່ເກີດຂຶ້ນແຕ່ຫົວທີ.
* ສາມາດຄວບຄຸມທຸລະກິດບໍ່ໃຫ້ມີການຂະຫຍາຍບັນເທິງແບບຊະຊາຍ.
* ມີການປະສານງານກັບພາກສ່ວນອື່ນໄດ້ວ່ອງໄວທັນໃຈ.

**ຂ. ຫົວໜ້າຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ ທ່ານໄດ້ໃຫ້ຄວາມເຫັນດັ່ງນີ້**

1. ໃນໄລຍະຜ່ານມາສະພາບໂດຍລວມໃນການຈັດຕັ້ງປະຕິບັດ ແລະ ບັນຫາທີ່ເກີດຂຶ້ນມີຄືແນວໃດແດ່? ທ່ານມີວິທີແກ້ໄຂແນວໃດເມື່ອມີບັນຫາເກີດຂຶ້ນຢູ່ສະຖານທີ່ບັນເທິງທີ່ຢູ່ພາຍໃນເມືອງຂອງທ່ານ?

ສະພາບໂດຍລວມໜ່ວຍງານຂອງເມືອງແມ່ນຈະໄດ້ອີງໃສ່ບັນດານິຕິກໍາຕ່າງໆທີ່ກ່ຽວຂ້ອງກັບການຄຸ້ມຄອງເພື່ອເປັນບ່ອນອີງໃນການປະຕິບັດວຽກງານ, ການປະຕິບັດຕົວຈິງທາງເຈົ້າໜ້າທີ່ເອງແມ່ນໄດ້ມີການລົງຕິດຕາມກວດກາທຸກອາທິດ,ອາທິດລະ 1 ຄັ້ງ ຫຼື 2 ຄັ້ງ, ຄັ້ງ 1/3ເດືອນ ໂດຍການປະສານສົມທົບກັບເຈົ້າໜ້າທີ່ ປກສ , ອໍານາດການປົກຄອງບ້ານ ແລະ ໄດ້ຮັບການຊີ້ນໍາຈາກຂັ້ນເທິງເປັນຢ່າງດີ, ໃນໄລຍະຜ່ານມາບັນຫາທີ່ເກີດຂຶ້ນສ່ວນໃຫ່ຍກໍ່ຈະແມ່ນສວຍໂອກາດໃຊ້ສະຖານທີ່ບັນເທິງເປັນບ່ອນມົ້ວສຸມຢາເສບຕິດ, ມົ້ວສຸມບ່າວ-ສາວ, ມົ້ວສຸມສາວບໍລິການ ແລະ ກໍ່ມີບາງຮ້ານທີ່ຍັງປິດ-ເປີດບໍ່ຖືກເວລາເຊິ່ງມັນໄດ້ເປັນສາເຫດທີ່ສົ່ງຜົນກະທົບທາງໃຫ້ປະຊາຊົນທີ່ຢູ່ອ້ອມຂ້າງນັ້ນລໍາຄານ, ນອນບໍ່ໄດ້ເນື່ອງຈາກສຽງເພງໃນຮ້ານດັງເກີນໄປ ແລະ ໃນເວລາເລີກຈາກຮ້ານລົງມາກໍ່ມີການເນືອງນັນໃນການໂອ້ລົມ, ສຽງລົດແຮງ, ສ້າງບັນຫາກີດຂວາງການສັນຈອນ ຫຼື ການຈາລະຈອນຕາມທ້ອງຖະໜົນ, ບາງຄັ້ງເວົ້າຈາບໍ່ຖືກຄໍກັນກໍ່ນໍາໃຊ້ສະຖານທີ່ບັນເທິງກໍ່ຄວາມວຸ້ຍວາຍ,ອາລະວາດຕີກັນ ຫຼື ທໍາລາຍຮ່າງກາຍ. ຈາກສະພາບການດັ່ງກ່າວ ທາງເຈົ້າໜ້າທີ່ເຮົາແມ່ນຈະໄດ້ມີການປຶກສາຫາລືກັບຂັ້ນເທິງ, ແຕ່ລະຄັ້ງທີ່ລົງໄປກວດແມ່ນທາງຫ້ອງການຈະໄດ້ມີການລາຍງານໃຫ້ຂັ້ນເທິງຊາບເພື່ອຊອກຫາວິທີທາງໃນການແກ້ໄຂໃຫ້ສອດຄ່ອງກັບການເຄື່ອນໄຫວທາງວັດທະນະທໍາ ແລະ ຮີດຄອງ.

1. ທ່ານໄດ້ລົງໄປຕິດຕາມກວດກາຮ້ານບັນເທິງຈັກຄັ້ງ/ອາທິດ/ເດືອນ/ປີ?ໃນຂະນະທີ່ທ່ານລົງໄປກວດທ່ານໄດ້ພົບອຸປະສັກຫັຍງແດ່?

ໃນການລົງຕິດຕາມກວດກາເຈົ້າໜ້າທີ່ແມ່ນຈະມີການລົງໄປກວດທຸກໆທ້າຍອາທິດ, ອາທິດລະຄັ້ງ ຫຼື ບາງຄັ້ງຈະແມ່ນອາທິດລະ 2 ເທື່ອ, ບັນຫາທີີ່ເປັນອຸປະສັກໃນການລົງໄປກວດແມ່ນບາງຄັ້ງກໍ່ບໍ່ພົບກັບເຈົ້າຂອງຮ້ານ, ໃນກໍລະນີມີບັນຫາທີ່ເກີດຂຶ້ນທາງຮ້ານເມື່ອທາງເຈົ້າໜ້າທີ່ເຮົາໄປກວດກໍ່ຍັງມີບາງຄັ້ງທີ່ມີຜູ້ທີ່ມີອິດທິພົນໜູນຫຼັງ ເຮັດໃຫ້ການປະຕິບັດງງານມີການຫຼ່າຊ້າ

1. ໃນກໍລະນີຮ້ານບັນເທິງມີການລະເມີດກົດໝາຍທ່ານມີມາດຕະການໃນການຄຸ້ມຄອງປັບໄໝ ແລະ ລົງໂທດແນວໃດ? ໃນກໍລະນີມີຮ້ານບັນເທິງມີການກະທໍາຜິດຫຼາຍເທື່ອທ່ານມີການສັ່ງໂຈະຊົ່ວຄາວ ຫຼື ຖາວອນບໍ່?

ໃນກໍລະນີຖ້າຜູ້ປະກອບການຮ້ານບັນເທິງໃດມີການລະເມີດກົດໝາຍຈະຖືກສຶກສາ, ອົບຮົມ, ກ່າວເຕືອນ, ປັບໄໝ, ໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນ ຫຼື ດໍາເນີນຄະດີຕາມທີ່ກົດໝາຍກໍານົດໄວ້ ແລ້ວແຕ່ກໍລະນີໜັກ ຫຼືື ເບົາທີ່ເກີດຂຶ້ນ. ໃນກໍລະນີ ເປັນການກະທໍາຜິດຄັ້ງທີແລະ ເປັນໂທດສະຖານເບົາທີ່ບໍ່ມີຄວາມເສຍຫາຍ ຫຼື ບາດເຈັບອັນຕະລາຍຈະຖືກສຶກສາອົບຮົມ, ກ່າວເຕືອນ ດ້ວຍຮູບການ ແລະ ວິທີການຕ່າງໆຕາມກົດໝາຍໂດຍບໍ່ມີການລະເວັ້ນ ຫຼື ຈໍາແນກຊົນຊັ້ນ, ເຊື້ອຊາດ ພ້ອມທັງຊີ້ແຈງເຫດຜົນ ແລະ ການກະທໍາຜິດໃຫ້ຮັບຊາບ ແລະ ລົງບັນທຶກໄວ້ເປັນຫຼັກຖານ. ຖ້າຫາກວ່າຮ້ານບັນເທິງດັ່ງກ່າວຫາກມີການກະທໍາຜິດຫຼາຍຄັ້ງ, ຂັດຂື່ນ, ຕໍ່ຕ້ານ ຫຼື ປະຕິເສດຄໍາສັ່ງຂອງເຈົ້າໜ້າທີ່ທາງຂັ້ນເທິງເຊີນມາຕັກເຕືອນຫຼາຍຄັກແລ້ວຍັງບໍ່ປ່ຽນແປງກໍ່ຈະຖືກຍົກເລີກຖອນໃບອະນຸຍາດໃນການດໍາເນີນທຸລະກິດ ແລະ ປັບໄໝຕາມຈໍານວນເງິນທີ່ໄດ້ກໍານົດໄວ້ໃນກົດໝາຍ

1. ຜູ້ລົງທຶນກິດຈະການບັນເທິງສ່ວນໃຫ່ຍເປັນຄົນຊາດໃດ? ໃນກໍລະນີທີ່ຄົນຕ່າງປະເທດເຂົ້າມາລົງທຶນມັນມີຄວາມແຕກຕ່າງຈາກຄົນລາວແບບໃດ? ມີດ້ານດີ, ດ້ານອ່ອນແນວໃດ?

ຜູ້ລົງທຶນສ່ວນໃຫ່ຍໃນການເຮັດກິດຈະການບັນເທິງແມ່ນຄົນລາວ 80% , ຄົນຕ່າງປະເທດແມ່ນມີ 20%. ເຈົ້າຂອງທຸລະກິດທີ່ເປັນຄົນລາວແມ່ນຈະຮັບຮູ້ດີໃນເລື່ອງຂອງລະບຽບການກ່ອນຄົນຕ່າງປະເທດ ແຕ່ໃນທາງການປະຕິບັດຕົວຈິງບາງຄັ້ງຄົນລາວກໍ່ມີການລະເມີດ ແລະ ເມີນເສີຍຕໍ່ໜ້າທີ່ຕົນເອງ, ຄົນຕ່າງປະເທດແມ່ນຈະເອາໃຈໃສ່ໃນການປະຕິບັດພັນທະ, ລະບຽບການ ແຕ່ບາງຄັ້ງກໍ່ມີບັນຫາໃນການແລ່ນເອກະສານ.

1. ໃນຕໍ່ໜ້າທ່ານມີແຜນໃນການຄຸ້ມຄອງສະຖານທີ່ບັນເທິງແນວໃດ?

* ກະກຽມບັນດານິຕິກໍາຕ່າງໆທີ່ກ່ຽວຂ້ອງໃຫ້ຄົບຖ້ວນເພື່ອອີງໃສ່ໃນການຄຸ້ມຄອງຕົວຈິງ.
* ສົ່ງເສີມ, ປັບປຸງຮ້ານບັນເທິງໃຫ້ຖືກຕ້ອງຕາມລະບຽບມາດຕະຖານຂອງກົດໝາຍ.
* ເຂັ້ມງວດຕໍ່ການຫ້າມບໍ່ໃຫ້ເດັກຕໍ່າກ່ວາອາຍຸກະສຽນ 18 ປີເຂົ້າຊົມໃຊ້.
* ເອົາໃຈໃສ່ສຶກສາອົບໃຫ້ຜູ້ປະກອບການເປັນເຈົ້າການໃນການປະຕິບັດຫຼາຍຂຶ້ນ.
* ໂຄສະນາເຜີຍແຜ່ໃຫ້ປະຊາຊົນຜູ້ທີ່ໄປໃຊ້ບໍລິການໃຫ້ຮັບຮູ້ລະບຽບການຂໍ້ຫ້າມໃນການໄປຊົມໃຊ້.

**ຄ. ສໍາລັບຮ້ານບັນເທິງ ເຈົ້າຂອງຜູ້ປະກອບການທຸລະກິດໄດ້ໃຫ້ຄວາມເຫັນດັ່ງລຸ່ມນີ້**

1. ວິທີໃນການຄຸ້ມຄອງດໍາເນີນທຸລະກິດທາງຮ້ານບັນເທິງຂອງທ່ານມີຄືແນວໃດ?

* ມີການຮັບປະກັນຄວາມສະຫົງບ, ປອດໄພ ແລະ ບໍລິການຄວມສະດວກສະບາຍໃຫ້ແກ່ລູກຄ້າ.
* ມີການບໍລິການບັນເທິງທີ່ຕິດພັນກັບການອະນຸລັກຮັກສາສີລະປະ, ວັດທະນະທໍາ ແລະ ຮີດຄອງປະເພນີອັນດີງາມ.
* ປະຕິບັດໂມງເວລາເປີດ-ປິດຕາມທາງການກໍານົດ.
* ເກັບຄ່າບໍລິການຕາມຄວາມເປັນຈິງ.
* ບໍລິການລູກຄ້າຕາມເງື່ອນໄຂ, ມາດຕະຖານການບັນເທິງດ້ວຍຄວາມບໍລິສຸດຊື່ສັດ.
* ມີການຕິດຕັ້ງປ້າຍຫ້າມ, ປ້າຍເຕືອນ, ກົດລະບຽບ ແລະ ເບີໂທແຈ້ງເຫດໃສ່ຕາມຈຸດຕ່າງໆພາຍໃນ ແລະ ພາຍນອກຫ້ອງບໍລິການບັນເທິງເຊັ່ນ: ປະຕູເຂົ້າ-ອອກ, ຝາຫ້ອງ, ກະດານ ຫຼື ປ້າຍໄຟ້າ ແລະ ຈຸດອື່ນໆທີ່ເໝາະສົມ.

1. ຜ່ານມາທາງຮ້ານຂອງທ່ານເຄີຍມີບັນຫາຫັຍງເກີດຂຶ້ນບໍ່? ຍ້ອນຫັຍງ?

ສ່ວນໃຫ່ຍແມ່ນຈະເກີດຂຶ້ນກັບລູກຄ້າທີ່ເຂົ້າມາໃຊ້ບໍລິການທີ່ມີການຝ່າຝືນຕໍ່ຂໍ້ຫ້າມທີ່ຮ້ານເຮົາກໍານົດໄວ້ເຊັ່ນ: ນໍາໃຊ້ສະຖານທີ່ບັນເທິງເປັນບ່ອນຄ້າຂາຍ, ຈໍາໜ່າຍ, ເສບ, ມົ້ວສຸມສິ່ງເສບຕິດ, ການພະນັນ, ໂສເພນີ, ຄ້າມະນຸດ ແລະ ອາວຸດທຸກຊະນິດ, ມີພຶດຕິກໍາ ແລະ ເຄື່ອນໄຫວທີ່ສົ່ງຜົນະທົບດ້ານລົບຕໍ່ຄວາມສະຫົງບປອດເປັນຕົ້ນແມ່ນການກໍ່ຄວາມວຸ້ນວາຍ, ອາລະວາດຕີກັນ ຫຼື ທໍາຮ້າຍຮ່າງກາຍກັນ.

1. ຂໍ້ຫ້າມຕ່າງໆໄດ້ມີຜົນຕໍ່ການດໍາເນີນທຸລະກິດຂອງທ່ານ ຫຼື ບໍ່?

ບໍ່ມີຜົນກະທົບໃດໆ ໂດຍສະພາບໃນການເຄື່ອນໄຫວດໍາເນີນທຸລະກິດຕົວຈິງແມ່ນເຮົາຈະອີງໃສ່ບັນດາຂໍ້ຫ້າມຕ່າງໆມາຜັນຂະຫຍາຍປັບໃຊ້ໃນການດໍາເນີນທຸລະກິດປັດຈຸບັນນີ້.

1. ເຈົ້າໜ້າທີ່ໄດ້ລົງມາຕິດຕາມກວດກາທາງຮ້ານທ່ານເປັນປະຈໍາ ຫຼື ບໍ່? (ກວດກາປະມານຈັກຄັ້ງ/ເດືອນ/ປີ)

ເຈົ້າໜ້າທີ່ຈະລົງຕິດຕາມກວດກາທຸກໆທ້າຍອາທິດ ອາທິດລະ 1 ຄັ້ງ, 2 ຄັ້ງ ຫຼື ວະເວັ້ນໄລຍະກວດ 1 ເດືອນ, 3 ເດືອນ/ຄັ້ງ.

## ວິເຄາະຂໍ້ມູນ ແລະ ອະທິບາຍຜົນ

ການສຶກສາໃນຫົວຂໍ້ “ການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ” ຜູ້ສຶກສາແມ່ນຈະເນັ້ນສອບຖາມກຸ່ມຄົນທີ່ເຮົາກໍານົດໄວ້ຈໍານວນ 100 ຄົນ ຊຶ່ງແມ່ນບັນດາປະຊາຊົນທົ່ວໄປທີ່ເຄີຍເຂົ້າໄປໃຊ້ບໍລິການບັນເທິງ ໂດຍຈາກການເຮັດແບບສອບຖາມດັ່ງກ່າວແມ່ນຈະໄດ້ເປັນບ່ອນອີງໃນການຄຸ້ມຄອງສະຖານທີ່ບັນເທິງ. ພາຍຫຼັງທີ່ເກັບກໍາຂໍ້ມູນສໍາເລັດໄດ້ກໍ່ນໍາມາວິເຄາະຜົນໄດ້ດັ່ງນີ້:

ລະດັບຄວາມຄິດເຫັນຂອງສະພາບ ແລະ ບັນຫາໂດຍລວມໃນການຄຸ້ມຄອງເມືອງຈັນທະບູລີ ເມື່ອພິຈາລະນາໂດຍລວມຂອງສະພາບ ແລະ ບັນຫາທີ່ເກີດຂຶ້ນໃນການຄຸ້ມຄອງທຸລະກິດບັນເທິງຢູ່ເມືອງຈັນທະບູລີພົບແມ່ນຢູ່ໃນລະດັບປານກາງເຊິ່ງໄດ້ແກ່່:

* ອີງຕາມດໍາລັດວ່າດ້ວຍການບັນເທິງ ສໍາລັບໃນການຕັ້ງສະຖານທີ່ບັນເທິງແມ່ນຕ້ອງເບິ່ງຕາມຄວາມເໝາະສົມໃນພື້ນທີ່ນັ້ນວ່າເຂດນັ້ນວ່າໄດ້ຕັ້ງຫ່າງຈາກວັດ, ສະຖາບັນການສຶກສາ, ໂຮງໝໍ, ທີ່ຕັ້ງສໍານັກງານ, ຫ້ອງການ ຫຼື ສະຖານທີ່ປູຊະນີຊະຖານທີ່ສໍາຄັນຕ່າງໆຂອງຊາດໃນໄລຍະ 500 ແມັດຂຶ້ນໄປ ຫຼື ບໍ່, ກ່ຽວກັບການຕັ້ງສະຖານທີ່ບັນເທິງໃຫ້ເໝາະສົມຍ້ອນວ່າເພື່ອບໍ່ໃຫ້ເກີດຄວາມວຸ້ນວາຍ, ສ້າງບັນຫາກີດຂວາງການສັນຈອນ ຫຼື ການຈາລະຈອນຕາມທ້ອງຖະໜົນ ພ້ອມດຽວກັນນັ້ນກໍ່ເພື່ອຫຼີກລ້ຽງໃນການສົ່ງສຽງເນື່ອງນັນລົບກວນບຸກຄົນອື່ນໃນຂະນະທີ່ສະຖານທີ່ອື່ນກໍາລັງປະຕິບັດວຽກຢູ່.
* ອີງຕາມກົດໝາຍວ່າດ້ວຍການປົກປັກຮັກສາສິ່ງແວດລ້ອມໃນນັ້ນລະບຸໄວ້ວ່າ ສິ່ງທີ່ລົບກວນ ຫຼື ມົນລະພິດທີ່ເກີດຂຶ້ນແມ່ນເກີດຈາກການກະທໍາຂອງມະນຸດເປັນຕົ້ນແມ່ນ: ແສງ, ສີ, ສຽງ, ກິ່ນ ເຊິ່ງໃນນັ້ນມັນໄດ້ສະແດງໃຫ້ເຫັນວ່າຮ້ານບັນເທິງແມ່ນໄດ້ສົ່ງຜົນກະທົບຕໍ່ປະຊາຊົນອ້ອມຂ້າງໃນລະດັບໜຶ່ງ ສາເຫດກໍ່ຍ້ອນມາຈາກ ການເສບດົນຕີ, ສຽງຮ້ອງ, ເປີດເພງພາຍໃນຮ້ານ, ສຽງໂອ້ລົມກັນ, ສຽງລົດຍານພາຫະນະ, ບັນຫາມົນລະຜິດທາງກິ່ນເປັນຕົ້ນແມ່ນກິ່ນຫ້ອງນໍ້າ, ກິ່ນຮ່ອງນໍ້າ ແລະ ກິ່ນຄັວນຢາສູບຕ່າງໆທີ່ສົ່ງຜົນກະທົບຕໍ່ຊີວິດ, ສຸຂະພາບຂອງຄົນ, ສິ່ງທີ່ມີຊີວິດອື່ນໆ ລວມໄປເຖິງລະບົບນິເວດ.
* ອີງຕາມດໍາລັດວ່າດ້ວຍການບັນເທິງ ແມ່ນໄດ້ລະບຸປິດ-ເປີດຕາມປະເພດບັນເທິງ ແຕ່ສ່ວນໃຫ່ຍແມ່ນຈະໃຫ້ເປີດ 18:00-ປິດ 23:30 ສະຖານທີ່ບັັນເທິງແມ່ນໄດ້ປະຕິບັດຕາມໂມງເວລາທີ່ກໍານົດໄວ້ ຍ້ອນວ່າດໍາລັດທີ່ອອກມາໃໝ່ແມ່ນຈະມີມາດຕະການເຂັ້ມງວດໃນການປະຕິບັດຕໍ່ຜູ້ລະເມີດ ດັ່ງນັ້ນຜູ້ປະກອບການສ່ວນໃຫ່ຍຈຶ່ງມີຄວາມຕື່ນຕົວໃນການປະຕິບັດຕາມ
* ໂດຍອີງໃສ່ມາດຕະການໃນການຄຸ້ມຄອງພັດຕະຄານ, ອາຫານລາຄາອາຫານແມ່ນຈະຢູ່ລະດັບຕາມເກນທີ່ໄດ້ກໍານົດໄວ້, ລາຄາອາຫານຢູ່ສະຖານທີ່ບັນເທິງເມືອງຈັນທະບູລີ ແມ່ນຂຶ້ນກັບຜູ້ປະກອບການກໍານົດຂຶ້ນ ແລະ ຢູ່ພາຍໃຕ້ລະບຽບການຄຸ້ມຄອງ ຖ້າຫາກສູງກ່ວາລະບຽບກົດໝາຍທີ່ໄດ້ກໍານົດໄວ້ແມ່ນຈະມີໜ່ວຍງານລົງໄປກວດສອບ ນີ້ກໍ່ຍ້ອນວ່າມາດຕະຖານຂອງອາຫານ ແລະ ຄຸນນະພາບຂອງການບໍລິການ, ລະດັບ ແລະ ຂະໜາດໃນການບໍລິການລູກຄ້າໂດຍສະເພາະນັກທ່ອງທ່ຽວລະດັບຕໍ່າຫາກາງຈໍາເປັນຈະຕ້ອງໄດ້ວາງລາຄາໃນລະດັບ ຖ້າວາງສູງເກີນໄປກໍ່ຈະເຮັດໃຫ້ລູກຄ້າບໍ່ໄປໃຊ້ບໍລິການ.
* ໃນການບໍລິການແມ່ນຈະອີງໃສ່ດໍາລັດວ່າດ້ວຍການບັນເທິງ ໂດຍຖືເອົາການບໍລິການບັນເທິງໃຫ້ຕິດພັນກັບການອະນຸລັກຮັກສາສີລະປະ, ວັດທະນະທໍາ, ພະນັກງານທີ່ຢູ່ຮ້ານສະຖານທີ່ບັນເທິງຂອງເມືອງຈັນທະບູລີຕ້ອງໄດ້ບໍລິການດີຍ້ອນວ່າ ເພື່ອເປັນການດຶງດູດໃຫ້ເຂົ້າມາໃຊ້ບໍລິການຕະຫຼອດ ແລະ ກໍ່ເພື່ອສ້າງຄວາມເຊື່ອໝັ້ນໃຫ້ລູກຄ້າສໍາລັບການບໍລິການ ຈະເນັ້ນໃສ່ໃນການເວົ້າຈາ-ແຕ່ງກາຍໃຫ້ສຸພາບ ແລະ ບໍລິການດ້ວຍຄວາມຊື່ສັດເຫຼົ່ານີ້ເປັນຕົ້ນ.
* ຈະອີງໃສ່ມາດຕະຖານຂອງບັນເທິງລວມທີ່ກໍານົດໄວ້ຢູ່ໃນດໍາລັດວ່າດ້ວຍການຄຸ້ມຄອງບັນເທິງ, ສະຖານທີ່ບັນເທິງທີ່ຢູ່ເມືອງຈັນທະບູລີມີການປະຕິບັດລະບຽບຄວາມປອດໄພ ກໍ່ຍ້ອນວ່າເພື່ອສ້າງຄວາມເປັນລະບຽບຮຽບຮ້ອຍຂອງສັງຄົມຈຶ່ງຈະຕ້ອງໄດ້ມີການເອົາໃຈໃສ່ໃນການຕິດຕັ້ງປ້າຍເຕືອນ, ປ້າຍຫ້າມ, ໃສ່ຕາມຈຸດຕ່າງໆພາຍໃນ ແລະ ພາຍນອກຫ້ອງບໍລິການບັນເທິງເຊັ່ນ: ປະຕູເຂົ້າ-ອອກ, ຝາ, ກະດານ ແລະ ຈຸດອື່ນໆທີ່ເໝາະສົມ
* ໂດຍອີງຕາມບົດສະຫຼຸບການແກ້ໄຂປະກົດການຫຍໍ້ທໍ້ໃນຂົງເຂດທຸລະກິດບໍລິການບັນເທິງໃນການລົງກວດກາຂອງເຈົ້າໜ້າທີ່ໄດ້ມີການແຕ່ງຕັ້ງກຳມະການລົງໄປກວດກາ ໄລຍະຜ່ານມາໃນການໄປໃຊ້ບໍລິການຢູ່ຮ້ານບັນເທິງ ເຈົ້າໜ້າທີ່ລົງໄປຕິດຕາມກວດກາເປັນໄລຍະ ຍ້ອນວ່າເພື່ອປ້ອງກັນບໍ່ໃຫ້ມີບັນຫາເກີດຂຶ້ນໂດຍສະເພາະແມ່ນການກໍ່ຄວາມວຸ້ນວາຍອາລະວາດຕີກັນ, ການນໍາໃຊ້ສະຖານທີ່ບັນເທິງເປັນບ່ອນຂາຍ, ຈໍາໜ່າຍ, ເສບ, ມົ້ວສຸມສິ່ງເສບຕິດ, ໂສເພນີ, ຄ້າມະນຸດແລະ ອາວຸດຕ່າງໆ. ສະນັ້ນ ເຈົ້າໜ້າທີ່ຈຶ່ງມີການກວດກາຕິດຕາມກວດກາເປັນປະຈໍາ ແລະ ເປັນປົກກະຕິ ເຈົ້າໜ້າທີ່ແມ່ນມີການເອົາໃຈໃສ່ປະຕິບັດວຽກໄດ້ດີຕາມການມອບໝາຍ.
* ໂດຍອີງໃສ່ລະບຽບການໃນການຈັດສັນລະບຽບຄວາມເປັນຮຽບຮ້ອຍຕາມເສັ້ນທາງ ແລະ ຂອບທາງ, ດ້ານໜຶ່ງກໍ່ຍ້ອນການອອກລະບຽບ-ມາດຕະການຂອງຮ້ານອາຫານ ແລະ ຍ້ອນກົດລະບຽບຂອງພາກສ່ວນຈາລະຈອນ. ໃນນັ້ນສະຖານທີ່ບັນເທິງໃນເຂດເມືອງຈັນທະບູລີ ໄດ້ສ້າງບັນຫາຂີດຂວາງການສັນຈອນຕາມຖະໜົນ ກໍ່ຍ້ອນບໍ່ມີສະຖານທີ່ຈອດລົດ, ບາງຮ້ານຕັ້ງສະຖານທີ່ບັນເທິງຂຶ້ນມາແຕ່ບໍ່ອໍານວຍເລື່ອງບ່ອນຈອດລົດຈຶ່ງເຮັດໃຫ້ມີການຈອດລົດຢາຍຊະຊາຍເປັນເຫດໃຫ້ເກີດການກີດຂວາງການສັນຈອນ ແຕ່ຖ້າຫາກເຈົ້າໜ້າທີ່ຜູ້ຈັດສັນສະຖານທີ່ຈອດລົດມີການຈັດລະບຽບ, ໄກ່ເກັ່ຍລົດ, ລະບາຍລົດໄດ້ ກໍ່ຖືວ່າບໍ່ມີບັນຫາຫຼາຍຈະຢູ່ເກນລະດັບກາງ.

ເມື່ອພິຈາລະນາໃນສະພາບການຄຸ້ມຄອງ ແລະ ບັນຫາໂດຍລວມຕາມເກນລະດັບຫຼາຍມີດັ່ງນີ້:

- ໂດຍອີງຕາມບົດບັນທຶກກອງປະຊຸມ ແລະ ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂປະກົດການຫຍໍ້ທໍ້ທາງດ້ານວັດທະນະທໍາ-ສັງຄົມໃນໄລຍະຜ່ານມາ ໃນກໍລະນີການກະທໍາຜິດແບບແອບແຝງແມ່ນພົບພໍ້ຫຼາຍພໍສົມຄວນ ຍ້ອນວ່າຜູ້ໃຊ້ບໍລິການຈະເຮັດຕາມລັງພັງໃຈຕົນເອງບໍ່ຄໍານຶງເຖິງຜົນກະທົບທີ່ຕາມມາ, ຍ້ອນຜູ້ປະກອບການຍັງຂາດການເອົາໃຈໃສ່ລູກຄ້າຈຶ່ງເຮັດໃຫ້ໃນໄລຍະຜ່ານມາທ່ານເຄີຍພົບເຫັນການກະທໍາຜິດແບບແອບແຝງ (ການມົ້ວສຸມສາວບໍລິການ, ຢາເສບຕິດ, ອາລະວາດຕີກັນ)ມີຫຼາຍ, ແຕ່ມາຮອດໃນໄລຍະນີ້ສໍາລັບບັນຫາດັ່ງກ່າວແມ່ນເລີ່ມມີການຫຼຸດລົງໃນລະດັບໜື່ງແນ່ແລ້ວ ເນື່ອງຈາກວ່າເຈົ້າໜ້າທີ່ແມ່ນໄດ້ລົງໄປຕິດຕາມກວດກາດ້ວຍຕົນເອງເປັນໄລຍະຈຶ່ງເຮັດໃຫ້ທາງຮ້ານບັນເທິງໄດ້ມີການເຂັ້ມງວດໃນເລື່ອງການປ້ອງກັນ.

ເມື່ອພິຈາລະນາໃນສະພາບການຄຸ້ມຄອງ ແລະ ບັນຫາໂດຍລວມຕາມເກນລະດັບໜ້ອຍມີດັ່ງນີ້:

* ໂດຍອີງຕາມດໍາລັດວ່າດ້ວຍການບັນເທິງ ບ່ອນຈອດລົດແມ່ນຈະຕ້ອງໄດ້ມີເນື້ອທີ່ປະມານ 600 ແມັດຂຶ້ນໄປຈຶ່ງຈະສາມາດຮອງຮັບລົດລູກຄ້າທີ່ມາໃຊ້ບໍລິການໄດ້. ແຕ່ວ່າສະຖານທີ່ບັນເທິງຢູ່ເມືອງຈັນທະບູລີມີເນື້ອທີ່ບ່ອນຈອດລົດຄ່ອຍຄ້າງໜ້ອຍບໍ່ພຽງພໍສໍາລັບລູກຄ້າ ຍ້ອນວ່າ ພື້ນທີ່ໃນເຂດນັ້ນມີເນື້ອທີ່ຈໍາກັດ ແລະ ຄັບແຄບ ສ່ວນຫຼາຍແມ່ນຈະເປັນເຮືອນຂອງປະຊາຊົນທີ່ຢູ່ຕິດຫັນ ຈຶ່ງເປັນສາເຫດເຮັດໃຫ້ມີແຕ່ສະຖານທີ່ຕັ້ງຮ້ານບັນເທິງ, ສ່ວນສະຖານທີ່ຈອດລົດບາງຮ້ານຕາມການສັງເກດ ແລະ ສໍາຫຼວດຕົວຈິງແມ່ນບາງຮ້ານກໍ່ມີໜ້ອຍກ່ວາ 600 ແມັດລົງມາ, ບາງຮ້ານບໍ່ມີສະຖານທີ່ຈອດລົດເລີຍຈຶ່ງເຮັດໃຫ້ຜູ້ໄປໃຊ້ບໍລິການຈອດລົດຊະຊາຍຕາມແຄບທາງຈຶ່ງເຮັດໃຫ້ບາງຊ່ວງໄລຍະມີການກີດຂວາງການສັນຈອນ.

**ຈາກການສໍາພາດບັນດາພາກສ່ວນທີ່ກ່ຽວຂ້ອງກັບການຄຸ້ມຄອງທຸລະກິດບັນເທິງ ສາມາດສະຫຼຸບໄດ້ດັ່ງນີ້:**

ທ່ານຫົວໜ້າພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວໃຫ້ສໍາພາດວ່າ:

“ການຄຸ້ມຄອງສ່ວນໃຫ່ຍແມ່ນຈະໂດຍອີງໃສ່ການຈັດຕັ້ງເຄື່ອນໄຫວວຽກງານຕົວຈິງຂອງພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ນະຄອນຫຼວງວຽງຈັນ ໃນການຕິດຕາມ, ກວດກາ ແລະ ແກ້ໄຂບັນຫາປະກົດການຫຍໍ້ທໍ້ທີ່ເກີດຈາກການບໍລິການດ້ານທຸລະກິດທາງດ້ານ ຖວທ ຢູ່ນະຄອນຫຼວງວຽງຈັນ, ອີງໃສ່ມະຕິກອງປະຊຸມໃຫ່ຍຜູ້ແທນທົ່ວປະເທດຄັ້ງທີ X ຂອງພັກ, ອີງໃສ່ກົດໝາຍວ່າດ້ວຍການທ່ອງທ່ຽວ ສະບັບເລກທີ 32/ສພຊ ແລະ ດໍາລັດວ່າດ້ວຍການບັນເທິງ ສະບັບເລກທີ 315/ລບ. ເວົ້າໂດຍລວມພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວໄດ້ກໍານົດເອົາວຽກງານແກ້ໄຂປະກົດການຫຍໍ້ທໍ້ຂົງເຂດທຸລະກິດ ຖວທ ເປັນວຽກງານບູລິມະສິດຂອງພະແນກເພື່ອຮັບປະກັນໃຫ້ສັງຄົມມີຄວາມສະຫົງບສຸກ, ມີຄວາມເປັນລະບຽບຮຽບຮ້ອຍ, ເສີມຂະຫຍາຍໄດ້ມູນເຊື້ອວັດທະນະທໍາອັນດີງາມຂອງຊາດ, ຂອງປະຊາຊົນລາວບັນດາເຜົ່າ, ຜ່ານການເຄື່ອໄຫວວຽກງານຕົວຈິງເຫັນວ່າ ປະກົດການຫຍໍ້ທໍ້ທີ່ເກີດຈາກການບໍລິການຂົງເຂດທຸລະກິດ ຖວທ ມີຕົວເລກຫຼຸດລົງຢ່າງເຫັນແຈ້ງ ຊຶ່ງຍັງມີພຽງບາງບັນຫາທີ່ເປັນອັນຄຸມເຄືອມາຈາກປີກາຍທີ່ຍັງບໍ່ທັນໄດ້ຮັບການແກ້ໄຂ, ສ່ວນບັນຫາທີ່ເກີດຂຶ້ນໃໝ່ກໍ່ບໍ່ມີລັກສະນະຮ້າຍແຮງ ແລະ ຫຍຸ້ງຍາກພໍປານໃດ. ຕາມປະຈຸບັນຖ້າເວົ້າເຖິງພາກສ່ວນທຸລະກິດບັນເທິງແມ່ນຈະແບ່ງອອກເປັນ 2 ພາກສ່ວນຄື:ຮ້ານ ກິນດື່ມກາງແຈ້ງ ແລະ ຮ້ານກິນດື່ມບັນເທິງ, ຄາຣາໂອເກະຕອນກາງຄືນ. ໃນນັ້ນບັນຫາທີ່ພົບເຫັນໃນຮ້ານກິນດື່ມກາງແຈ້ງແມ່ນຈະເປີດສຽງເພັງດັງເກີນຂອບເຂດລົບກວນຜູ້ທີ່ຢູ່ຂ້າງຄຽງ, ສະເພາະຮ້ານບັນເທິງໃນຕອນກາງຄືນແມ່ນການປິດແມ່ນຍັງບໍ່ຕົງເວລາທີ່ກໍານົດໃຫ້ຈະມີການເຢີ້ຍເວລາໃນການຊຸມແຊວ ຫຼື ມີການຕໍ່ເວລາໃຫ້ລູກຄ້າ ເຊິ່ງທາງຂັ້ນເທິງພວກເຮົາກໍ່ໄດ້ພົບເຫັນບາງຮ້ານທີ່ຍັງບໍ່ປະຕິບັດຕາມລະບຽບ, ແນ່ນອນແລ້ວຜົນທີ່ໄດ້ຮັບຈາກການປິດບໍ່ຕົງເວລາ, ຫຼິ້ນກິນຢູ່ເດິກກໍ່ເຮັດໃຫ້ຜູ້ຄົນທີ່ໄປໃຊ້ບໍລິການນັ້ນມີການອາລະວາດຕີການຈາກຫຼາຍໆສາເຫດເຊັ່ນ: ເລື່ອງຊູ້ສາວ, ເວົ້າຈາບໍ່ຖືກຄໍກັນ, ອວດອ້າງໃສ່ກັນເຫຼົ່ານີ້ເປັນຕົ້ນ. ຈາກຫຼາຍໆບັນຫາມັນກໍ່ເກີດມີການຮ້ອງຟ້ອງເກີດຂຶ້ນ, ຜູ້ປະກອບການກໍ່ເຄີຍຖືກເຊີນໄປຕັກເຕືອນ, ຖ້າຫາກຜູ້ປະກອບການບໍ່ສາມາດແກ້ໄຂປ່ຽນແປງໄດ້ມີກໍລະນີແບບເກົ່າເກີດຂຶ້ນອີກ ແມ່ນທາງພະແນກເຮົາຈະມີການຈັດຕັ້ງຄະນະກໍາມະການລົງໄປກວດກາຮ້ານດັ່ງກ່າວໂດຍສົມທົບກັບເຈົ້າໜ້າທີ່ຫ້ອງການເມືອງ, ເຈົ້າໜ້າທີ່ ປກສ ເມືອງ ເພື່ອລົງໄປແກ້ໄຂບັນຫາດັ່ງກ່າວ ແລະ ກໍ່ມີການປັບໄໝຕາມລະບຽບການ. ສໍາລັບ ຕໍ່ກັບບັນຫາຫາງສຽງ ທີ່ຫ້ອງການຄຸ້ມຄອງສະຖານທີ່ບັນເທິງແຕ່ລະເມືອງນັ້ນ ໄດ້ທີ່ສວາຍໃຊ້ໜ້າທີ່ ຫຼື ຕໍາແໜ່ງຕົນເອງເພື່ອຫາຜົນປະໂຫຍດນັ້ນ ແມ່ນຂຶ້ນຢູ່ກັບບາງຫ້ອງການ ຖວທ ເມືອງ ແລະ ບາງຂະແໜງການທີ່ມີສ່ວນຮ່ວມໃນການຄຸ້ມຄອງເຊັ່ນວ່າ: ພະນັກງານບາງຄົນ, ອໍານາດການປົກຄອງຂັ້ນບ້ານ, ເມືອງ ແລະ ພາກສ່ວນອື່ນໆທີ່ກ່ຽວຂ້ອງຈໍານວນໜຶ່ງ. ໂດຍໄລຍະຜ່ານມາການຄຸ້ມຄອງສະຖານທີ່ບັນເທິງທົ່ວນະຄອນຫຼວງຈຸດດີຄື: ຜ່ານມາພະແນກ ຖວທ ນະຄອນຫຼວງວຽງຈັນ ພວກເຮົາໄດ້ເອົາໃຈໃສ່ທຸກໆບັນຫາກ່ຽວກັບບັນເທິງ ໂດຍມີການແຕ່ງຕັ້ງຄະນະກໍາມະການລົງໄປກວດກາເລື້ອຍໆ ແລະ ມີການຈັດຝຶກອົບຮົມໃຫ້ແກ່ຜູ້ປະກອບການຢູ່ສະເໝີເພື່ອໃຫ້ເຂົາເຈົ້າຮັບຮູ້ລະບຽບການໃນການດໍາເນີນທຸລະກິດ ແລະ ຮູ້ຈັກກະກຽມແຜນຮອງຮັບກັບບັນຫາທີ່ຈະເກີດຂຶ້ນ. ຜ່ານມາ ສ່ວນໃຫ່ຍຜູ້ປະກອບການເອງກໍ່ໃຫ້ການຮ່ວມມືກັບເຈົ້າໜ້າທີ່ ແລະ ໄດ້ເອົາໃຈໃສ່ປະຕິບັດລະບຽບການຄຸ້ມຄອງ, ປະກອບສ່ວນຊຸກຍູ້ສະໜັບສະໜູນ ແລະ ເສຍພັນທະອື່ນໆ. ຈຸດອ່ອນມີຄື: ການປະຕິບັດງານຂອງເຈົ້າໜ້າທີ່ບາງຄັ້ງຍັງຖືວ່າມີອຸປະສັກກີດຂວາງເຊັ່ນ: ໄລຍະການລົງໄປກວດກາກັບທາງຮ້ານທີ່ມີຄະດີຢູ່ຈະມີບຸກຄົນທີ່ມີອໍານາດມາໃຊ້ຕໍາແໜ່ງຂອງຕົນມາກີດຂວາງໃນການປະຕິບັດໜ້າທີ່, ສະນັ້ນຈຸດອ່ອນໃນການປະຕິບັດງານກໍ່ຈະມີເຊັ່ນວ່າ: ເວລາປິດ-ເປີດ, ການສົ່ງສຽງເນື່ອງນັນລົບກວນບຸກຄົນອ້ອມຂ້າງ, ການອາລະວາດຕີກັນ ແລະ ບັນຫາອື່ນໆ, ບັນຫາເຫຼົ່ານີ້ໄດ້ສົ່ງຜົນກະທົບໂດຍກົງຕໍ່ການປະຕິບັດໜ້າທີ່ ຖ້າເຮົາແກ້ໄຂບໍ່ໄດ້ກໍ່ຈະກາຍມາເປັນບັນຫາທີ່ຄຸມເຄືອແກ່ຍາວ ແລະ ເປັນປະກົດການຫຍໍ້ທໍ້ໃນສັງຄົມອີກ. ໃນນັ້ນໃນບັນດາ 9 ຕົວເມືອງ ການຄຸ້ມຄອງເມືອງຈັນທະບູລີມີຈຸດແຕກຕ່າງຈາກເມືອງອື່ນຄື: ໄດ້ມີການເອົາໃຈໃສ່ສຶກສາອົບຮົມເຜີຍແຜ່ລະບຽບການຢ່າງເປັນປົກກະຕິ, ມີການລົງຕິດຕາມກວດກາໃນທຸກໆທ້າຍອາທິດ, ມີການຊຸກຍູ້ໃຫ້ອໍານາດການປົກຄອງບ້ານ ແລະ ກຸ່ມ ປກສ ເມືອງໃຫ້ເປັນເຈົ້າການໃນການລົງຕິດຕາມກວດກາແລ້ວລາຍງານສະພາບການພ້ອມທັງແກ້ໄຂບັນຫາທີ່ເກີດຂຶ້ນໄດ້ແຕ່ຫົວທີ, ສາມາດຄວບຄຸມທຸລະກິດບັນເທິງບໍ່ໃຫ້ມີການຂະຫຍາຍຕົວແບບໜໍ່ແໜງໄວ”. (ທ່ານ ຄໍາປະດິດ ເຂັມມານິດ ຫົວໜ້າພະແນກຖະແຫລງຂ່າວ, ວັດທະນະທໍາ ແລະ ທ່ອງທ່ຽວ, ວັນທີ 20 ມິຖຸນາ 2018)

ຈາກການສໍາພາດທ່ານຫົວໜ້າຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີໄດ້ກ່າວວ່າ: “ສະພາບໃນການຈັດຕັ້ງປະຕິບັດຄຸ້ມຄອງສະຖານທີ່ບັນເທິງຂອງຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ ໂດຍສ່ວນໃຫ່ຍແມ່ນຈະອີງໃສ່ບັນດານິຕິກໍາ ແລະ ກົດໝາຍທີ່ກ່ຽວຂ້ອງເປັນຫຼັກເປັນຕົ້ນແມ່ນ: ກົດໝາຍວ່າດ້ວຍການທ່ອງທ່ຽວ ແລະ ດໍາລັດວ່າດ້ວຍການບັນເທີງ,ອີງຕາມບົດສະຫຼຸບການລົງແກ້ໄຂບັນຫາຫຍໍ້ທໍ້ຂອງໜ່ວຍສະເພາະກິດພາຍໃນ 9 ຕົວເມືອງແລະ ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂປະກົດການຫຍໍ້ທໍ້ທາງດ້ານວັດທະນະທໍາ-ສັງຄົມ ໃນໄລຍະຜ່ານມາ ແລະ ທິດທາງແກ້ໄຂ ໂດຍສະເພາະແມ່ນວຽກງານຫຍໍ້ທໍ້ ໃນຂົງເຂດວັດທະນະທໍາ ແລະ ທ່ອງທ່ຽວ. ການລົງຕິດຕາມກວດກາແມ່ນຈະໄດ້ຮັບການຊີ້ນໍາ ຫຼື ໄດ້ຮັບຄໍາສັ່ງຈາກຂັ້ນເທິງໂດຍການປະສານງານຈາກພາກສ່ວນອື່ນໆ, ບັນຫາທີ່ເກີດຂຶ້ນມັນຈະເປັນໄລຍະ ແຕ່ຫຼັກໆທີ່ພົບເຫັນກໍ່ຈະແມ່ນກໍລະນີການມົ້ວສຸມໜຸ່ມສາວໄວໜຸ່ມ, ສາວບໍລິການ, ສິ່ງເສບຕິດ, ສານມືນເມົາຕ່າງໆ, ລະບົບເຄື່ອງສຽງ, ການປິດ-ເປີດບໍ່ຕົງເວລາ. ສໍາລັບຜູ້ທີ່ໄປໃຊ້ບໍລິການຮ້ານບັນເທິງສ່ວນໃຫ່ຍຂ້ອນຂ້າງຈະແມ່ນນັກຮຽນມັດທະຍົມປາຍ ແລະ ລະດັບມະຫາວິທະຍາໄລຜູ້ໄປໃຊ້ບໍລິການກໍ່ຈະພົບເຫັນໃນເລື່ອງຂອງອາຍຸ, ການແຕ່ງກາຍ (ບາງຄົນກໍ່ໃສ່ຊຸດສະຖາບັນການສຶກສາຂອງຕົນເອງໄປ, ບາງຄົນກໍ່ແຕ່ງກາຍໂປ້ເປື່ອຍ). ໃນນັ້ນ ບາງສະຖານທີ່ບັນເທິງກໍ່ຍັງຕັ້ງໃກ້ກັບໂຮງໝໍ, ວັດ, ສະຖາບັນການສຶກສາ. ຕາມເປົ້າໝາຍ ແລະ ຈຸດປະສົງຕົວຈິງໃນການປະຕິບັດວຽກຂອງຫ້ອງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີແມ່ນຈະລົງໄປຕິດຕາມກວດກາ 1ຄັ້ງ/ອາທິດ ຫຼັງຈາກນັ້ນຈະມີການລາຍງານໃຫ້ຂັ້ນເທິງຊາບ.ຕໍ່ສະພາບດັ່ງກ່າວທາງຫ້ອງການ ຖວທ ເມືອງຈັນທະບູລີກໍ່ໄດ້ພົບອຸປະສັກຫຼາຍຢ່າງເຊັ່ນ: ບຸກຄະລາກອນໜ້ອຍ, ບາງຄົນກໍ່ບໍ່ມີປະສົບການເຮັດໃຫ້ການປະຕິບັດວຽກເກີດການຊັກຊ້າ, ໃນເວລາທີ່ລົງໄປກວດບາງຄັ້ງເຈົ້າຂອງຮ້ານກໍ່ບໍ່ໃຫ້ການຮ່ວມມື ຊໍ້າບໍ່ໜໍາເມື່ອມີບັນຫາເກີດຂຶ້ນພາຍໃນຮ້ານກໍ່ມີຜູ້ມີອໍານາດລົງມາກີດຂວາງການປະຕິບັດ.ຕາມການເກັບກໍາຂໍ້ມູນ ແລະ ສໍາຫຼວດຕົວຈິງຜູ້ປະກອບການດໍາເນີນທຸລະກິດບັນເທິງສ່ວນໃຫ່ຍຈະແມ່ນຄົນລາວເຖິງ 80%. ຄົນຕ່າງປະເທດທີ່ເຂົ້າມາລົງທຶນກ່ຽວກັບຮ້ານບັນເທິງມີພຽງ 20% ໃນກໍລະນີທີ່ທາງຮ້ານມີການລະເມີດ ຫຼື ມີເຫດເກີດກເກີດຄວາມເສຍຫາຍ ຫຼື ບາດເຈັບພາຍໃນຮ້ານ ແມ່ນຈະຖືກນໍາໃຊ້ມາດຕະການຕາມທີ່ໄດ້ກໍານົດໄວ້ໃນມາດຕາ 49 ແລະ ມາດຕາ 50” (ທ່ານ ຄໍາຫລ້າ ໄພສານ ຫົວໜ້າຫ້ອງການຖະແຫລງຂ່າວ, ວັດທະນະທໍາ ແລະ ທ່ອງທ່ຽວ ເມືອງຈັນທະບູລີ, ວັນທີ 15 ມິຖຸນາ 2018)

ຈາກການສໍາພາດເຈົ້າຂອງຜູ້ປະກອບການຮ້ານບັນເທິງວອດຄັຣບເພິ່ນໄດ້ເວົ້າວ່າ: “ຕໍ່ກັບສະພາບລວມຂອງທາງຮ້ານແມ່ນໄດ້ປະຕິບັດຕາມລະບຽບກົດໝາຍ ແລະ ປະຕິບັດຕາມຂັ້ນເທິງຊີ້ນໍາ ເຊິ່ງຮ້ານຂອງພວກເຮົາແມ່ນຈະເປັນປະເພດຂອງດິດສະໂກ້ເທັກ ໝາຍຄວາມວ່າເປັນປະເພດ ຮ້ານບັນເທີງທີ່ໃຊ້ສໍາລັບຟອ້ນ ເເລະ ເຕັ້ນລໍາ ໃນການເປີດສຽງເພງ ເເລະ ດົນຕີ ທີ່ບັນທືກໄວ້ໃນເຄື່ອງ ຫຼື ອຸປະກອນເກັບສຽງ ເເລະ ພາບ ເພື່ອສ້າງຄວາມເບີກບານມວ່ນຊື່ນໃນເວລາກາງຄືນ. ປະເພດລູກຄ້າທີ່ເຂົ້າມາໃຊ້ບໍລິການສ່ວນໃຫ່ຍຈະແມ່ນນັກຮຽນ-ນັກສຶກສາອາຍຸປະມານ 15-25 ປີ, ສໍາລັບບັນດາເຈົ້າໜ້າທີ່ທີ່ລົງມາຕິດຕາມກວດກາບາງຄັ້ງຈະແມ່ນອາທິດລະຄັ້ງ ຫຼື ວະເວັ້ນໄລຍະກວດ 1 ເດືອນ, 3ເດືອນ/ຄັ້ງ. ລະດັບມາດຕະຖານທາງຮ້ານໃນເລື່ອງຂອງລະບົບສຽງ, ຫ້ອງບໍລິການ, ຫ້ອງນໍ້າ, ສະຖານທີ່ຈອດລົດ ແລະ ການຮັກສາຄວາມປອດໄພແມ່ນທາງຮ້ານຈະໃຫ້ຄວາມສໍາຄັນທີ່ສຸດເວົ້າເຖິງຄວາມປອດໄພທາງຮ້ານແມ່ນຈະມີລະບົບປ້ອງກັນອັກຄີໄພ, ບັ້ງດັບເພີງ, ເຄື່ອງຊູຊີບ, ປະຕູໜີໄພ ແລະ ອຸປະກອນບັນເທົາໄພຄົບຊຸດຢູ່ໃນຈຸດສໍາຄັນ, ຜູ້ທີ່ມາໃຊ້ບໍລິການເຂົາເຈົ້າກໍ່ຕ້ອງຄໍານຶງເຖິງຄວາມສະດວກສະບາຍ ແລະ ຄວາມປອດໄພໃຫ້ແກ່ຕົນເອງ. ໃນໄລຍະຜ່ານທາງຮ້ານກໍ່ມີບັນຫາເກີດຂຶ້ນແຕ່ກໍ່ຖືວ່າ 80% ທີ່ສາມາດແກ້ໄຂໄດ້. ຕາມລະບຽບການກໍ່ຖືກເຊີນໄປສຶກສາອົບຮົມ, ກ່າວເຕືອນ ແລະ ມີການປັບໄໝເລັກໜ້ອຍ, ສ່ວນໃຫ່ຍບັນຫາທີ່ເກີດຂືຶ້ນກໍ່ຈະແມ່ນການອາລະວາດຕີກັນ, ໃນເລື່ອງຂອງໂມງເວລາແມ່ນໄດ້ປິດ-ເປີດຖືກຕ້ອງຕາມລະບຽບ, ສໍາລັບສິດນໍ້າໃຈ ທີ່ເຈົ້າໜ້າທີ່ລົງມາກວດກາແມ່ນມີບາງພາກສ່ວນຮຽກຮ້ອງ, ບາງພາກສ່ວນເຮົາກໍ່ສະເໜີໃຫ້ເອງເພື່ອເປັນນໍ້າໃຈເລັກໜ້ອຍໃນການລົງມາໃຫ້ຄໍາແນະນໍາແກ່ທາງຮ້ານ”. (ທ່ານ ເພັດສະມອນ ເພັງຄູນເມືອງ ຜູ້ປະກອບການທຸລະກິດ ຮ້ານບັນເທິງ ວ໋ອດຄັຣບ, ວັນທີ 16 ມິຖຸນາ 2018)

# ບົດ​ທີ 5

# ສະຫຼຸບ ​ແລະ ຂໍ້​ສະ​ເໜີ​

## ສະຫຼຸບ

ຈາກຜົນການການສຶກສາໃນຫົວຂໍ້ “ການຄຸ້ມຄອງທຸລະກິດບັນເທິງຢູ່ເມືອງຈັນທະບູລີ” ໂດຍອີງໃສ່ບົນພື້ນສົມມຸດຕິຖານເຫັນວ່າການຄຸ້ມຄອງທຸລະກິດບັນເທີງຢູ່ເມືອງຈັນທະບູລີຍັງບໍ່ທັນສອດຄອງກັບວັດທະນະທໍາ-ສັງຄົມ, ບໍ່ເປັນໄປຕາມຂັ້ນຕອນ ແລະ ບໍ່ໄດ້ມາດຕະຖານຕາມທີ່ໄດ້ກໍານົດໄວ້, ບັນຫາໃນການຄຸ້ມຄອງທຸລະກິດບັນເທີງໃນໄລຍະຜ່ານມາພົບວ່າຍັງມີຂໍ້ຄົງຄ້າງ ແລະ ບັນຫາທີ່ຄຸມເຄືອກັນມາຢ່າງລຽນຕິດເປັນຕົ້ນແມ່ນ ຂັ້ນຕອນການຂໍອະນຸຍາດສ້າງຕັ້ງທຸລະກິດບໍ່ເປັນໄປຕາມຂັ້ນຕອນຂອງລະບຽບການທີ່ກໍານົດໄວ້, ມີບາງຫົວໜ່ວຍປຸກສ້າງ ແລະ ປະກອບອຸປະກອນວັດຖຸ, ເຕັກນິກສໍາເລັດແລ້ວຈຶ່ງມາຂໍອະນຸຍາດ ເປັນການບັງຄັບໃຫ້ການຈັດຕັ້ງຕ້ອງໄດ້ອະນຸມັດ ຊຶ່ງເງື່ອນໄຂບາງດ້ານບໍ່ໄດ້ມາດຕະຖານ ເວລາດໍາເນີນກິດຈະການຈຶ່ງກໍ່ໃຫ້ເກີດບັນຫາຕ່າງໆ, ບໍ່ຮັບປະກັນການເກັບສຽງສົ່ງຜົນກະທົບຕໍ່ສັງຄົມອ້ອມຂ້າງ, ສະຖານທີ່ຈອດລົດບໍ່ພຽງພໍເຮັດໃຫ້ມີການຈອດລົດຊະຊາຍກີດຂວາງການສັນຈອນ, ບໍ່ຮັບປະກັນທາງດ້ານສະພາບແວດລ້ອມ ແລະ ອື່ນໆ, ຜູ້ປະກອບການບາງຄົນແມ່ນຍັງຖືເບົາຕໍ່ລະບຽບກົດໝາຍບ້ານເມືອງ, ການຄຸ້ມຄອງໂດຍກົງຈາກເຈົ້າໜ້າທີ່ແມ່ນສາມາດເຮັດໄດ້ດີໃນລະດັບໜຶ່ງແຕ່ກໍ່ມີບາງດ້ານຕ້ອງໄດ້ປັບປຸງ, ສະນັ້ນຈຶ່ງເຮັດໃຫ້ເຈົ້າໜ້າໄດ້ມີການເພີ່ມທະວີເອົາໃຈໃສ່ລົງເລິກສຶກສາທາງດ້ານການປະຕິບັດນິຕິກໍາຕົວຈິງຂອງຂັ້ນເທິງ ແລະ ລົງເລິກໃນພາກກວດກາຕົວຈິງເພື່ອເຮັດໃຫ້ວຽກງານໃນການຄຸ້ມຄອງນີ້ໜັກແໜ້ນກ່ວາເກົ່າ.

ການສຶກສາຄັ້ງນີ້ ແມ່ນໄດ້ໃຊ້ຮູບແບບການສຶກສາທາງຄຸນນະພາບ ແລະ ປະລີມານ, ເຊິ່ງຜູ້ສຶກສາໄດ້ຮ່າງແບບສອບຖາມ ແລະ ຮ່າງແບບສໍາພາດໃນຈຸດທີ່ກ່ຽວຂ້ອງກັບວັດຖຸປະສົງຂອງການສຶກສາ ແລ້ວໄດ້ມີການລົງເກັບກໍາຂໍ້ມູນຕົວຈິງຢູ່ພາກສະໜາດການສໍາພາດ ແລະ ແບບສອຍຖາມ. ສັງເກດຕົວຈິງ, ຫຼັງຈາກການເກັບກໍາສໍາເລັດແລ້ວ ຜູ້ສຶກສາໄດ້ນໍາມາວິເຄາະປຽບທຽບໃສ່ກັບບັນດານິຕິກໍາ ເຊິ່ງໄດ້ຮັບຜົນຈາກການສຶກສາອອກມາໄດ້ດັ່ງນີ້:

* ສະຖານທີ່ບັນເທິງບາງຮ້ານແມ່ນກໍ່ຕັ້ງໃກ້ກັບຂອບເຂດທີ່ຫວງຫ້າມ, ບາງຮ້ານກໍ່ຕັ້ງຢູ່ເຂດພື້ນທີ່ເໝາະສົມຫ່າງໄກຈາກສະຖານທີ່ການສຶກສາ, ໂຮງໝໍ, ວັດ, ສໍານັກງານຕ່າງໆ ແລະ ສະຖານທີ່ອື່ນໆທີ່ສໍາຄັນຂອງຊາດ 500 ແມັດຂຶ້ນໄປ.
* ການສົ່ງຜົນກະທົບຕໍ່ປະຊາຊົນອ້ອມຂ້າງແມ່ນ ເຫັນວ່າຈະສົ່ງຜົນກະທົບໃນລະດັບໜຶ່ງເປັນຕົ້ນແມ່ນ ສາເຫດ ກໍ່ມາຈາກລະບົບສຽງຂອງສະຖານທີ່ບັນເທິງ, ລະບົບລະບາຍຖ່າຍເທ (ກິ່ນຫ້ອງນໍ້າ ຫຼື ກິ່ນຈາກຜູ້ໄປໃຊ້ບໍລິການສູບຢາ, ສິ່ງເສບຕິດຕ່າງໆ), ການສົ່ງສຽງດັງຈາກຜູ້ໄປໃຊ້ບໍລິການ (ອາດຈະມີການກໍ່ກວນອາລະວານຕີກັນ ຫຼື ລົມກັນສຽງດັງ) ແລະ ກໍ່ສຽງດັງຈາກຍານພະຫະນະຕ່າງໆທີ່ໃຊ້ໃນການຂັບຂີ່, ກີດຂວາງການສັນຈອນ.
* ໃນເລື່ອງຂອງໂມງເວລາປິດ-ເປີດບາງຮ້ານກໍ່ໄດ້ປະຕິບັດຕາມລະບຽບ, ບາງຮ້ານກໍ່ຍັງມີການຝ່າຝືນ, ຕໍ່ຕ້ານ ຫຼື ປະຕິເສດຄໍາສັ່ງຂອງເຈົ້າໜ້າທີ່.ໃນການຮັກສາຄວາມປອດໄພແມ່ນສາມາດດູແລຊ່ວຍເຫຼືອ, ປົກປ້ອງລູກຄ້າ ຫຼື ຜູ້ໃຊ້ບໍລິການບັນເທິງແມ່ນໄດ້ຮັບຄວາມສະດວກສະບາຍ, ປອດໄພໄດ້ໃນລະດັບໜຶ່ງ,ມີການຕິດຕັ້ງປ້າຍເຕືອນ-ຫ້າມ, ກົດລະບຽບຕາມຈຸດຕ່າງໆທັງຢູ່ພາຍໃນ ແລະ ພາຍນອກຂອງຫ້ອງບໍລິການ
* ການບໍລິການພະນັກງານກໍ່ໃຫ້ການບໍລິການແບບຕິດພັນກັບການອະນຸລັກຮັກສາສີລະປະວັດທະນະທໍາ, ພະນັກງານກໍ່ມີພຶດຕິກໍາ, ກິລິຍາທ່າທີ ແລະ ເວົ້າຈາສຸພາບຮຽບຮ້ອຍ, ອາຫານກໍ່ຖືກຫຼັກສຸຂະອະນາໄມ ແລະ ກໍ່ຢູ່ໃນລາຄາທີ່ເໝາະສົມ.
* ສໍາລັບໃນກໍລະນີທີ່ມີການມົ້ວສຸມບ່າວ-ສາວ, ມົ້ວສຸມສາວບໍລິການ, ຢາເສບຕິດແມ່ນສາມາດເວົ້າໄດ້ວ່າຢູ່ໃນລະດັບທີ່ຄ້ອນຂ້າງຫຼາຍ ເນື່ອງມາຈາກຜູ້ໃຊ້ບໍລິການນັ້ນເອົາຕາມໃຈລໍາພັງຕົນເອງບໍ່ຄໍານຶງເຖິງລະບຽບກົດໝາຍບ້ານເມືອງທີ່ວາງໄວ້.

ຕໍ່ກັບສະພາບດັ່ງກ່າວ ໃນລະບົບການຄຸ້ມຄອງແແມ່ນເຈົ້າໜ້າທີ່ແມ່ນໄດ້ປະຕິບັດໄດ້ໄປຕາມແຜນວຽກງານທີ່ວາງໄວ້ ໂດຍສະເພາະມ່ນການນໍາໃຊ້ບັນດານິຕິກໍາ, ກົດໝາຍ, ເອກະສານຕ່າງໆທີ່ກ່ຽວຂ້ອງແມ່ນເຫັນວ່າສາມາດເປັນບ່ອນອີງ ແລະ ສອດຄ່ອງໃຫ້ແກ່ການປະຕິບັດໃນວຽກງານຕົວຈິງໄດ້. ຫຼັກການ, ມາດຕະການ, ລະບຽບການ, ວິທີການຕ່າງໆແມ່ນໄດ້ເນັ້ນໃສ່ໃນການຄຸ້ມຄອງສະຖານທີ່ບັນເທິງເປັນຫຼັກໂດຍແທ້ຈິງ. ໃນວຽກງານດັ່ງກ່າວ ແມ່ນໄດ້ຮັບການຊີ້ນໍາ-ນໍາພາຈາກຂັ້ນເທິງໂດຍກົງເປັນຢ່າງດີນັ້ນກໍ່ຄື: ກະຊວງຖະແຫລງຂ່າວ, ວັດທະນະທໍາ ແລະ ທ່ອງທ່ຽວ, ພະແນກຖະແຫລງຂ່າວ, ວັດທະນະທໍາ ແລະ ທ່່ອງທ່ຽວ ນະຄອນຫຼວງ, ອົງຄະນະພັກ, ອໍານາດການປົກຄອງບ້ານເຫຼົ່ານີ້ເປັນຕົ້ນ ເນື່ອງຈາກວ່າການຄຸ້ມຄອງທຸລະກິດບັນເທິງກໍ່ຖືວ່າເປັນວຽກງານໜຶ່ງທີ່ມີຄວາມສໍາຄັນ ແລະ ລະອຽດອ່ອນມີພົວພັນກັບຫຼາຍພາກສ່ວນ, ຮຽກຮ້ອງເຖິງສະຕິຕື່ນຕົວຮັບຜິດຊອບ, ຄວາມເປັນເຈົ້າການ ແລະ ມີສ່ວນຮ່ວມໃນການຄຸ້ມຄອງ ແລະ ຮຽກຮ້ອງເຖິງຄວາມມີສະຕິໃນການເຄົາລົບ ແລະ ປະຕິບັດລະບຽບກົດໝາຍຂອງຜູ້ປະກອບການ ແລະ ການເປັນເຈົ້າການກໍ່ຄື ການມີສ່ວນຮ່ວມຂອງທຸກພາກສ່ວນໃນສັງຄົມເພື່ອແກ້ໄຂຢ່າງເປັນເອກະພາບ ແລະ ເດັດຂາດຮ່ວມກັນ. ສະພາບໂດຍລວມກໍ່ມີການກວດກາການເຄື່ອນໄຫວຮ້ານບັນເທີງເປັນປົກກະຕິ ແລະ ກໍ່ມີໜ່ວຍສະເພາະກິດໃນກໍລະນີຈໍາເປັນໂດຍມີການປະສານງານກັບເຈົ້າໜ້າທີ່ຕໍາຫຼວດ ປກສ, ອໍານາດການປົກຄອງ ແລະ ພາກສ່ວນອື່ນໆທີ່ກ່ຽວຂ້ອງ. ໂດຍສ່ວນໃຫ່ຍຜູ້ປະກອບການຮ້ານບັນເທິງແມ່ນໃຫ້ການຮ່ວມມືເປັນຢ່າງດີໃນການລົງໄປກວດກາປະຕິບັດວຽກແຕ່ລະຄັ້ງ ແລະ ໄດ້ມີສະຕິຕື່ນຕົວທາງດ້ານການເມືອງ, ມີນໍ້າໃຈເປັນເຈົ້າຂອງປະເທດຊາດ, ເຂັ້ມງວດຕໍ່ການປະຕິບັດຂໍ້ກໍານົດກົດລະບຽບການຄຸ້ມຄອງດ້ານການບໍລິການບັນເທິງ.

## ຂໍ້ສະເໜີ

ຈາກການສຶກສາຄົ້ນຄວ້າຫົວຂໍ້ເລື່ອງ: ’’ການຄຸ້ມຄອງສະຖານທີ່ບັນເທິງຢູ່ເມືອງຈັນທະບູລີ’’

ມີຄວາມຄິດຢາກສະເໜີວ່າ:

1. ພັກ ແລະ ລັດຈະຕ້ອງໄດ້ເອົາໃຈໃສ່ວຽກງານການຄຸ້ມຄອງສະຖານທີ່ບັນເທິງຕື່ມອີກ ເນື່ອງຈາກວ່າ ວຽກງານບາງຢ່າງໃນດ້ານນີ້ຍັງມີຈຸດອ່ອນ ແລະ ມີບັນຫາທີ່ຄົງຄ້າງຫຼາຍ.
2. ຄວນມີການຈັດຕັ້ງການບໍາລຸງຍົກລະດັບໃຫ້ແກ່ຖັນແຖວພະນັກງານເພື່ອຮັບປະກັນດ້ານຄຸນສົມບັດ ແລະ ຄວາມສາມາດ.
3. ໃນການອອກໃບອະນຸຍາດໃຫ້ແກ່ບັນດານັກທຸລະກິດ ຢາກໃຫ້ຂັ້ນເທິງກວດສອບເບິ່ງຕື່ມອີກວ່າສະຖານທີ່ບັນເທິງດັ່ງກ່າວໄດ້ຕັ້ງຫ່າງຈາກວັດ, ໂຮງໝໍ, ສະຖາບັນການສຶກສາແລ້ວ ຫຼື ບໍ່ ເພື່ອຮັບປະກັນບໍ່ໃຫ້ມີຜົນກະທົບລົບກວນຕໍ່ຄົນອື່ນທີ່ຢູ່ເຂດໃກ້ຄຽງ.
4. ບັນດາເຈົ້າໜ້າທີ່ທີ່ຄຸ້ມຄອງວຽກງານນີ້ໂດຍສະເພາະ ຄວນເຂັ້ມງວດໃນການຕິດຕາມກວດກາເປັນປະຈໍາເພື່ອປ້ອງກັນບໍ່ໃຫ້ມີບັນຫາຫຍໍ້ທໍ້ໃນສັງຄົມ.
5. ເຈົ້າໜ້າທີ່ຄວນມີການຈັດຕັ້ງຂະບວນການເຝິກອົບຮົມ 1ຄັ້ງ/ 3ເດືອນ ແລ້ວເຊີນຜູ້ປະກອບກິດຈະການເຂົ້າຮ່ວມເຝຶກອົບຮົມນໍາ ເພື່ອເຜີຍແຜ່, ໂຄສະນາໃຫ້ເຂົາເຈົ້າຮັບຮູ້ເຖິງລະບຽບກົດໝາຍ ແລະ ຮັບມືກັບສິ່ງທິ່ເກີດຂຶ້ນ.
6. ຄວນມີມາດຕະການເຄັ່ງຄັດເຂັ້ມງວດໃນເລື່ອງຂອງບໍ່ໃຫ້ເດັກທີ່ຕໍ່າກ່ວາອາຍຸ 18 ປີເຂົ້າມາໃຊ້ບໍລິການສະຖານທີ່ບັນເທິງ.
7. ຢາກໃຫ້ທາງຜູ້ປະກອບການທຸລະກິດຄໍານຶງເຖິງສະຖານທີ່ຈອດລົດໃຫ້ແກ່ລູກຄ້າຫຼາຍຂຶ້ນເພື່ອບໍ່ໃຫ້ມີການກີດຂວາງຕາມທ້ອງຖະໜົນ

ເອກະສານ**ອ້າງອີງ**

ກົດໝາຍ ແລະ ນິຕິກໍາລຸ່ມກົດໝາຍ, ລົງວັນທີ 26/03/2013

ກົດໝາຍວ່າດ້ວຍການທ່ອງທ່ຽວ ສະບັບເລກທີ 32/ສພຊ, ນະຄອນຫຼວງວຽງຈັນ, ລົງວັນທີ 2013

ກົດໝາຍວ່າດ້ວຍການປົກປ້ອງສິດ ແລະ ຜົນປະໂຫຍດຂອງເດັກ ສະບັບເລກທີ 05/ສພຊ ລົງວັນທີ 27/12/2006

ກົດໝາຍວ່າດ້ວຍການປົກປ້ອງຜູ້ຊົມໃຊ້ ສະບັບເລກທີ 02/ສພຊ ລົງວັນທີ 30/06/2010

ກົດໝາຍວ່າດ້ວຍການຄວບຄຸມເຄື່ອງດື່ມທີ່ມີທາດເຫຼົ້າ ສະບັບເລກທີ 54/ສພຊ, ນະຄອນຫຼວງວຽງຈັນ ລົງວັນທີ 19/12/2014

ກົດໝາຍວ່າດ້ວຍການສະແດງສີລະປະການສະແດງ ສະບັບເລກທີ 16/ສພຊ, ນະຄອນຫຼວງວຽງຈັນ, ວັນທີ 04/05/2017

ຂໍ້ກໍານົດຂອງລັດຖະມົນຕີກະຊວງຖະແຫລງຂ່າວວັດທະນະທໍາ ສະບັບເລກທີ 645/ຖວ ລົງວັນທີ 16/09/2003 ວ່າດ້ວຍການຄຸ້ມຄອງ ແລະ ກວດກາສະຖານທີ່ບັນເທີງ ແລະ ຫ້ອງຄາຣາໂອເກະຢູ່ ສ ປປ ລາວ

ຂໍ້ຕົກລົງວ່າດ້ວຍການຄຸ້ມຄອງທຸລະກິດພັດຕະຄານ, ຮ້ານອາຫານ, ສວນອາຫານ ແລະ ຮ້ານກິນດື່ມ ສະບັບເລກທີ 059/ອທຊ ນະຄອນຫຼວງວຽງຈັນ, ວັນທີ 26/02/207

ຂໍ້ກໍານົດຂອງລັດຖະມົນຕີກະຊວງຖະແຫລງຂ່າວວັດທະນະທໍາ ສະບັບ ເລກທີ 644/ຖວ 2003 ວ່າດ້ວຍການຄຸ້ມຄອງປ້າຍ-ປ້າຍໂຄສະນາ ແລະ ການບໍລິການຢູ່ ສ ປປ ລາວ

ຂໍ້ກໍານົດແນະນໍາ ແລະ ຂໍ້ຫ້າມຂອງແຜນທ່ອງທ່ຽວນະຄອນຫຼວງວຽງຈັນຕໍ່ກັບຮ້ານອາຫານ ແລະ ຮ້ານກິນດື່ມ ສະບັບປີ 2010

ສະຖິຕິຮ້ານບັນເທີງຢູ່ເມືອງຈັນທະບູລີ ສະບັບເລກທີ 056/ຖວທ.ຈລ

ສະຖິຕິຫົວໜ່ວຍທຸລະກິດບັນເທີງຂອງນະຄອນຫຼວງແຕ່ປີ 2013-2017

ດໍາລັດວ່າດ້ວຍການບັນເທີງ ສະບັບເລກທີ 315/ລບ ລົງວັນທີ 02/10/2017

ດໍາລັດວ່າດ້ວຍຈັດຕັ້ງປະຕິບັດກົດໝາຍວ່າດ້ວຍການປົກປັກຮັກສາສິ່ງແວດລ້ອມ ເລກທີ 102/ນຍ ນະຄອນຫຼວງວຽງຈັນ, ວັນທີ 04/06/2001

ປຶ້ມວິຊາລັດທິສັງຄົມນິຍົມວິທະຍາສາດ, ພິມຢູ່ໂຮງພິມລັດ, ປີ 2014 ໜ້າ 100

ບົດສະຫຼຸບການລົງແກ້ໄຂບັນຫາຫຍໍ້ທໍ້ຂອງໜ່ວຍສະເພາະກິດ ພາຍໃນ 9 ຕົວເມືອງ

ບົດລາຍງານການແກ້ໄຂປະກົດການຫຍໍ້ທໍ້ ທີ່ເປັນສາເຫດມາຈາກບໍລິການໃນຂົງເຂດທຸລະກິດ ຖວທ ຢູ່ນະຄອນຫຼວງວຽງຈັນ ສະບັບເລກທີ 1561/ຖວທ, ນວ ລົງວັນທີ 22/09/201

ບົດສະຫຼຸບກ່ຽວກັບການຈັດຕັ້ງປະຕິບັດແກ້ໄຂປະກົດການຫຍໍ້ທໍ້ທາງດ້ານວັດທະນະທໍາ-ສັງຄົມໃນໄລຍະຜ່ານມາ ແລະ ທິດທາງແກ້ໄຂໂດຍສະເພາະແມ່ນວຽກງານຫຍໍ້ທໍ້ໃນຂົງເຂດວັດທະນະທໍາ ແລະ ທ່ອງທ່ຽວ ປີ 2017

ແຜນພັດທະນາເສດຖະກິດ-ສັງຄົມ ແຕ່ປີ 2015-2020 ແລະ ຮອດປີ 2025 ຂອງເມືອງຈັນທະບູລີ